UN Ge Podium Gai Raees Aku Selfie Eh Nangavai Thaareehuge Thereyah - Vaguthu\nއދ.ގެ ޕޯޑިއަމެއްގައި ރައީސަކު ސެލްފީއެއް ނަންގަވައި ތާރީޚުގެ ތެރެޔަށް\nއ.ދ.ގެ އާންމު މަޖިލީހުގެ 74 ވަނަ ބައްދަލުވުމުގައި ބައިވެރިވެވަޑައިގެން ތަޤުރީރު ދެއްވުމުގެ ކުރިން އެލްސަލްވެޑޯގެ ރައީސް، ނަޔީބު އާމަންޑޯ ބުކޭލް، ޕޯޑިއަމްގައި ހުންނަވައިގެން ސެލްފީއެއް ނަންނަވައިފިއެވެ.\nގިނަ ބައެއްގެ ސަމާލުކަން މިހާރު މިކަމަށް ލިބިގެން ގޮސްފައިވާއިރު، ތަގުރީރު ފެއްޓެވުމުގެ ކުރިން ނެންގެވި މި ސެލްފީ އޭނާ ވަނީ ޓްވީޓާ މެދުވެރިކޮށް އާންމު ކުރައްވާފައެވެ. އެއާއެކު މަދު ވަގުތުކޮޅެއްގެ ތެރޭގައި އެތައް ހާސް ބަޔަކު ވަނީ އެ ޓްވީޓަށް ލައިކުދީ ތައުރީފުކޮށްފައެވެ.\nމިއީ އދ.ގެ ޕޯޑިއަމެއްގައި ޤައުމެއްގެ ލީޑަރަކު މިފަދަ ކަމެއް ކުރެއްވި ފުރަތަމަ ފަހަރެވެ. ބުކޭލް އަކީ އދ.ގައި ޤައުމުތަކުގެ އިސްވެރިން ތަމްސީލު ކުރައްވާ ބައްދަލުވުމުގައި މިފަހަރު ބައިވެރިވެވަޑައިގަންނަވާ އެންމެ ޒުވާން ލީޑަރެވެ.\nއުމުރުން 38 އަހަރުގެ ބުކޭލް އދ.ގައި ތަޤުރީރު ދެއްވަމުން ދެއްކެވި ވާހަކަފުޅުގައި ވަނީ ޒަމާނާއި އެއްގޮތަށް އދ.ވެސް ތަރައްޤީވުމަށް ގޮވާލައްވާފައެވެ. އަދި ޤައުމުތަކުގެ އިސް ލީޑަރުން، އެޤައުމުތަކުގެ ޒުވާނުންނާއި ގުޅުން ބަދަހިކޮށް ޒުވާނުންނާއި އެކު މަސައްކަތް ކުރެއްވުމުގެ މުޙިންމުކަމަށް އަލިއަޅުއްވާލައްވައި ބުކޭލް ވަނީ ވާހަކަ ދައްކަވާފައެވެ.\nސެޕްޓެމްބަރު 28, 2019 13:39\nސެލްފީ ރައީސަށް ތިކަން ނުވީމާ ކަޑަ.\nސެޕްޓެމްބަރު 28, 2019 14:42\nސެލްފީ ރައީސް ނާވަސްވެގެން ތިކަންތައް ހަނދާން ނެތުނީ ކަމަށްވާނީ. ވަރަށް ދެރަ ކަމެއް.\nސެޕްޓެމްބަރު 28, 2019 16:40


SunOnline: COLUMN: Kommehenves dhakkanjehey vaahakaeh\nއަލްއުސްތާޛު އަޙްމަދު ޝާޒް 28 Jan 2022, 10:53\nމާލޭގެ މިސްކިތެއްގައި ބަޔަކު ނަމާދު ކުރަނީ -- ސަން ފޮޓޯ/ ފަޔާޒު މޫސާ\nނަމާދުގެ ޖަމާތަށް ގޮވުމުން ސަފަށް އެރީމެވެ. އަހަރެންގެ ދެފަރާތުންވެސް މީހުން އެތުރި ސަފު ފުރައިލިއެވެ. ލަސްތަކެއްނުވެ ނަމާދުކުރަން ފަށައިފިއެވެ. އެހެންނަމަވެސް ނަމާދަށް ދޭންޖެހޭ ސަމާލުކަމަށް ވުރެ ބޮޑަށް އެހެން ކަމަކަށް ސަމާލުކަން ދެވޭހެން ހީވާން ފެށިއެވެ. އެއީ އަނެއްކާ ކޮންކަމެއްބާއެވެ؟ ވަރަށް ބޮޑު ކަމެކެވެ. ކައިރީގައި ހުރި މީހާގެ ގައިން ދުވާ ނުބައި ވަހެވެ. ނަމާދުކުރަން ފެށުމުން މީހާއަށް އަންނަ ހަމަހިމޭންކަން ގެއްލުވައިލީ މި ނުބައި ވަހެވެ. އެ ވަހުން އުނދަގޫވާނީ ހަމައެކަނި އަހަންނަކަށްނޫނެވެ. ކައިރީގައި ތިބި އެހެންމީހުނަށްވެސް އޭގެ އަސަރު ކުރާނެއެވެ. ސާފުތާހިރުކަމުގެ ކަންފުޅެއްވެސް ހުރިނަމަ އޭނާގެ ފަރާތުން އެހާވަރަށް އުނދަގުލެއްނުވީސްކަންނޭނގެއެވެ.\nސާފުތާހިރުވުމުގެ ތެރޭގައި މައުނަވީ ސާފުތާހިރުކަމާއި ހިއްސީ ސާފުތާހިރުކަން ހިމެނެއެވެ. މައުނަވީ ސާފުތާހިރުކަމަކީ ނަފުސުގައިވާ ހުރިހާ ނުބައި ކަންތައްތަކުން ސަލާމަތްވުމެވެ. މިއީ އަގީދާއާއި އަޚުލާގާއި މުއާމަލާތުގެ ކަންތައްތައް އިސްލާމީ ޝަރީއަތުގައިވާގޮތަށް ބެހެއްޓުމުގެ ބައެވެ. ހިއްސީ ސާފުތާހިރުކަމަކީ ހަށިގަނޑުގެ ބޭރުފުށުގެ ސާފުތާހިރުކަން ބެލެހެއްޓުމެވެ. މި މަޒުމޫނުގައި ވާހަކަ ދައްކާނީ ފަހުން މިބުނި ބަޔާ ބެހޭގޮތުންނެވެ.\nނަމާދު ސައްހަވުމުގެ ޝަރުތުތަކުގެތެރޭގައި ދެހަދަސުން ތާހިރުވުން ހިމެނެއެވެ. އެއީ ކުޑަ ހަދަސާއި ބޮޑު ހަދަސެވެ. ކުޑަ ހަދަސަކީ ވުޟޫ ކުރުމެވެ. އަދި ބޮޑު ހަދަސަކީ ހިނައިގަތުމެވެ. މިދެކަންތައްވެސް ކުރަންޖެހެނީ ސާފުތާހިރުވުމަށްޓަކައެވެ. ހަދަސްވެރިޔާ ތާހިރުވުމާނުލައި ކުރާ ނަމާދު ސައްހައެއްނުވާނެއެވެ.(މުސްލިމު: 204) ނަމާދު ސައްހަވުމަށްޓަކައި ނަމާދުކުރާ ތަނާއި ލާ ފޭރާންވެސް ތާހިރުވާންޖެހެއެވެ. ﷲ ވަޙީކުރައްވާފައިވާ ބަސްފުޅުގެ މާނައިގައިވެއެވެ. "އޭ އާދަމުގެ ދަރިންނޭވެ! ތިޔަބައިމީހުން، ނަމާދުކުރާ ކޮންމެ ހިނދެއްގައިމެ، ޒީނަތްތެރިކަން ހިފާށެވެ!"(އަޢުރާފު: 31) ޤުބާ މިސްކިތުގެ އަހުލުވެރިންނަށް ﷲ މަދަހައިގެ ބަސްފުޅު ވަޙީކުރައްވާފައިވަނީ މިފަދައިންނެވެ. فِيهِ رِجَالٌ يُحِبُّونَ أَن يَتَطَهَّرُوا ۚ وَاللَّهُ يُحِبُّ الْمُطَّهِّرِينَ (ތައުބާ: 108) މާނަ: "... ޠާހިރުވެގަތުމަށް ލޯބިކުރާ މީހުންތަކެއް އެ މިސްކިތުގައި ވެއެވެ. ތާހިރުވެގަންނަ މީހުންދެކެ ﷲ ލޯބިވެވޮޑިގެންވެތެވެ."\nނަމާދު ސައްހަވުމަށްޓަކައި ސާފުތާހިރުކަން ޝަރުތު ކުރައްވާފައިވުމުން، ސާފުތާހިރުވުމަށް އިސްލާމްދީނުގައި ދެއްވަވާފައިވާ މުހިންމުކަން އެނގެއެވެ. ހަމަމިއާއެކު ސާފުތާހިރުކަމަކީ އީމާންކަމުގެ ދެބައިކުޅަ އެއްބައިކަމަށް އަންގަވާފައިވާތީ، އެކަމުގެ ހުރި މުހިންމުކަން އިތުރަށް ހާމަވެގެންދެއެވެ.(މުސްލިމު: 203) ސާފުތާހިރުވުމުގެތެރޭގައި ތިމާގެ ހަށިގަނޑާއި ފޭރާމާއި ދިރިއުޅޭ ތަނާއި ތިމާގެ ވަށައިގެންވާ ސަރަހައްދު ސާފުތާހިރުކޮށް ބެލެހެއްޓުން ހިމެނެއެވެ. މީގެ ބައެއް ކަންކަން ތިރީގައި އެވަނީއެވެ.\nފެންވަރައި، ސާފު ތާހިރު ފޭރާން ލުން: ހަށިގަނޑު ސާފުތާހިރުކޮށް ޒީނަތްތެރިކުރުމަށްޓަކައި ރަނގަޅަށް ފެންވެރުމާއެކު ސާފުތާހިރު ފޭރާން ލާންޖެހެއެވެ. ފޯރުންތެރިކަން ހުރިވަރަކުން، ވީހާވެސް ރީތި ފޭރާންލުން އެދެވިގެންވެއެވެ. ހަށިގަނޑާއި ފޭރާމުން މީރުވަސް ދުއްވުމަށްޓަކައި ކޮންމެވެސް އެއްޗެއް ބޭނުންކުރަންޖެހޭނެއެވެ. ކޮންމެހެން މާ އަގުބޮޑު އެއްޗަކަށްވާކަށް ނުޖެހެއެވެ. އަތަރުކޮޅެއް ނުވަތަ ބޮޑީ ސުޕުރޭކޮޅަކުންވެސް މިކަން ފުއްދައިލެވިދާނެއެވެ. ލިބޭކަމަށްވާނަމަ އަގު ބޮޑެތި ސެންޓުފަދަ ތަކެތި ބޭނުންކުރެވިދާނެއެވެ.\nފެންނުވަރައި ގިނައިރުވުމުން ހަށިގަނޑުން ނުބައި ވަސް ދުވުމަކީ ތަބީއީ ކަމެކެވެ. އަދި ބައެއްމީހުންނަކީ އުފެދުމުގައިވެސް ހަށިގަނޑުން ނުބައިވަސް ދުވުމުގެ ކަންތައް ތަންކޮޅެއް ބޮޑަށް ހުންނަ މީހުންނެވެ. ކަންމިހެން އޮތް ނަމަވެސް ރަނގަޅު ވިސްނުމާއި ޒަމާނީ ވަސީލަތްތަކުގެ އެހީގައި ފަސޭހަކަމާއެކު މިކަން ހައްލުކުރެވޭނެއެވެ. ދާހިއްލާ ކަހަލަ މަސައްކަތް ކުރާ މީހުންނާއި ތަބީއީގޮތުން ގައިން ނުބައިވަސް ދުވާ މީހުންވެސް އެމީހުންގެ ހާލަތާމެދު ވިސްނުން ބަހައްޓަންވާނެއެވެ. ތިމާގެ ގައިން ދުވާ ނުބައި ވަހަކުން އެހެންމީހަކަށް އުނދަގުލެއް ވެދާނެކަމާމެދު ސަމާލުވާންޖެހޭނެއެވެ. ގިނަމީހުންނާއެކު ދަތުރުކުރާ އިރުގައެވެ. ގިނަ މީހުން އެއްވެ އުޅޭ ތަނެއްގައި މަޑުކުރަންޖެހޭ ހިނދުގައެވެ. ކުލާހުގައި ކިޔަވަން އިންނަ އިރުގައެވެ. މިސްކިތަށް އަރާއިރުގައެވެ.\nފެންވަރައި ސާފުތާހިރުވުމާ ބެހޭގޮތުން ގިނަ ދަލީލުތައް ވާރިދުވެފައިވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ހަދީސްކުރައްވާފައިވާ ބަސްފުޅެއްގެ މާނައިގައިވެއެވެ. "(އެންމެ މަދުވެގެން) ކޮންމެ ހަތްދުވަހަކުން އެއްދުވަހު، ހަށިގަނޑާއި ބޯ ދޮވެގެން ފެންވެރުމަކީ ކޮންމެ މުސްލިމެއްގެ މައްޗަށް އޮތް ހައްގެކެވެ."(متفق عليه) މީގެއިތުރުންވެސް ކޮންމެ ހުކުރު ދުވަހަކު ހިނައިގަތުމަކީ ގަދަވެގެންވާ ސުންނަތެއް ކަމުގައި އަންގަވާފައިވެއެވެ.(متفق عليه)\nދަތް އުނގުޅުން: ހަށިގަނޑުގެ ސާފުތާހިރުކަމުގެ ތެރޭގައި ހިމެނޭ އަނެއް ކަމަކީ އަނގަޔާއި ދަތްތައް ސާފުކޮށް ބެހެއްޓުމެވެ. ގިނަގިނައިން ދަތް އުނގުޅުމާއެކު އަނގައިން ނުބައި ވަސް ނުދުވާނެހެން ބެހެއްޓުމަށް ސަމާލުކަން ދޭންވާނެއެވެ. އެކުގައި އުޅޭމީހުންގެ އަނގައިން ދުވާ ނުބައި ވަހުން އުނދަގޫކަން އިހުސާސްކުރަން ޖެހުމަކީ އާންމުކޮށް ދިމާވާ ކަމެކެވެ. އަދި މިއީ އެކަކު އަނެކަކުގެ ގާތުގައި ބުނަން ލަދުގަންނަ ކަމަކަށްވާތީ، ކޮންމެ މީހަކުވެސް އަމިއްލައަށް މިކަމަށް ސަމާލުކަން ދިނުން މުހިންމެވެ. އަނގައިގެ ސާފުތާހިރުކަމާ ބެހޭގޮތުން ރަސޫލުﷲ ޞައްލަﷲ ޢަލައިހި ވަސައްލަމަ ހަދީސްކުރައްވާފައިވެއެވެ. "ތިމަންކަލޭގެފާނުގެ އުންމަތު މީހުންނަށް ނުވަތަ މީސްތަކުންނަށް އުނދަގޫ ކަމަކަށްނުވާނެނަމަ، ކޮންމެ ނަމާދަކަށް ދަތް އުނގުޅުމަށް އެބައިމީހުންނަށް ތިމަންކަލޭގެފާނު އަމުރު ކުރެއްވީމުހެވެ."(ބުޚާރީ: 887)\nބޮލުގެ އިސްތަށިގަނޑު: ބޮލުގެ އިސްތަށިގަނޑު ރީތިކޮށް ބެލެހެއްޓުމަކީވެސް ކުރަންޖެހޭނެ ކަމެކެވެ. އެމީހެއްގެ ބޮލުގައި އިސްތަށި ހުރި މީހަކުނަމަ އޭނާގެ އިސްތަށިގަނޑު ރަނގަޅަށް ބެލެހެއްޓުމަށް ރަސޫލުﷲ ޞައްލަﷲ ޢަލައިހި ވަސައްލަމަ އަންގަވާފައިވެއެވެ.(އަބޫ ދާއޫދު: 3632) ބޯ ބޭލުމާއި ކުރުކޮށް ކޮށުމާއި ދިގުކޮށްފައި ބެހެއްޓުންވެސް ހުއްދައެވެ. ކޮށާނަމަ އިސްތަށިގަނޑު ހުންނަންވާނީ ބޮލުގެ ހުރިހާ ދިމާލަކުންވެސް ދާދި އެއްވަރަކަށެވެ. ބައެއް ތަންތަން މާ ދިގުކޮށް އަދި އަނެއްބައި ދިމާލުން މާކުރުކޮށް ބެހެއްޓުން ރަނގަޅެއްނޫނެވެ. ބޮލުގެ އެއްބައި ބާލާފައި އަނެއްބައި ބެހެއްޓުން ރަސޫލުﷲ ޞައްލަﷲ ޢަލައިހި ވަސައްލަމަ ވަނީ މަނާކުރައްވާފައެވެ. ވީމާ، މިޒަމާނުގައި ބައެއްމީހުން އިސްތަށިގަނޑު ސްޓައިލް ކުރުމަށްޓަކައި އެކި ދިމާލުން އެކި ވަރަށް ކޮށައި ބައެއް ދިމަދިމާލުން ބާލައިގެން އެކުރާ ކަންތައްތަކާ ދުރުހެލިވާންޖެހޭނެއެވެ. އިސްތަށިގަނޑު ދިގުކޮށްފައި ބަހައްޓާނަމަވެސް ސާފުތާހިރުކަމާއެކު އިސްތަށިގަނޑު ބެލެހެއްޓުން މުހިންމެވެ.\nނިޔަފަތި ކެނޑުން: އަތާއި ފައިގެ ނިޔަފަތިތައް ރީތިކޮށް ކަނޑައި ބަލަހައްޓަންޖެހޭނެއެވެ. ފިތުރަތުގެތެރޭގައި ހިމެނޭ ކަންތައްތައް ބަޔާންކޮށްދެއްވި ހަދީސްގައި، ނިޔަފަތި ކެނޑުން ހިމެނިފައިވެއެވެ.(متفق عليه) ނިޔަފަތި ކެނޑުމަކީ ހަމައެކަނި ފިރިހެނުން ކުރަންޖެހޭ ކަމެއްނޫނެވެ. އަންހެނުންވެސް އެމީހުންގެ ނިޔަފަތިތައް ކަނޑައި ރީތިކޮށް ބަލަހައްޓަންޖެހޭނެއެވެ. ބައެއް އަންހެނުން ޒީނަތެއްގެގޮތުގައި ނިޔަފަތި ދިގުކޮށްފައި ބެހެއްޓިނަމަވެސް އެއީ ފިތުރަތުގެ އުސޫލާ ހިލާފު ކަމެކެވެ. ތިބާއަށް ރީތިހެން ހީވިޔަސް، ދިގު ނިޔަފަތިން ތިމާއަށް ނުވަތަ އެހެންމީހަކަށް އަނިޔާއެއް ނުލިބެނީސް ނިޔަފަތިތައް ކުރުކޮށްލުން ކިހިނެއްވާނެހެއްޔެވެ؟\nދިރިއުޅޭ ތަނާއި ވަށައިގެންވާ ތަން ސާފުތާހިރުކޮށް ބެލެހެއްޓުމަކީވެސް ހާއްސަ ސަމާލުކަމެއް ދީގެން ކުރަންޖެހޭނެ ކަމެކެވެ. ގޭތެރޭގެ ސާމާނުތައް ހުންނަންވާނީ ރީތިކޮށް ތަރުތީބު ކުރެވިފައެވެ. މިކަމުގައި މައިންބަފައިން ނަމޫނާ ދައްކައި ދަރިންވެސް އެކަމަށް އަހުލުވެރިކުރުވަންޖެހޭނެއެވެ. ކުނި އުކާލަންޖެހޭނީ އެކަމަށްޓަކައި ހާއްސަކޮށްފައި ހުންނަ ތަނަށެވެ. ކުޑަދޮރުން ނުވަތަ ވައިގޮޅިން ކުނި ކޮތަޅު ހޫރާލުމަކުން ތިމާއަކީ ސާފުތާހިރު މީހެއްކަމަކަށް ނުވާނެއެވެ. ސިއްރު ސިއްރުން ކުނިތައް ނެރެ އިމާރާތުގެ ހުސްތަނެއްގައި ބަހައްޓާފައިދާނަމަ އެއިން ދައްކައިދެނީ ތިމާގެ ހުރި ނާތަހުޒީބު ކަމެވެ. އިސްލާމީ އަޚުލާގުގެ ކަންފުޅެއްވެސް ނެތް ކަމެވެ. ތިމާގެ ގޭގައި އުފެއްދި ކުނިތަކެއް ތަނެއްގައި ބަހައްޓައިގެން އެޔާ އެއްވެސް ގުޅުމެއްވެސްނެތް ބަޔަކު ލައްވައި ނަގުވަން ޖެއްސުމަކީ ކިހައި ދަށު ދަރަޖައިގެ ކަމެއްހެއްޔެވެ؟ ކުނިވާޒާތުގެ ތަކެއްޗާއި އެނޫން ތަކެތި އެޅުމަށް ވަކި ތަންތަން ހުރިނަމަ ކުނި އުކާލުމުގައި އެކަމަށް ބަލަންޖެހޭނެއެވެ. ކުނި އަޅާ ޑަސްބިން ނުފުރި ހުރިނަމަ ކުނިތައް އަޅަންޖެހޭނީ ޑަސްބިނުގެ އެތެރެއަށެވެ. އޭގެ މަތި ލައްޕާފައިވާނަމަ އަމިއްލައަށް އެ މަތިގަނޑު ހިއްލައިލެވޭހައި ހަކަތަ ހުންނަންވާނެއެވެ. ޑަސްބިން ފުރިފައިވާނަމަވެސް ކުނިތައް ބަހައްޓަންވާނީ އެ ނަގާ ބަޔަކަށް ތުރާލަކަށް ނުވާނެފަދަ ގޮތަށެވެ. މުސްލިމެއްނަމަ އޭނާފަދަ އަނެއް މުސްލިމު މީހާއަށް ގެއްލުންދީ އުނދަގޫކޮށް ނުހަދާނެކަމަށް ހަދީސްތަކުގައި އައިސްފައިވެއެވެ.\nހަށިގަނޑާއި ފޭރާމާއި ދިރިއުޅޭ ތަނާއި ތިމާގެ ވަށައިގެންވާ ސަރަހައްދު ސާފުތާހިރުކޮށް ބެލެހެއްޓުން މުހިންމުވާ އެންމެ ބޮޑު ސަބަބަކީ ﷲ ގެ ލޯބި ހޯދުމެވެ. إِنَّ اللَّهَ يُحِبُّ التَّوَّابِينَ وَيُحِبُّ الْمُتَطَهِّرِينَ (ބަޤަރާ: 222) މާނަ: "ހަމަކަށަވަރުން، ގިނަގިނައިން ތައުބާވާ މީހުންދެކެ ﷲ ލޯބިވެ ވޮޑިގެންވެއެވެ. އަދި ޠާހިރުވާ މީހުން ދެކެވެސް އެކަލާނގެ ލޯބިވެވޮޑިގެންވެއެވެ." ވީމާ، ސާފުތާހިރުކަމާމެދު އެކަށީގެންނުވާ ކަންތައްތަކެއް ކުރެވިފައިވާނަމަ އަވަހަށް ތައުބާވަމާ ހިނގާށެވެ! އެކަމުގެ މައްޗަށް ދެރަވެ، އެކަންކަން ހުއްޓާލައި ދެން އެފަދަ ކަމެއް ތަކުރާރު ނުކުރީމައި ތައުބާ ވެވުނީއެވެ. އޭރުން ﷲ ގެ ލޯބި ލިބޭނެކަން ޔަގީނެވެ. އެކަލާނގެ ލޯބިވެވޮޑިގަންނަވާ ގޮތަށް އުޅޭ މީހުންދެކެ މީސްތަކުންވެސް ލޯބިވާނެކަން ހަނދާންކުރާށެވެ!


Faisaa nulibi lasvumun masverinthakeh koohdoogai muzaaharaakohfi | Masverin Media\nފައިސާ ނުލިބި ލަސްވުމުން މަސްވެރިންތަކެއް ކޫއްޑޫގައި މުޒާހަރާކޮށްފި\nކޫއްޑޫއަށް މަސްކިރުވުމަށްފަހު އެއަށް ލިބެންޖެހޭ ފައިސާ ނުލިބި ލަސްވާތީ މަސްވެރިންތަކެއް އެ ރަށުގައި މުޒާހަރާކޮށްފިއެވެ.\nކޫއްޑޫ އޮފީސް ކުރިމައްޗަށް އެއްވެ އަޑު އުފުލި މަސްވެރިން ވަނީ ބިލްތަކަށް ފައިސާ ނުލިބި ލަސްވަމުންދާތީ އެމީހުންނަށް ބޮޑެތި ދަތިތަކަކާއި ކުރިމަތިވަމުންދާކަން ފާހަގަކޮށް ފައިސާ ދިނުން އަވަސްކޮށްދިނުމަށް ގޮވާލާފައެވެ. އަދި މަސްވެރިންނަށް ސަރުކާރުން ވެފައިވާ ވައުދުތައް ފުއްދުމަށްވެސް ވަނީ ގޮވާލާފައެވެ.\nފުލުހުން ވިދާޅުވީ ކޫއްޑޫގައި މުޒާހަރާކުރި މީހުން އެއްވެސް ހަމަނުޖެހުމެއް ހިންގާފައި ނުވާ ކަމަށެވެ. އަދި އެކަން ހައްލުކުރުމަށް ކަމާ ގުޅުންހުރި ފަރާތްތަކާ ވާހަކަ ދައްކަމުން އަންނަ ކަމަށެވެ.\nކޫއްޑުގައި މަސް ގަތުމުގެ މަސައްކަތް ކުރަނީ މިފްކޯއިންނެވެ. މަސް ކިރުވުމަށްފަހު މަސްވެރިންނަށް ދޭންޖެހޭ ފައިސާގެ ތެރެއިން ނުދެއްކި ހުރި ފައިސާ މުއްދަތުތަކަށް ބަހާލައިގެން ދިނުމުގެ މަސައްކަތް ކުރަމުންދާކަމަށް މިފްކޯއިން ވަނީ ބުނެފައެވެ. މިދިޔަ ހަފުތާގެ ތެރޭގައިވެސް އެ ކުންފުނިން ވަނީ ބައެއް ބިލުތަކަށް ފައިސާ ދޫކޮށްފައެވެ. އަދި މި މަހުގެ ދެވަނަ ދުވަހުން ފެށިގެން ނުދެއްކި ހުރި ބފައިސާ މާދަމާ އިން ފެށިގެން ދޫކުރާނެ ކަމަށްވެސް އެ ކުންފުނިންވަނީ ބުނެފައެވެ.\nMasverinnah dheyn jehifaivaa faisaage therein, 02 August 2020 vana dhuvahun feshigen huri credit bill thakuge faisaa maadhamaa in feshigen masveriya card / sitee akun edhilavva account number akah jamaa kuramun dhaane vaahaka dhennevin. @mifcomv\n— Maldives Fishermen (@DhiMasverin) August 22, 2020\nމިފްކޯއިން މިދިޔަ މަހު ނެރުނު ބަޔާނެއްގައި ބުނެފައިވަނީ މަސް ކިރުވުމަށްފަހު ލަސްނުކޮށް މަސްވެރިންނަށް ފައިސާ ދިނުމަށް އެ ކުންފުނިން މަސައްކަތް ކުރަމުންދާ ކަމަށެވެ. ނަމަވެސް މިހާރު ދުނިޔެ އަށް ދިމާވެފައިވާ އިޤްތިޞާދީ ހީނަރު ކަމުގެ ސަބަބުން ވިޔަފާރީގައި ދަތިތަކެއް ހުރި ކަމަށް ވެސް އެ ކުންފުނިން ވަނީ ބުނެފައެވެ.\nމަސްވެރިންގެ އަޑު: ތިބޭފުޅުންގެ އަޑު ފޮނުވާނީ ކިހިނެއް؟\n“މަސްވެރިންގެ އަޑު” މިބައިގައި މަސްވެރިން ހިމަނަން ބޭނުންވާނަމަ އަޅުގަނޑުމެންގެ ފޭސްބުކް ޕޭޖަށް ނުވަތަ\nޓްވިޓާރ އިން ތިރީގައިވާ ހޭޝްޓެގް ޖައްސަވާ ޓްވީޓް ކުރައްވާ!


Raajje aa Lanka volley match ah Raees vadaigannavanee | Mihaaru\nރާއްޖެ އާއި ލަންކާ ވޮލީ މެޗަށް ރައީސް ވަޑައިގަންނަވަނީ\n10 އޯގަސްޓް 2019 - 12:06\nމި މަހު 18 ގައި ނޭޕާލުގައި ފަށާ ސެންޓްރަލް ޒޯން މެންސް ސީނިއާ ވޮލީބޯޅަ މުބާރާތަށް ތައްޔާރުވުމަށާއި ގެއްލިފައިވާ ވޮލީގެ ފޯރި އަލުން ދިރުވުމަށް މާލޭގައި ސްރީ ލަންކާގެ ގައުމީ ޓީމާ ދެކޮޅަށް ރާއްޖެ ކުޅޭ މެޗު ބައްލަވާލަން ރައީސް އިބްރާހިމް މުހައްމަދު ސޯލިހު ވަޑައިގަންނަވާނެ ކަމަށް ސްޕޯޓްސް މިނިސްޓަރު އަހުމަދު މަހުލޫފް ވިދާޅުވެއްޖެ އެވެ.\nމިނިސްޓަރުގެ ދައުވަތަކަށް އާދިއްތަ ދުވަހުގެރޭ ލަންކާ ޓީމު މާލެ އަންނަ ގޮތަށް ހަމަޖެހިފައިވާއިރު، ޒުވާނުންގެ މަރުކަޒު އެތެރެ ކޯޓުގައި ތިން މެޗެއް ކުޅޭނެ އެވެ. އެއީ 12، 13 އަދި 14 ވަނަ ދުވަހުގެ ރެ އެވެ. މީގެ ތެރެއިން އެންމެ ހާއްސަ މެޗަކީ 13 ވަނަ ދުވަހުގެރޭ ކުޅޭ މެޗެވެ. ރައީސް ވަޑައިގަންނަވާނީ އެ މެޗަށެވެ.\nމިނިސްޓަރު މަހުލޫފް ކުރެއްވި ޓްވީޓެއްގައި ވިދާޅުވެފައިވަނީ 13 ވަނަ ދުވަހުގެ މެޗުގައި ރައީސް ބައިވެރިވެވަޑައިގެންނަވާ ގޮތަށް ހަމަޖެހިފައިވާ ކަމަށެވެ.\n"މީގެން ވެސް އެނގޭ ކަމަކީ ރާއްޖޭގެ ކުޅިވަރު ތަރައްގީ ކުރުމަށް ރައީސް އަހައްމިއްޔަތުކަން ދޭ މިންވަރު. ރައީސް އަށް ވަރަށް ބޮޑަށް ޝުކުރު އަދާކުރަން،" މިނިސްޓަރުގެ އެ ޓްވީޓުގައިވެ އެވެ.\nPresident @ibusolih will be attending the friendly volleyball match between Maldives and Sri Lanka on 13th at 20:00hrs. Shows how committed H.E is to develop sports in Maldives. Thank you Mr. President for your continuous support. 🇲🇻🏐🇱🇰 pic.twitter.com/OkAmSdRi7a\n— Ahmed Mahloof (@AhmedMahloof) August 10, 2019\nދާދި ފަހުން މޮރިޝަސްގައި އޮތް އިންޑިއަން އޯޝަން އައިލެންޑް ގޭމްސް (އައިއޯއައިޖީ)ގައި ރާއްޖޭގެ ކުޅުންތެރިން ކުޅުނު މެޗުތައް ބެލުމަށް ވެސް ރައީސް ވަޑައިގެންނެވި އެވެ. އަދި ކުޅުންތެރިން ހޯދި ކާމިޔާބީގައި ވަރަށް ބޮޑަށް ބައިވެރިވެވަޑައިގެން އުފާފާޅުކުރެއްވި އެވެ.\nސްޕޯޓްސް މިނިސްޓްރީން ވަނީ މި މެޗުތަކަށް ސަޕޯޓަރުން އިތުރުކުރަން ވ. އަތޮޅުންނާއި ކ. އަތޮޅުގެ ރަށްތަކުން ގިނަ ސަޕޯޓަރުންގެންނަ ގޮތަށް ހަމަޖައްސައިފަ އެވެ. މީގެ އިތުރުން މާލެ ސަރަހައްދު ރިސޯޓްތަކުން ވެސް މި މެޗަށް އަންނާނެ ކަމަށާއި ޕޮލިހާއި އެމްއެންޑީއެފް އިން ވެސް މި މެޗު ފޯރިގަދަކުރަން ގިނަ ހަރަކާތްތަކެއް ކުރިއަށްގެންދަން ނިންމާފައިވާ ކަމަށް މިނިސްޓަރު ވިދާޅުވި އެވެ.\nވޮލީ އާއިލާ އިން ދެކޭ ގޮތުގައި މި މެޗުތަކުގެ ސަބަބުން ރާއްޖޭގައި ގެއްލިފައި އޮތް ވޮލީބޯޅަ ފޯރި އަލުން ދިރުވަން ފަސޭހަތަކެއް ވެގެންދާނެ އެވެ. އަދި ވޮލީބޯޅައިން ބައިނަލްއަގުވާމީ ފުރަތަމަ އެކުވެރިކަމުގެ މެޗެއް ރާއްޖޭގައި ފުރަތަމަ ފަހަރު ކުޅެވުމަކީ ވޮލީގެ ކުރިއެރުމަށް އާ ފެށުމެއްގެ ގޮތުގައި ދެކޭ ކަމަށެވެ. "މަވެސް ދާނަން" ގެ ނަމުގައި މި މެޗުގެ ޕްރޮމޯޝަންގެ ކަންތައްތައް ކުރިއަށްދާއިރު، ގިނަ ބަޔަކު އަންނަނީ މީގެ ބައިވެރިވަމުންނެވެ.\nގައުމީ ވޮލީބޯޅަ ލީގު ރައީސް އިބްރާހިމް މުހައްމަދު ސޯލިހް\n13 ކޮމެންޓް, 74 ރިއެކްޝަންސް\nމިފަދަ ވެރިއަކު ނެތަސް ގައުމު މިހިނގާ ހެން އޮޓޯ މޯޑް ގަ ހިނގާނެ.\nބޭކާރު ރައީސް، ތިކަހަލަ ކަންކަމުގައި މުޅި ދުވަސް ހޭދަކުރާނީ. ރައްޔިތުން ބިކަވެ ދަނީ. އިގްތިސާދު ދަށަށް ނުދާވަރަށް ދަށަށް ގޮސްފި.\nރައީސް މިކުޑަ މާލެ އަމާން ތަަނަކަށް ހަދާލަދީ މަނިކުފާނަށް އިނގިލައްވާތޯ؟ ސައިކަލް ވަގަށްނެގުން މަގުފޭރުން މަސްތުވުން ކަސްޓަމްސް ޕޯޓުއޮތޯރިގައި ރިސްވަތު އާމު ، ސައިކަލްތަކުގެ ސައިލަންސަރު އަޑުގަދަ ކޮއްފަ ހުރުމުގެ ސަބަބުން އެހެންމީހުން ބިރުން ފުޑުފުޑުވާވަރުވޭ. މަސާޖުޕާލާ ނަމުގައި ހަށިވިއްކުން އާމު. ބިދީސީންނަށް ކައްކާ ތަންތަނުގެ ނުސާފުކަން ބިދޭސީން ހިތުހުރިގޮތަަކަށް ވިޔަފާރީގައި. މަނިކުފާނު ކުޅިވަރު ބަަލަން.\nމި ނޫން ކަމެއްމީނައަށް ނެތީތަ؟\nފާޑުކިއުމަކީ ހުއްޓުމެއް ނިމުމެއްނުވާނެކަމެކެވެ. ކިތަންމެރީއްޗަށް އުދުހިފައި ދިޔަނަމަވެސް އެއްފަރާތަށް އަރިއަޅާފައޮންނަކަމަށްވެސް ބުނެފާނެއެވެ. ރައީސް ވެރިކަންކުރުއްވަވާތަން މަށަށްފެންނަނީ ވަރަށްވެސް ރަނގަޅަށް ރީއްޗަށެވެ. ރައީސް ތާއަބަދު އޮފީހުގައި އުޅުއްވާކަށް ނުޖެހޭނެއެވެ. ޑިސިޝަން ނުނެންގެވިގެން އުޅުއްވާތަނެއް ނުފެނެއެވެ. އެހެންވީމައި މައްސަލައެއް ކޮބައިހެއްޔެވެ! ވަރަށްވެސް ކޫލް ރައީސެއް. ހުރިހާކަމެއްވެސް ގާތުން އެބަބައްލަވާ! އެނގިވަޑައިގަނޭ!\nބްރޭކަށްފަހު ލީގު ފެށުނީމާ ރައީސް ގަލޮޅު ދަނޑަށްވެސް ވަޑައިގަންނަވާނެ ކަމަށް އުންމީދުކުރަން ބައްސާމު ދަނޑުގައި ކުރިއަށް ގެންދާ ދިވެހިޕްރެމީއާ ލީގު ބަލާލަން. އޭރުންތާ ހުސް ދަނޑެއްގައި ދިވެހި ކުލަބުތައް އުޅޭ ހާލު ފެންނާނީ.\nދިވެހިރާއްޖޭގެ ރައީސުލްޖުމުހުރިއްޔާގެ މަގާމުއެއީ ރަމުޒީ މަގާމެއްނޫން، މުޅި ގައުމުގެ %100 ޒިންމާ އުފުލަން ގާނޫނުން ހަވާލުކޮށްފައިވާ ފަރާތަކީ އެއިރެއްގައި ހުންނަ ރައީސަކު، ކަންމިހެން ހުރިނަމަވެސް މިއަދު މަދުރަސާތަކުގެ ގުރޭޑު4ގައި ކިޔަވާ ކުޑަކުދީންގެ ހިތުތެރޭގައިވެސް ބޮޑެތި ސުވާލުތައް އުފެދޭވަރުގެ ކަންތައްތަކެއް ފެންނަމުން މިދަނީ، ތިޔައީ ވަކިބަޔެއްގެ ގައުމެއްނޫން، އަދި ތިއުސޫލުން ރައީސުކަން ކުރެވިދާނެ ނުކުޅުދުންތެރިކަން ހުންނަމީހަކަށްވެސް،!ކަޑަ\nރައީސެވެ. މަނިކުފާނު ތިޔަ އުޅުއްވަނީ ކުރާނެ ކަމެއް ނެތިގެންހެއްޔެވެ؟ މިޤަމުގެ ވީރާނާވަމުންދާ އިގުތިސާދު ކޮޅަށްނަގާ، އުމްރާނީ، އިޖުތިމާޢި ތަރައްޤީގެ މަސްރޫޢުތައްހިންގާ ތަހުޒީބު ޤަޢުމެއްގެގޮތުގައި ބައްޓަންކުރަން ޖެހިފައިއޮތްއިރު، މިފެންނަނީ ރައީސް ކުރައްވާނެ ކަމެއް ނެތިގެން ބަޔަކު ޕްރެކްޓިސް މެޗެއް ކުޅުނަސް އެތަނަކަށް ވަޑައިގެން ވަގުތުބޭކާރު ކުރައްވާތަނެވެ. ކުޅިވަރަށްވެސް ސަމާލުކަން ދެއްވަންވާނެއެވެ. އެކަމަކު ޕްރެކްޓިސްމެޗް ބައްލަވައިގެނެއްނޫނެވެ.\nރައީސެވެ. މަނިކުފާނުގެ ޒިންމާ އަދާކޮށް މިޤައުމު ހިންގަވާށެވެ. ބައެއްފަހަރު ހީވަނީ މަނިކުފާނު ކުރާނެ ކަމެއް ނެތިގެން އުޅުއްވާހެންނެވެ. މިއަދު ރައީސް ކުރައްވަންޖެހިފައި އޮތްޕްރެކްޓިސް މެޗުތައް ބަލަން ޖެހުމެއް ނޫނެވެ.\nކ.މާލޭ މީހުން ކުރާ ކޮންމެކަމެއްގެ ކުރިއަށް އަބަދުވެސް އޮންނާނީ "ރާއްޖެ" ލާފަ. އުމަރުނަސީރުގެ ޒަމާނުގަ މިނިވަން ފަންސާހޭ ކިޔައިގެން މާލޭމީހުން ޓެކްސް ފައިސާކޮޅު ދޮވެލީވެސް ކުރިއަށް "ރާއްޖެ" ލައިގެން. އެކަމަކު މިހެންބުންޏަސް އެފަހަރު 50 ބޮކީގެ ލެޑުފައްޗެއް ކޮންމެ އަތޮޅުއޮފީހަކަށްވެސް ދިންކަމަށް ކިޔަނީ.


އޯޑިއޯ / ވީޑިއޯ ސްޕޮޓް ތައްޔާރުކޮށްދޭނެ ފަރާތެއްހޯދުން\n25 ޑިސެމްބަރު 2018, 12:00 އިއުލާން\nރައްޔިތުންގެ މަޖިލީހުގެ އިންތިޚާބު 2019 އަށް އާންމުން ހޭލުންތެރިކުރުމަށް ބޭނުންވާ ވީޑިއޯ އަދި އޯޑިއޯ ސްޕޮޓް ތައްޔާރުކޮށްދޭނެ ފަރާތެއް ހޯދަން ބޭނުންވެއެވެ. ވީމާ، ޝަރުތުހަމަވާ ހުރިހާ ފަރާތްތަކަށް މި މަސައްކަތަށް ބީލަން ހުށަހެޅުމުގެ ދަޢުވަތު ހުޅުވާލަމެވެ.\nރައްޔިތުންގެ މަޖިލީހުގެ އިންތިޚާބު 2019 އަށް އާންމުން ހޭލުންތެރިކުރުމަށް ބޭނުންވާ ވީޑިއޯ އަދި އޯޑިއޯ ސްޕޮޓް ތައްޔާރުކުރުން\nބީލަމާ ގުޅޭ މައުލޫމާތު ކަރުދާސް މި އިއުލާނާ އެޓޭޗް ކުރެވިފައިވާނެއެވެ. މި ޕްރޮޖެކްޓާ ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2019 ޖެނުއަރީ2ވާ ބުދަ ދުވަހުގެ 14:00 ގެ ކުރިން، [email protected] އީމެއިލް އެޑްރެހަށެވެ. މި އިޢުލާނު މިކޮމިޝަނުގެ ވެބްސައިޓް www.elections.gov.mv ގައި ޝާއިޢު ކުރެވިފައިވާނެއެވެ.\nބީލަން ހުޅުވުން އޮންނާނީ 2019 ޖެނުއަރީ3ވާ ބުރާސްފަތި ދުވަހުގެ 14:00 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.\nބީލަން މަޢުލޫމާތު ކަރުދާސް


Kihaadhoo Council meets residents\nކައުންސިލުން ރައްޔިތުންނާއި ބައްދަލުކުރުމުގެ ތެރެއިން- ފޮޓޯ-ހާރުން ފޭސްބުކް\nކިހާދޫ ކައުންސިލުން ރައްޔިތުންނާއި ބައްދަލު ކޮށްފި\nލިޔުނީ: ކިހާދޫ ލައިވް | އޮކްޓޯބަރ 15, 2014 2014 ގެ ލިތުންތައް, ޚަބަރު\nކިހާދޫކައުންސިލްގެ ފަރާތުން ރައްޔިތުންނާއި ބައްދަލުކޮށްފިއެވެ. ހޮނިހިރު ދުވަހުގެ ރޭ ކިހާދޫ ސްކޫލުގައި ބޭއްވި މި ބައްދަލުކުރުމުގައި ކައުންސިލްގެ ފަރާތުން ކުރަންރާވާފައިވާ ބައެއްކަންތައްތަކާއި ގުޅޭގޮތުން ރައްޔިތުންްނަށް މައުލޫމާތު ދީ އަދި އެކަންކަމަށް ރައްޔތިތުންގެ ތާއީދުއޮތްތޯ ބެލިއެވެ.\nއެގޮތުން ރަށް ކައިރީގައި އަލަށް ހުޅުވުމަށް ތައްޔާރުވަމުންދާ އަމިއްލަ ފުށި ރިސޯޓަށް ދަނޑުވެރިކަން ކުރުމަށްޓަކައި ކިހާދޫއިން 4000 އަކަފޫޓުގެ ބިމެއް ދޫކުރުމާއި ބެހޭގޮތުން ރައްޔިތުންގެ ޚިޔާލު ހޯދިއެވެ. އަދި ރައްޔިތުންގެ ގިނަބައެއްގެ ތާއީދާއެކު ކުރީގެ ބޯޅަދަނޑު ސަރަހައްދުން ބިމެއް ދޫކުރުމަށް ނިންމިއެވެ. ބިމު ކުލީގެ ބަދަލުގައި ރަށުގެ ތަރައްގީއަށް ކަމެއް ކޮށްދިނުމަށް ހުށައެޅުމަށްވެސް ވަނީ ފާސްކޮށްފައެވެ.\nމީގެ އިތުރުން ރަށުގައި ގެސްޓްހައުސް ވިޔަފާރި ހިންގުމަށް ބިންދޫކުރާނެ ވަކި ސަރަހައްދެއް ކަނޑައެޅުމަށް ޚިޔާލު ހޯދާލުމުން، ޖަލްސާއަށް ހާޒިރުވެ ތިބި 80 މީހުންގެ ތެރެއިން 36 މީހުން ވޯޓް ދިނީ ގެސްޓްހައުސް ވިޔަފާރި ހިންގަން ނުފެންނަކަމަށެވެ. އަދި އެކަމަށް ތާއީދު ކުރީ 34 ހަތަރުމީހުންނެވެ. އެހެންކަމުން އެކަމަށް އަދި ގޮތެއް ނުނިންމާކަމަށް ކައުންސިލުން މައުލޫމާތުދެއެވެ.\nރަށުގައި ދަނޑުވެރިކަން ކުރަން ދޫކޮށްފައިވާ ބިންތަކާއި ގުޅޭގޮތުންވެސް އެރޭގެ ބައްދަލުވުމުގައި މަޝްވަރާކުރެވުނެވެ. އެގޮތުން މިހާރު ދޫކޮށްފައިވާ ދަނޑުބިންތައް ކައުންސިލަށް ނަގައި އަލުން ދަނޑުބިން ބޭނުންވާ ފަރާތްތަކަށް ވަކި މުއްދަތަކަށް ދޫކުރުމަށް ނިންމިއެވެ.\nއަދި މީގެ އިތުރުން ރަށު ކައުންސިލްގެ ގޯތިތެރޭގައި ހުރި ދިރާގު އެންޓަނާ3މަސް ދުވަހުގެތެރޭގައި ނެގުމަށް ދިރާގަށް އެންގުމަށްވެސް ފާސްކުރެވުނެވެ. މީގެ ސަބަބެއް ކަމުގައި ވަނީ ދިރާގުން ކުލީގެ ގޮތުގައި އަހަރަކަށް ދައްކާ 120 ރުފިޔާ ވަންނަ ތަނެއް ނޭނގޭތީއެވެ. އަދި ރަށުގައި އޫރީދޫގެ އެންޓަނާއަށް މަހަކު 2000 ރުފިޔާގެ ކުއްޔެއް ދޭއިރު ދިރާގުން މިހާ ކުޑަކުޑަ އަގެއް ދެނީ ކީއްވެތޯ ވަނީ ސުވާލު އުފެދިފައެވެ.\nއަދި ރަށުގައި ޑޮކްޓަރެއް ހުންނާނެ ތަނެއް ކައުންސިލުގެ ފަރާތުން އިމާރާތް ކުރުމާއި ގުޅޭގޮތުން މަޝްވަރާކުރެވުނެވެ. އަދި އެކި ކަންކަމާއި ގުޅޭގޮތުން ރައްޔިތުން ކުރި ސުވާލުތަކަށް ޖަވާބުދިނުންވެސް އޮތެވެ.


Covid-19:7Mas Fahun Addu Ah Fathuruveriaku Ziyaaraiykoffii - Vaguthu\nކޮވިޑަށް ފަހު އައްޑޫއަށް ދަތުރުކުރި ފުރަތަމަ ފަތުރުވެރިއާ\nމިހާރު ފެތުރެމުން އަންނަ ނުރައްކާތެރި ވައިރަސް ކޮވިޑް-19 އާއި ގުޅިގެން ބަންދުކޮށްފައި އޮތުމަށް ފަހު ހުޅުވާލި ފަހުން އައްޑޫ އަށް އަލަށް ފަތުރުވެރިއަކު ޒިޔާރަތްކޮށްފިއެވެ.\nއައްޑޫއަށް ފުރަތަމަ ޒިޔާރަތްކުރި ފަތުރުވެރިއާ ގޮސްފައި ވަނީ، މިއަދު ހެނދުނު9ޖެހި ފަހުންނެވެ. އައްޑޫ އަކީވެސް ކޮވިޑް-19 އިގެ ކުރިން ފުޅާ ދާއިރާއެއްގައި ލޯކަލް ޓުއަރިޒަމް ކުރިއަށް ގެންގޮސް އެކަމުން މަންފާ ހޯދާފައިވާ އަތޮޅެކެވެ. މިއީ ވޭތުވެދިޔަ7މަހަށްފަހު އައްޑޫއަށް ފަތުރުވެރިއަކު ޒިޔާރަތްކުރި ފުރަތަމަ ފަހަރެވެ.\nއެހެންކަމުން މިހާރު އައްޑޫގެ ލޯކަލް ޓުއަރިޒަމް މި ވަނީ ފެށިފައެވެ.\nމިމަހުގެ 15 ވަނަ ދުވަހުން މިހާތަނަށް ވަނީ 10 ރަށެއްގައި ގެސްޓު ހައުސް ހުޅުވުމުގެ ހުއްދަ ދީފައެވެ.\nގެސްޓު ހައުސްތައް ހުޅުވުމުގެ ހުއްދަދެމުން ގެންދަނީ ޝަރުތުތަކެއް ފުރިހަމަ ކުރުމުންނެވެ. އެގޮތުން ގެސްޓްހައުސްތަށް ހުޅުވުމުގެ ހިދުމަތް ދިނުމުގައި އަމަލުކުރަންޖެހޭ އުސޫލުގައި ބުނެފައި ވަނީ، އެ ހުއްދަ ހުއްދަ ދޭނީ ކައުންސިލްގެވެސް ހުއްދައާއި އެކުގައެވެ.\nގެސްޓް ހައުސްތަައް ހުޅުވުމުގެ ހުއްދަ އަދި ދީފައި ވަނީ މާލެ ސަރަހައްދު ފިޔަވާ އެހެން ހިސާބުތަކުގައެވެ. މާލެ ސަރަހައްދުގެ ގެސްޓް ހައުސްތައް ހުޅުވޭނީ ކޮވިޑް-19 އަށް ފައްސިވާ މީހުންގެ މިންވަރު ފަސް އިންސައްތައް އަށް ދަށްވެއްޖެނަމަ ކަމަށް ހެލްތް ޕްރޮޓެކްޝަން އޭޖެންސީ (އެޗްޕީއޭ)އިން ވަނީ ވިދާޅުވެފައެވެ.\nޖުލައި 15 ވަނަ ދުވަހު ރާއްޖޭގެ ބޯޑަރުތައް ހުޅުވާލައި ރިސޯޓުތަކުގެ ފަތުރުވެރިކަން ވަނީ ފަށާފައެވެ. ޖުލައި މަހުން ފެށިގެން މިމަހާއި ހަމަޔަށް ކޮންމެ މަހަކުވެސް ފަތުރުވެރިކަން އަންނަނީ ކުރިއަށްވުރެ ރަނގަޅުވަމުންކަން ފާހަގަކޮށްލެވެއެވެ.


Veeraanaa vefaivaa Male' Hiyaagai ethah aailaa eh haalugai!\nވީރާނާވެފައިވާ މާލޭ ހިޔާގައި އެތައް އާއިލާއެއް ހާލުގައި!\nލިފްޓް ހަލާކުވެ އެންމެ މައްޗަށް އަރަން ޖެހެނީ ސިޑިން\nއަލިފާން ނިއްވާނެ ގޮތެއް ފްލެޓްތަކުގައި ނެތް\nފާރުތައް ރެދުލައި ފެން ލީކްވުމުގެ މައްސަލަ އިންތިހާ\nމާލޭ ހިޔާގެ އެންމެ މަތީ ފްލޯއަކަށް މީހުން އެއްޗިހި އަރުވަނީ. -- އަަވަސް ފޮޓޯ: މުހައްމަދު އަޒާން\nވެރިރަށް މާލޭގެ މެދެއްހާ ހިސާބުން އަމީނީ މަގުގައި އެހަރަ، "މާލޭ ހިޔާ" ފްލެޓްތަކަކީ އެތައް 100 އާއިލާއެއްގެ ބޯހިޔާވަހިކަމެވެ. ބަލައިބެލުމަށް އެ މީހުން އެ ދިރިއުޅެނީ ވަރަށް ވެސް އުފަލުންނެވެ. ހިތްހަމަ ޖެހިގެންނެވެ. އެކަމަކު އެ ހިޔާތަކުގެ ދަށުގައި އެ މީހުންގެ އަސްލު ދިރިއުޅުން އޮތީ އެހެނެއް ނޫނެވެ. އެ ފްލެޓްތަކުގައި ބާކަމާއި ވީރާނާކަމުގައި ޖެހި އެ ހުރިހާ އާއިލާއެއް ވެސް އެ ތިބީ އެ ތުރާލެއްގައި ޖެހިފަ އެވެ. އެއީ ހިޔާވައްސެއް ނަމަވެސް، އެއީ ހިތްހަމަ ޖެހުމެއް ނެތް ބޮޑު ތަކުލީފެކެވެ.\n"މިހާރު އެތައް މަހެއް ވެއްޖެ ފްލެޓުގެ ލިފްޓް ހަލާކު ވެފައި ވެސް ހުންނަތާ. މިއީ ރޯދަމަސް. އަހަރުން ކިހިނެތް އިރު އިރުކޮޅައި ނަމާދަށް ދާން އަރައި ފައިބާ ހަދަނީ. ރޯދަ ވީއްލިފައި މި ހުންނަނީ މިތަނުން އަރަން ވެއްޖެއާ. އަންހެނުންނަކީ ފައިގެ މައްސަލަ ހުންނަ މީހެއް. އޭނަ އެ ހުންނަނީ ގޭގަ ތާށިވެފަ. ކިހިނެތް ފައިބާނީ މިތަނުން. މިތަން މިހުރީ މީހުނަށް ދިރިއުޅެވޭ ފެންވަރެއްގައެއް ނޫން،" އެ ފްލެޓްތަކުގެ 10 ވަނަ ބުރީގައި އޭނާގެ އާއިލާއާ އެކު ދިރިއުޅޭ މެދު އުމުރުގެ އަހުމަދު ނަސީމުގެ ޝަކުވާތައް "އަވަސް" އާ ހިއްސާކުރި އެވެ.\nޝަކުވާތައް އޮއްސަމުން ބަންޑުން ކުރަމުން ނަސީމު އަހަރުމެން ގޮވައިގެން ފެލްޓްތަކުގެ ތެރެއަށް ހިނގައިގަތެވެ. ލިފްޓް ހަލާކުވެ ހެދޭނެ ދުވަހެއް ނޭނގޭ ކަމަށް ބުނެ، ނޯޓިސް ހުރި އިރު އެންމެން އަރައިފައިބަން ހުރީ އެންމެ ސިޑިއެކެވެ. އެތަނުގައި މިއިން ދުވަހަކު ކުލަކޮޅެއްލައި އާބާތުރަ ފިލުވާފައި ހުރިހެނެއް ހިއެއް ނުވެ އެވެ. ވަކި ހިސާބަކުން ނޯށުގައި އަތް ވެސް އަޅަން މަޖުބޫރުވެއްޖެ އެވެ. ދުވާ ކުނިވަހުން ނޯއްދަމާލަން ނުކުރެ އެވެ. ނަސީމު ބުނި ގޮތުގައި، ކުނިބުނި ފަދަ ތަކެތި ބޭލުމަށް ވެސް ބޭނުން ކުރަން ޖެހެނީ އެންމެ ސިޑިއެކެވެ. ސިއްހީ ގޮތުން ވެސް މާލޭ ހިޔާއަކީ ރައްކާތެރި ތަނަކަށް ނުވެ އެވެ.\nމާލޭ ހިޔާގެ ބައެއް ފާރުތައް ރެނދުލައި ހަލާކުވެ، ފެންވަދެފައި. -- އަވަސް ފޮޓޯ: މުހައްމަދު އަޒާން\nމާލެހިޔާގެ ވީރާނާކަން ބޭރުން ހިނގާލުމުން ވެސް ފެނެ އެވެ. ފެންނަނީ ރެނދުލާފައިވާ ފާރުތަކާއި ކުލަވެއްޓިފައިވާ އިމާރާތެކެވެ. ނަސީމުގެ އެޕާޓްމަންޓަށް ވަނުުމުން ތަނުގެ ހާލަތުގެ ބޮޑު މަންޒަރު މާބޮޑަށް ވެސް ފެނެ އެވެ. ފާހާނާގެ ތެރޭގައި އެކި ތަންތަނުގައި އޮތީ ރެދުލައިފަ އެވެ. ބައެއް ދިމަދިމާލުން ފާރުތަކަށް ފެން ލީކްވެ، ކުލަތައް ވެސް ވަނީ ފޮޅިފަ އެވެ.\n"މި ފްލެޓުގައި ހުރި ހުރިހާ ފާހަނައެއް ހުރީ މައްސަލަ ޖެހިފަ. ހުރިހާ ފާހަނައަކަށް ވެސް ފެންފައިބާ. އެތައް ފަހަރަކު ކުލަލާފިން ހަމަ ފެންފައިބާ އިރަށް ފޮޅިފަ ކުލަތައް ދަނީ. މަ މައްސަލަ ހުންނަތާ އެތައް ޒަމާނެއް. ދެން މި އުޅެނީ ރޯދައަށް އާ އަލަމާރިއެއްވެސް ނުގަނެވިގެން. އެއީ ގަތުމުގެ ބޭނުމެއް ނެތް. އަލަމާރި އަރުވާނެ އެއްވެސް ގޮތެއް ނެތް. ހަނޑޫ ފުއް ގަނެގެންވެސް އަރުވަނީ އެހާ ހާލުގައި. ކުދި ކޮތަޅަށް އަޅައި ބަހައިލާގެން،" ފްލެޓްގެ ހާލަތު ދައްކަމުން ނަސީމު ކިޔައިދެމުންދިޔަ އެވެ.\nއެހެން ނަމަވެސް މީގެ އަހަރުތަކެއް ފަހަތަށް ދާއިރު މިއީ މާލޭ ހިޔާގެ ހާލަތެއް ނޫނެވެ. ފްލެޓްތަކުގެ ކުނި މެނޭޖްކޮށް ތަނުގެ އާބާތުރަ ފިލުވައި ކުލަލަމުން ދިޔަ އެވެ. އޭރު އެ ތަންތަން ފެނުނީ ރީތިކޮށެވެ. އެހެން ނަމަވެސް މައްސަލަ ބޮއްސުންލީ ހައުސިން އިން ކުރަމުން އައި މަސައްކަތް އިތުރަށް ހަރުދަނާ ކުރުމަށް އެކަން އެންމެ ފަހުން ސިޓީ ކައުންސިލަށް ބަދަލު ކުރުމުންނެވެ. އެއަށް ފަހު، މާލެ ހިޔާ ވީރާނާވެ ކުދި ކުދި ވަނީ އެވެ. އެކަމަށް ހުއްޓުމެއް ހައްލެއް އަދިވެސް އޮތްހެނެއް ހިއެއް ނުވެ އެވެ.\nމާލޭގައި ކުރިން އަޅާފައިވާ ފްލެޓްތަކެއް --\nފްލެޓްތަކުގެ ސަލާމަތީ ކަންކަން ވެސް އޮތީ އެހާ ދޯދިޔާކޮށެވެ. މާލެ ހިޔާ ފްލެޓްގައި އަލިފާން ރޯވެއްޖެ ނަމަ، އެކަމަކުން ސަލާމަތްވާން ބޭނުން ކުރެވެން ހުރި އަލިފާން ނިވިތައް ހުރީ އެކީ ހަލާކުވެފަ އެވެ. އަލިފާން ނިއްވޭނެ އެއްގޮތެއް ވެސް އެ ފްލެޓްތަކުގައި ނެތެވެ. މިއީ މާލެ ހިޔާ ފްލެޓުތަކުގެ ހާލެވެ. މިއީ އިންސާނުން އުޅޭވަރުގެ ހިޔަލެއް ނޫނެވެ. ދިރިއުޅެން ހެޔޮވެސް ނުވާނެ އެވެ. ބޯމަތީ ފުރާޅެއް އިނަސް ބޯހިޔާވެހިކަން ފޯރުކޮށްދެވުނީކީ ނޫނެވެ.\n"އަޅުގަނޑުމެން ބޭނުން ވަނީ މި ބާވެފައި އޮތް އިމާރާތް މަރާމާތު ކުރަން ސަރުކާރުން. އަލިފާން ނިއްވާ ނިޒާމް ބަދަލު ކުރަން. ފާހަނަތަކާއި ތަންތަން މަރާމާތު ކުރަން. މިތާ ރަނގަޅު ލިފްޓެއް ހަރުކުރަން. އަދި މިތަން ބަލަހައްޓަން ރަނގަޅު ބަޔަކާއި ހަވާލުކޮށް ކުނީގެ މައްސަލަ ހައްލު ކުރަން. އެނޫނީ މިއީ ކުޑަ ކުޑަ ކުދިންނަށް ވެސް ބޮޑު ދަތިކަމެއް،" އެ ފްލެޓުގައި އުޅޭ މީހެއް ބުންޏެވެ.


Mi Anhen Meeha Ah Firihenun Dhakka Vaahaka Adeh Neeveyne - Vaguthu\nޗައިނާއަށް ނިސްބަތްވާ އަންހެނަކަށް އާދަޔާ ހިލާފު ބައްޔެއް ޖެހިގެން އެ ވާހަކަ ގިނަ ބައެއްގެ ސަމާލުކަމަށް ވަނީ އައިސްފައެވެ. ރިޕޯޓްތައް ބުނާގޮތުގައި، އެ އަންހެން މީހާއަށް ޖެހިފައިވާ ވަރަށް މަދުން ނޫނީ ނުފެންނަ އެ ބަލީގެ ސަބަބުން އޭނާއަށް ފިރިހެނުން ދައްކާ ވާހަކަތައް އަޑެއް ނީވޭނެއެވެ.\nޗެން ނަމަކަށް ކިޔާ އެ އަންހެން މީހާ ހައި ޕިޗުން ވާހަކަދައްކާ މީހުން، ދައްކާ ވާހަކަތައް އޭނާއަށް އަޑު އިވޭނެއެވެ.\n"ރިވާސް ސްލޯޕް ހިއަރިންގ ލޮސް"ގެ ނަމުން ނަން ދީފައިވާ އެ ބަލީގެ ޝިކާރައަކަށްވެފައިވާ އެ އަންހެން މީހާއަށް ޖެހިފައިވާ އެ ބައްޔަކީ 13000 މީހުންގެ ތެރެއިން އެކަކަށް ޖެހޭ ބައްޔެއް ކަަމަށް ވެއެވެ.\nއެ ބަލީގެ އަލާމާތްތައް ފެންނަން ފެށީ، އެއް ރެއެއްގައި އޭނާއަށް ރޭގަނޑު ގަޑީ ތަފާތު އަޑުތައްވެސް އިވެން ފެށި ހިސާބުންނެވެ. އެރޭ ނިދާލުމަށްފަހު އަނެއް ދުވަހުގެ ހެނދުނު އޭނާ ހޭލިއިރު، އޭނާގެ ލޯބިވެރިޔާ ދެއްކި އެއްވެސް ވާހަކައެއް އޭނާއަށް އަޑެއް ނީވެއެވެ. އެހެންވެގެން އޭނާއަށް ލިބުނީ ވަރަށް ބޮޑު ހައިރާން ކަމެކެވެ.\nއެކަމާއި އެ ދުވަހު އޭނާ ހާއްސަ ސްޕެޝަލިސްޓަަކަށް ދެއްކިއެވެ. އެއީ އަންހެން ޑޮކްޓަރެކެވެ. ނަމަވެސް ޗެންއަަކަށް އެ މީހާ ދައްކާ ވާހަކަ ރަނގަަޅަށް ސާފެއް ނުވެއެވެ. އަދި އޭނާ ޑޮކްޓަރު ކޮޓަރީގައި އިންދާ އައި ފިރިހެން ޑޮކްޓަރ ދެއްކި އެއްވެސް ވާހަކައެއް އޭނާއަށް އަޑުއިވިފައެއް ނުވެއެވެ.\nޑޮކްޓަރު އެއިރު ބުނިގޮތުގައި، ޗެންއަށް މިހެން ވެގެން އުޅެނީ ސްޓްރެސްގެ ސަބަބުން ކަމަށެވެ. އެއީ ޗެން މަސައްކަތުގައި މާބުރަަކޮށް އުޅޭކަން ޑޮކްޓަރު ގާތުގައި ބުނެފައި ވުމުންނެވެ. އެކަމާއި ގުޅިގެން އޭނާ ހޮސްޕިޓަލްގައި އެޑްމިޓްވެސް ކުރިއެވެ.\nއަދި އެ ބައްޔަކީ ވަރަށް މަދުން ފެންނަ ބައްޔެއްކަމުން ޑޮކްޓަރުންނަށްވެސް އެ ބައްޔާއި ބެހޭ މާބޮޑު މައުލޫމާތެއް ނޭގެއެވެ.\nޗެންއަށް މިހެން ދިމާވީ ސްޓެސްގެ ސަބަބުން ކަމަށް ޑޮކްޓަރުން ބުނާއިރު، އޭނާއަށް ބައެއް އަންހެނުން ދައްކާ ވާހަކަވެސް އަޑެއް ނީވެއެވެ. އެއީ އެ މީހުން ވާހަކަދައްކާއިރު، ހުންނަ އަޑެއްގެ ސަބަބުންނެވެ.\nޖެނުއަރީ 18, 2019 14:36\nފިރިމީހައަށް ކިޔަމަން ނުވާން އެންމެ މޮޅު އުޒުރުތީ. މަށަށްވެސް މަގޭ އަންހެނުން ދައްކާވާހަކަ އަޑެއްނީވޭ.\nޖެނުއަރީ 18, 2019 16:54\nތިއީ ތެދެއް ކަމަށް ވަނީ ވިއްޔާ ކޮންމެ ދުވަހަކު ފިރިމީހާގެ ދެތިން އެތިފަހަރު ތި އަންހެން މީހާގެ ކަންފަތް މައްޗަށް އަރާނެކަން ކަށާވަރު!\nޖެނުއަރީ 20, 2019 19:52\nއޭނާގެ ފިރިމީހާގެ އަޑު ނީވެންޏާ ވަރަށް ސަޅި!!!!!


ޝަހީމްގެ އިރުޝާދު: މާޔޫސްނުވޭ، ﷲ އަށް ދުއާ ކުރައްވާ – Dhen.mv\nޝަހީމްގެ އިރުޝާދު: މާޔޫސްނުވޭ، ﷲ އަށް ދުއާ ކުރައްވާ\nދެން އެމްވީ April 15, 2020 - 2:32 pm\nމާލެއިން އެއްވެސް ޓްރެވަލް ހިޒްޓްރީ އެއް ނެތް މީހަކު ކޯވިޑް19 އަށް ޕޮޒިޓިވް ވުމުން ރައްޔިތުން މާޔޫސްނުުވެ ﷲ އަށް ދުއާ ދެންނެވުމުގައި ސާބިތުވެ ހުންނެވުމަށް ދީނީ އިލްމުވެރިޔާ ޑރ މުހައްމަދު ޝަހީމް އަލީ ސައީދު އިރުޝާދު ދެއްވައިފިއެވެ.\nަޑރ.ޝަހީމް ކުރެއްވި ޓްވީޓެއްގައި ވިދާޅުވީ، މާލެއިން ކޯވިޑް 19 ފެނުނު ވާހަކަ އަޑު އެއްސެވީ ވަރަށް ހިތާމަ އާއިއެކުގައި ކަމަށެވެ. ޝަހީމްގެ ޓްވީޓްގައި ވަނީ މާތް ﷲ ދިވެހި ހުރިހާ ރައްޔިތުންނަށް ރައްކާތެރިކަން ދެއްވުމަށް އެދި ދުއާ ވެސް ދަންނަވާފައެވެ.\n" މާލެއިން ކޯވިޑް 19 ފެނުނު ވާހަކަ އަޑުއެހީ ވަރަށް ހިތާމަ އާއި އެކީއެވެ. މާތް ﷲ ލޮބުވެތި ރައްޔިތުންނަށް ސަލާމަތާއި ރައްކާތެރިކަން ދެއްވާށި. ސިއްހީ އިރުޝާދުތައް ގަބޫލު ކުރައްވާ. މާޔޫސް ވެނުލައްވާ. ﷲ އަށް ދުއާ ކުރައްވާ. އެކުވެރިވެލައްވާ. ގޭގައި މަޑު ކުރައްވާ." ޝަހީމް ވިދާޅުވިއެވެ.\nޝަހީމް ވިދާޅުވީ މިވަގުތު ހުރިހާ ރައްޔިތުން ވެސް ސިއްހީ ބޭފުޅުން ދެއްވާ އިރުޝާދުތައް އަޑު އައްސަވައިން ގޭގައި މަަޑު ކުރެއްވުމަށެވެ.


2019 ވަނަ އަހަރުގެ ބައިނަލްއަޤްވާމީ ޑިމޮކްރަސީ ދުވަހުގެ މުނާސަބަތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ޚިޠާބު - The President's Office\n2019 ވަނަ އަހަރުގެ ބައިނަލްއަޤްވާމީ ޑިމޮކްރަސީ ދުވަހުގެ މުނާސަބަތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ޚިޠާބު\n15 ސެޕްޓެންބަރު 2019، ރިފަރެންސް: -\nމިއަހަރުގެ ބައިނަލްއަޤްވާމީ ޑިމޮކްރެސީ ދުވަހުގެ މުނާސަބަތުގައި، ދިވެހިރާއްޖޭގެ ލޮބުވެތި ރައްޔިތުންނަށް، އަޅުގަނޑުގެ ހިތުގެ އިޚްލާޞްތެރިކަމާއެކު، ތަހުނިޔާ އާއި ހެޔޮއެދުންތައް ފޮނުވަމެވެ. އަދި ދިވެހިރާއްޖޭގައި ޑިމޮކްރެސީ ޤާއިމްކޮށް ދިރުވައި އާލާކުރުމަށް މަސައްކަތްކުރާ، އަމިއްލަ ޖަމުޢިއްޔާތަކާއި ޖަމާޢަތްތަކަށްވެސް، ދުވަހުގެ ހެޔޮއެދުމާއި ތަހުނިޔާ އަރިސްކުރަމެވެ.\nކޮންމެ އަހަރެއްގެ ސެޕްޓެންބަރު މަހުގެ 15 ވަނަ ދުވަސް، ބައިނަލްއަޤްވާމީ ޑިމޮކްރެސީ ދުވަހުގެ ގޮތުގައި ފާހަގަކުރަނީ، ވަރަށް މުހިންމު މަޤްޞަދެއްގައެވެ. މިއަހަރުގެ ޑިމޮކްރެސީ ދުވަހަށް އދ. މަޖިލީހުން ކަނޑައަޅާފައިވާ ޝިޢާރަކީ "ބައިވެރިވުން" (Participation) އެވެ. ޑިމޮކްރެސީގެ އެންމެ ކުރު ތަޢާރަފަކީ، ރައްޔިތުންގެ ތެރެއިން ރައްޔިތުން އިޚްތިޔާރުކުރާ ބަޔަކު، ރައްޔިތުން އެދޭ ގޮތަށް ރައްޔިތުންނަށްޓަކައި ދައުލަތް ހިންގައިދިނުމެވެ. ނުވަތަ ވެރިކަން ކުރުމެވެ. މި ޙަޤީޤަތަށް ބަލާއިރު، ޤައުމުގެ ކަންކަން ކަނޑައެޅުމުގައި، ރައްޔިތުން ބައިވެރިވުމަކީ ކިހާ މުހިންމު ކަމެއްކަން، މިދިޔަ މަދު އަހަރުތަކުގައި، އަޅުގަނޑުމެން އެންމެންވެސް ވަރަށް ގާތުން ތަޖުރިބާކޮށްފީމުއެވެ.\nރައްޔިތުންގެ އަސާސީ އެތައް ޙައްޤެއް ނިގުޅައިގަނެ، އެތައް މިނިވަންކަމެއް ހިފެހެއްޓުމުން، ޤައުމަށް ލޮޅުން އަރައިގެންދިޔަ މިންވަރު ވަޒަންކުރެވިއްޖެއެވެ. ދައުލަތް ހިންގުމުގެ ނިޒާމު ފާލުން ނެއްޓި، މުއައްސަސާތައް ބަލިކަށިވެ، އެކަންކަމުގެ ގެއްލުންވެސް އިޙްސާސް ކުރެވިއްޖެއެވެ. ހަމައެފަދައިން ރައްޔިތުންގެ ބައިވެރިވުމާއެކު، ޑިމޮކްރެސީގެ ހަމަތަކާއި އުޞޫލުތައް ނެގެހެއްޓުމުން، ޤައުމުގައި ހަމަޖެހުން ޤާއިމުވެގެންދާ ގޮތްވެސް، މިދިޔަ އަހަރުގެ ތެރޭގައި އަޅުގަނޑުމެންނަށް ޢަމަލީ ގޮތުން ތަޖުރިބާކުރެވިއްޖެއެވެ.\nމިއަހަރުގެ ޝިޢާރަކީ، ޤައުމުގެ ކަންކަން އިޞްލާޙު ކުރުމުގައި، ރައްޔިތުން ބައިވެރިވެ، އެމީހުން އެދޭ ގޮތް ހާމަކޮށް، ބަސް ބުނުމުގެ މުހިންމުކަން ހަނދާންކޮށްދީ، އެކަމަށް ބާރުއަޅާ ޝިޢާރެކެވެ. ޑިމޮކްރެސީއަކީ އެންމެންގެ ޝާމިލުވުމާއި އެންމެންނާމެދު ހަމަހަމަކަމާއެކު މުޢާމަލާތު ކުރުމާއި، އެންމެންގެ ބައިވެރިވުމުގެ މައްޗަށް ބިނާވެފައި އޮންނަ ހަމަތަކެކެވެ. އަދި އެއީ، ދެމެހެއްޓެނިވި ތަރައްޤީއާއި އިންސާނީ ޙައްޤުތަކާއި ޞުލްޙަމަސަލަސްކަން ދަމަހައްޓައިދިނުމުގެ އަސާސީ ބަހާވެސްމެއެވެ.\nޑިމޮކްރެސީއަކީ ރައްޔިތުން އެދޭ ގޮތަށް ޤައުމުގެ ކަންކަން ހިންގުން ކަމަށްވާއިރު، ރައްޔިތުން އެދޭ ގޮތްތައް ކަނޑައެޅިފައި ހުރީ، ރައްޔިތުންގެ މަންދޫބުން އެކަށައަޅާފައިވާ ޤާނޫނުއަސާސީންނާއި ޤާނޫނުތަކުން ކުރަހައިދޭ އިމުގެ ތެރޭގައެވެ. އެހެންކަމުން، ރައްޔިތުންގެ ވެރިކަމަކީ ޤާނޫނުގެ ވެރިކަމެވެ. ޤައުމުގެ ކޮންމެ ފަރުދަކުމެ އަދި ކޮންމެ މުއައްސަސާއެއްމެ، ޤާނޫނަށް ބޯލަނބައި ކިޔަމަންގަތުމުގެ މައްޗަށް ބިނާވެފައި އޮންނަ ވެރިކަމެވެ. އެކަމުގައި ދައުލަތުގެ އެންމެ މަތީ ވެރިޔާއިން ފެށިގެން، ރައްޔިތުންގެ ކޮންމެ ފަރުދަކުމެ، އެއްވެސް އިސްތިސްނާއެއް ނެތި ޝާމިލުވެއެވެ.\nރައްޔިތުންގެ ނިންމުމާ އެއްގޮތަށް ޤައުމުގެ ކަންކަން ބަދަލުވެފައިވާއިރު، މިހާރު ކުރަން ޖެހިފައިވާ އެންމެ މުހިންމު ކަމަކީ، ޤާނޫނުއަސާސީން ކަށަވަރުކޮށްދީފައިވާ، އިންސާނީ ޙައްޤުތަކާއި، އަސާސީ ޙައްޤުތައް ޙިމާޔަތް ކުރުމާއި ރައްކާތެރިކޮށްދިނުމެވެ. އޭގެ ތެރެއިންވެސް އެންމެ އިސްކަން ދޭންޖެހިފައިވަނީ، ދިރިހުރުމުގެ ޙައްޤާއި، އަމިއްލަ މިނިވަންކަމާއި، ނަފްސު ރައްކާތެރިކުރުމުގެ ޙައްޤު ޙިމާޔަތް ކޮށްދިނުމަށެވެ. ޢަދުލުވެރިކަމާއި ހާމަކަމާއެކު، އިންޞާފުން ޝަރީޢަތް ކުރެވުމުގެ ޙައްޤު ނަގަހައްޓައިދިނުމަށެވެ. ވަޒީފާ އަދާކުރުމާއި އާމްދަނީ ހޯދުމުގެ ޙައްޤު ރައްކާތެރި ކޮށްދިނުމަށެވެ.\nފުރިހަމަ ގޮތުގައި ބޭނުން ހިފާނަމަ، ޑިމޮކްރެސީއަކީ ކޮންމެ ޤައުމަކަށް އަދި ކޮންމެ މުޖްތަމަޢަކަށްވެސް، އުޖާލާކަމާއި އުފާވެރިކަން ގެނެސްދޭނެ ހަމަތަކެކެވެ. އަދި އެއީ އެބައެއްގެ ޘަޤާފަތާއި، އެބައެއްގެ ޢަޤީދާއާ ފުށުނާރާ ގޮތަށް، އެ މުޖުތަމަޢަކަށް ފައްކާކުރެވޭ ހަމަތަކެކެވެ. މި އުޞޫލުން، ރާއްޖޭގައި ޑިމޮކްރެސީ ހަރުދަނާކޮށް ދެމެހެއްޓުމުގައި ސާބިތުކަންމަތީ ސަރުކާރު ދެމިއޮންނާނެއެވެ. އަދި ކޮންމެ ރައްޔިތެއްގެ ކޮންމެ ޙައްޤެއް ޙިމާޔަތްކޮށްދީ، ރައްކާތެރިކޮށްދޭނެ ކަމުގެ ޔަޤީންކަން އަރުވަމެވެ.\nއަޅުގަނޑުގެ އިޚްލާޞްތެރި ދުޢާއަކީ، އަޅުގަނޑުމެންނަކީ ޢަދުލުވެރިކަމާއި ހަމަހަމަކަމަށް ލޯބިކުރާ، އަނެކުންގެ ޙައްޤުތަކަށް ފުރިހަމައަށް އިޙްތިރާމުކުރާ ބަޔަކު ކަމުގައި ލެއްވުމެވެ. އަދި އަޅުގަނޑުމެންނަށް އެންމެ ފައިދާހުރި ގޮތަށް ކަންކަން ނިންމުމުގެ ހެޔޮ ވިސްނުމާއި ތައުފީޤު ދެއްވުން އެދި ﷲގެ ޙަޟްރަތުގައި ދުޢާ ދަންނަވަމެވެ.


Medhu umuruge Firihenaku Zuvaan anhenakaai behunu massala eh fenmathi vejje – adduLIVE\nމާލޭގައި ޒުވާން އަންހެނަކާއި ފޮށުނު މައްސަލައެއް ފެންމަތިވެއްޖެ!\nJun 09, 2019, 13:51 މުހައްމަދު އައިމަން\nމާލޭގެ މަގުމަތިން ހިނގާފައިދިޔަ ޒުވާން އަންހެނަކާ ފޮށުނު މަައްސަލައެއް ފެންމަތިވެ ފުލުހުން އެކަން ބަލަން ފަށައިފިއެވެ.\nމި މަައްސަލަ ފެންމަތިވެ އާންމުންގެ ސަމާލުކަން ލިބިގެންދިޔައީ ޓުވީޓާގައި އާންމުވެފައިވާ ވީޑިއޯއެއްގެ ސަބަބުންނެވެ. މި އަންހެންމީހާ ވަނީ އޭނާގެ ފޯނުން ރެކޯޑްކޮށްފައިވާ ވީޑިއޯ ޓުވިޓާގައި އާންމުކޮށްފައެވެ. މި ވީޑިއޯ ބެލުމަށްފަހު ގިނަ ބައެއްގެ ފާޑުކިޔުންތައް އޭނާއާ ފޮށުނު މީހާއަށް އަމާޒުވެގެންދިޔައެވެ.\nއެ ވީޑިއޯއިން ފެންނަ ގޮތުން އަންހެންމީހާއާއި ބެހުނު މެދު އުމުރުގެ މީހާ އޭނާއާއި ދިމާލަށް ފޯނު ދިމާކޮށް، އަންހެންމީހާ އާއި ފޮށި ދެއްކި ވާހަކަތައްވެސް އެ ވީޑިއޯގައި ވެއެވެ.\nއަންހެންމީހާ ޓުވީޓުކޮށްފައިވަނީ ހިނގާފައި ގެއަށްދާކޮންމެ ފަހަރަކުވެސް މީހުން ފޮށެއުޅޭ ކަމަށެވެ. ނަމަވެސް ދުވަހަކުވެސް މިވަރަށް ފުރައްސާރައެއްކޮށްފައި ނުވާކަމަށެވެ. އަދި އޭނާއާއި ފޮށުނު މީހާއަކީ އޭނާގެ ކާފަމެންގެ އުމުރުގެ މީހެއްކަމަށާއި، އޭޑީކޭއިން ފަށައިގެން ސްކޫޕާއި ހަމަޔަށް އޭނާ ފަހަތުން މިމީހާ އައި ކަމަށެވެ.\n"ހިނގާފަ ގެއަށްދާ ކޮންމެ ފަހަރަކުވެސް ފޮށުމާ ކުރިމަތިވޭ. ކޮންމެ ދުވަހަކުހެން ގިނަ އަންހެން ކުދިންނަށްވެސް މިކަމާކުރިމަތިލާންޖެހޭ. އެކަމަކު ދުވަހަކުވެސް މިވަރަށް މީހަކު ފުރައްސާރައެއް ނުކުރޭ. އެންމެފަހުން މަގު މެދުގައިހުރެ އަހަންނަށް ރޮވުނީ. ވަރަށް ގިނަ މީހުން މަޑުކޮށްގެން މަންޒަރު ބަލަންތިބި އެކަމަކު އެއްވެސް މީހަކު އެހީއެއް ނުވޭ" އޭނާކުރި ޓްވީޓެއްގައި ބުނެފައި ވެއެވެ.\nމި އަންހެންމީހާވަނީ އޭނާއާ ފޮށުނު މީހާގެ ވީޑިއޯ އާންމުކޮށް، އޭނާއާއި އޭނާގެ އާއިލާ މީހުންނަކީ ކޮބައިތޯ ބަލައި ދިނުމަށްވެސް އެދިފައެވެ.\nމުޖްތަމައުގައި އަންހެނުންނަށްކުރާ ފުރައްސާރަ ވަކި މަދެއް ނޫނެވެ. އަދި އެމީހުންނާއި ފޮށުމާއި، އެމީހުންގެ ޙައްޤުތަކައް އަރައިގަންނަ ފަހަރުވެސް ވަކި މަދެއް ނޫނެވެ. މިއީ އަހަރުމެން އެންމެވެސް އެއްބާރުލުން ދީގެން ހައްލުކުރަންޖެހޭ ކަމެކެވެ. މިކަމަށް ހުއްޓުމެއް ގެނައުމަކީ އަހަރުމެން އެންމެންގެވެސް ޒިންމާއެކެވެ.


އަލޫކު ވާހަކަ ފެށިއެވެ. މާޒީގެ ސަފުހާތަކުގެ ތެރެއަށް ފީނަމުން އެ ހަނދާންތައް އައު ކުރަމުން ފަހަރަކު ޞަފްހާއެއް ކިޔަމުން ދިޔައެވެ. ހައިލަމް ވެސް އެ ވާހަކަތަކުގެ ތެރެއަށް ގެނބެމުން ދިޔައެވެ. އަލޫކު ކިޔައި ދެމުން ދިޔަ ވާހަކަތައް އޭނާގެ ސިކުނޑިއަށް ކުލަ މަންޒަރުތަކެއްގެ ގޮތުގައި ސިފަވަމުން ދިޔައެވެ.\nއެއީ ދުނިޔެ އިނދަޖައްސާލައި އިންސާނުން އެންމެ ނިކަމެތި ކޮށްލި އެއް ހާދިސާ ކަމަށްވާ ކޮވިޑް ނަވާރައިގެ ދުވަސްވަރެވެ. ކޮވިޑްގެ ރާޅުތަކު ދަށުވެ ގައުމުތައް އިނދަޖެހި މީސްތަކުން ހަފުސްވަމުން ދިޔަ ދުވަސްވަރެވެ. އެކަކު އަނެއްކެއްގެ އެހީއަށް އަތްދިއްކުރަމުން ދިޔަ ހިތްދަތި ދުވަސްވަރެވެ. ވަޒީފާތައް ގެއްލި ދިރިއުޅުން އެފުށް މިފުށަށް ޖެހިގެން ދިޔަ ޒަމާނެވެ. ވިހިވިއްސަށް ކުރެހި ތަސައްވަރުތަކާ ކުރެވުނު ޚިޔާލުތަކާ މެދު ލަދުވެތިވެ ދުނިޔެ ކުޑަކަކޫ މައްޗަށް ތިރިވި ރޯން އޮތް ދުވަސްވަރެވެ.\nހަމޫދަކީ އަމިއްލަ ވިޔަފާރީގައި މަސައްކަތް ކުރަމުން ދިޔަ މީހެކެވެ. އަމިއްލަ ހިތްވަރުން ކޮޅަށް ތެދުވެ ހިންދެމިލާ ފުރިހަމަ ނޭވާއެއް ބޭރުކޮށްލާން މަސައްކަތްކުރަމުން ދިޔަ ހީވާގި މީހެކެވެ. އޭނާގެ ރިސޯޓަކީ ރާއްޖޭގެ އެއް ނަންބަރު ރިސޯޓެވެ. ފަތުރުވެރިންގެ އެންމެ މަގުބޫލު މަންޒިލެވެ. ދުނިޔޭގެ އެކި ކަންކޮޅުތަކުގައި ނަން މަޝްހޫރު ބްރޭންޑަކަށް ވެފައި އޮތީ "ހަމޫ އެންޑް ހަނީ" ބްރޭންޑެވެ. ބޮޑެތި އިންވެސްޓްމަންޓް ތަކާއެކު ހަމޫދު ފެށި އެ މަސައްކަތުން ނަފާވާން ފެށީ މަސައްކަތް ފެށިތާ ދެތިން އަހަރު ފަހުންނެވެ.\nހަމޫދު ގަބޫލުކުރަމުން ދިޔައީ އޭނާގެ ވިޔަފާރީގެ ކުރިއެރުމާއި ލިބެމުންދިޔަ މަގުބޫލު ކަމުގެ ސިއްރަކީ މުވައްޒަފުން ގެންގުޅެން އެނގުން ކަމުގައެވެ. މުވައްޒަފުންގެ ކުރިއެރުމާއި މުވައްޒަފުންގެ އިހުސާސްތަކަށް ކަންފަތެއް ދީގެން އެމީހުންނަށް ހޭހަންކޮށްދޭނެ އަތެއް އުފައްދައިގެން ކުރި މަސައްކަތް ކަމުގައެވެ. އެހުރިހާ ކަމެއްގެ މުގުލުގައި ހުރީ އޭނާގެ އަންހެނުންކަމެވެ. ރިސޯޓުގައި މަސައްކަތް ކުރަމުންދިޔަ ހުރިހާ މުވައްޒަފުން ވެސް އޭނާއާ މެދު ޚާއްޞަ ގޮތެއް އޮވެއެވެ. ޚާއްޞަ ނަޒަރަކުން ބަލައެވެ. އެ އާއިލާ ރިސޯޓަށް ދާ ދުވަސްތަކަކީ މުވައްޒަފުންނަށް ޢީދެއް އަންނަ ފަދަ ދުވަސްތަކެކެވެ. ހަމޫދުގެ ދީލަތިކަން އިންތިހާއަށް އުފުލޭ ދުވަހެއް ކަމަށްވާތީއެވެ.\n"ހަމޫދޫ، ކޮބައިތަ ވިޔަފާރީގައި ކޮޅަށް ތެދުވެ ހިންދެމިލާ ރޮކެޓެއްހެން ކުރިއަރާ ދިޔުމުގެ ސިއްރަކީ؟" ވާސިފު ފުން ނޭވާއެއް ދޫކޮށްލަމުން ހަމޫދަށް ބަލައިލިއެވެ.\nވާސިފަކީ ވެސް ފަތުރުވެރިކަމުގެ ދާއިރާގައި މަސައްކަތްކުރަމުން އަންނަ މީހެކެވެ. ހަމޫދާއި ވާސިފަކީ އެއް ކުލާހެއްގައި ކިޔެވި ދެމީހުންކަމުން ދެމީހުންނަކީ ދެކެ ފަރިތަ މީހުންނެވެ. ދޭތެރެދޭތެރެއިން ބައްދަލުވެ އެކި ދިމަދިމާއިން ފެނިދެނިވެ އުޅެވޭތީ ހިސާބަކަށް ގުޅުން އޮވެއެވެ. ބައެއް ހާލަތްތަކުގައި ކޮފީ މޭޒުތަކުން ބައްދަލުވެއެވެ. މިއީ އެކަހަލަ ދުވަހެކެވެ.\n"ކިހިނެއް އަހަރެންގެ ބޯކިބަލުގެ ރެސިޕީ ދޭނީ؟" ހަމޫދު ހިނިތުންވެލިއެވެ.\n"ސީކްރެޓް ރެސިޕީތައް ވަރަށް މަދުވާނެ، އެކަމަކު ބުނަންތަ ވާހަކައެއް؟ ލޯ ކުރިމައްޗަށް ފެންނަ މަންޒަރެއް ފޮރުވޭނެ ގޮތެއް ނޯވޭ. އޭގެ ރެސިޕީއެއް ހީލަތްތެރިންނަކަށް މަކަރު ވެރިންނަކަށް އޮޅުވައެއް ނުލެވޭނެ." ވާސިފު ފާޑަކަށް ބަލައިލަމުން ކޮފީތަށީގައި ތުން ޖަހައިލިއެވެ.\n"މާނައަކީ ތިޔައީ އެކަހަލަ މީހެކޭތަ؟" ހަމޫދު ފުން ނޭވާއެއް ބޭރުކޮށްލިއެވެ.\n"ވެދާނެދޯ! ކިހިނެއް މީހެއްގެ ގޮތެއް އެނގޭނީ؟ އަހަންނަކީ ވެސް ވިޔަފާރީގައި ކުރިފަސް ހޯދޭތޯ އުޅޭ މީހެއް." ވާސިފު ލޮލަށް ގޮތެއް ހަދައިލަމުން ފުން ނަޒަރަކުން ބަލައިލިއެވެ.\n"އާނ! މީހުންގެ ގޮތެއް ނޭނގޭނެ. މީހުންނާއި ނުމީހުން ވަކި ކުރުމަކީ ވެސް ހުނަރެއް. އެކަމަކު އަހަރެންގެ ސިކުނޑިއަށް ކޮންމެ ވެސް ވަރަކަށް އެކަން ނަގައިގަނެވޭނެ." ހަމޫދު ބުމަ ތިރިކޮށްލަމުން ތުންފަތަށް ލުއި ހަރަކާތެއް ވެރިކޮށްލިއެވެ.\n"ކީކޭ ބުނަން ތިއުޅުނީ؟" ވާސިފު އިތުރަށް ސަމާލުކަން ދިނެވެ.\nހަމޫދު ވާހަކަދެއްކުން ހުއްޓައިލިއެވެ. އޭނާ ބޭނުންވީ އެ މަޢުޟޫގައި އިތުރަށް ވާހަކަ ނުދައްކާށެވެ. ހިސާބަކަށް ވާސިފުގެ މިޒާޖާއި އޭނާގެ ގޮތް ވެސް އެނގޭތީއެވެ.\n"ކޮބާ ކިހިނެއްތަ ދިރިއުޅުން؟ ހަމޫދު ދެން މީ މާ ދުރުދުރުން އުޅޭ މީހެއްވިއްޔާ." ވާސިފު ބުނެލިއެވެ.\n"އާނ! މީހަކާ އިނދެލިއިރު ބުނެވެސް ނުލައި. އަންގައި ވެސް ނުލާ ވިއްޔަ. ތަނަކުން ވަގަށް ރާނީއެއް އަތުލީތަ؟" ވާސިފު ދިމާކޮށްލުމުގެ ރާގުގައި ބުނެލިއެވެ. "އަހަންނަށް އެނގިފަ އޮތީ ހަމޫދުގެ ރިސޯޓަށް މި ކިޔާ ނަމަކީ އަންހެންނުންގެ ނަމާ ގުޅުވައިގެން ކިޔާ ނަމެއްކަން."\n"ރަނގަޅަށް ތިބުނީ. އަހަންނުންނަށް ކިޔަނީ ހަނީފާ، އެހެންވީމަ ހަމޫ އެންޑް ހަނީ މި ކިޔަނީ." ހަމޫދު ހިނިތުންވެލިއެވެ.\n"މާނައަކީ މި ދެމީހުންގެ ހިއްސާއޮންނަ ތަނެކޭތަ؟" ވާސިފު ބޭނުންވީ އިތުރަށް ކޮންނާށެވެ.\n"އަހަރެން އަބަދުވެސް ގަބޫލުކުރާ ހަގީގަތަކީ ދިރިއުޅުމެއްގައި އެންމެ މުހިއްމު އަސާސަކީ އަންހެނުންނޭ. އަނބިމީހާއޭ. އަނބިމީހާގެ ހިތްހަމަ ޖެހުމަށް އޭނާގެ އުފަލަށް މަސައްކަތް ކުރުމަކީ ފިރިންގެ ޒިންމާއެކޭ، ވާޖިބެކޭ. އަހަރުމެން ފިރިހެނުން ރެޔާއި ދުވާލު މި ކުރާ ހުރިހާ މަސައްކަތެއް މި ކުރަނީ އަނބިން ހިތްހަމަ ޖައްސައިދޭން. އެމީހުންނަށް ފަސޭހަ ތަނަވަސް ދިރިއުޅުމެއް ހޯދައިދޭން." ހަމޫދު ނުސީދާކޮށް ޖަވާބުދިނެވެ.\n"މާނައަކީ؟" ވާސިފު ލޮލަށް ގޮތެއް ހަދައިލަމުން އަހައިލިއެވެ.\n"ކުރި ސުވާލުގެ ޖަވާބަކީ އާއެކޭ." ހަމޫދު ފެންތަށި ނަގައި ތުނބުގައި ޖައްސައިލިއެވެ.\nހަމަ އެވަގުތު ހަމޫދުގެ ފޯނު ވައިބުރޭޓްވާން ފެށިއެވެ. ވާސިފަށް ބަލައިލެވުނީ ހަމޫދުގެ ފޯނަށެވެ. ވާސިފު ދެ ލޯ ބޮޑުވިއެވެ. ފޯނުގެ ސްކުރީނުން ފެނުނު އަންހެން ކުއްޖާގެ ފޮޓޯއަށް ކަޅި ޖަހައި ނުލައި ބަލަން އިނދެވުނެވެ.\n"ވައިފް." ވާސިފަށް މަޑުމަޑުން ކިޔައިލެވުނީ ފޯނުގެ ސްކުރީނުގައި ލިޔެފައިވާ ނަމެވެ.\nއޭނާގެ ސިކުނޑީގައި އެނބުރިގަތީ ކުލަ ނުވެހުރި މާޒީގެ މަންޒަރުތަކެކެވެ. ހީވީ މޫނުމަތިން ރަތް ކުލައިގެ ދޯޕައްޓާއެއް ކެހިގެން ދިޔަހެންނެވެ. އޭނާއަށް ކުރެވުނީ އެކަހަލަ އިހުސާސެކެވެ. އެ ދޯޕައްޓާގެ ހިތްގައިމު މީރުވަހުން އޭނާގެ އެތެރެހަށި ފުރިގެން ދިޔަ ކަހަލައެވެ. ނޭވާ އަވަސްވެ މީހާ ތުރުތުރު އަޅައިގަތް ކަހަލައެވެ.\nދެވަނަ ސިކުންތުގައި ވާސިފުގެ ގައިން ހީބިހި ނަގައި ގަތެވެ. އަތްފައި ފިނިވެ އޭނާގެ ހިއްސުތަކުން ނޭނގޭ މެސެޖުތަކެއް ދޫކުރާން ފެށިއެވެ. އަރުތެރެ ބެދި ހިންދިރުވާލަން އުނދަގޫވާ ކަހަލަ އިހުސާސްތަކެއް ކުރެވެން ފެށިއެވެ.\nވާސިފަށް ބަލައިލެވުނީ ކުރިމަތީގައި އިން ހަމޫދަށެވެ. އޭނާ އިނީ ކަންފަތުގައި ފޯނު ޖައްސާލައިގެންނެވެ. ހިނިތުންވުމާއެކުގައެވެ. ލުއި ލަފުޒުތަކެއް ވާސިފުގެ ކަންފަތަށް ތިލަވަމުން ދިޔައެވެ. އަޑުއަހައިލަން ފަސޭހަ ލަފުޒުތަކެއް ނަމަވެސް އެ ލަފުޒުތަކުގެ ފަހަތުން ތޮރުފެމުން ދިޔައީ ވާސިފުގެ މާޒީގެ ހިތި ހަނދާންތަކުގެ ބޯފާރުތަކެވެ.\nވާސިފުގެ އަޑުގެ ލެނބުންތަކާއެކު ހަމޫދުގެ ހިތުގައި ރުޅިވެރިކަމުގެ ރާޅުތަކުގެ ބާނި ބޮޑުވަމުން ދިޔައެވެ. އެ ބިޔަ ބާނިތަކުގެ ކުރިން ރާޅުތައް އުފެދި ހުޅިލަމުން ދިޔައެވެ. ކޮންމެ ރާޅެއް ވެސް ވަލު ޖަނަވާރެއް ފަދައިން ސީދާ ވާސިފުގެ ހިތަށް ހަމަލާދެމުން ދިޔައެވެ. ބޮޑު ބިޔަރާޅެއް އޭނާގެ މޫނުމަތިން ސިފަވިއެވެ. އެއީ އޭނާގެ ހަޔާތަށް މުގުރައިލި އެންމެ ސުންޕާ ރާޅެވެ. ނަމަވެސް އެ ރާޅު މުގުރައިލަން ޖެހުނީ ކީއްވެކަމެއް ޚުދު އޭނާއަކަށް ވެސް ނޭނގެއެވެ. ނުވިސްނެއެވެ. އެ ސުވާލު ބޮލަށް ލައިގެން އުޅޭތާ އެތައް ދުވަހެއް ފާއިތުވެ ދިޔައީއެވެ.\n"ކިހިނެއް އަތުލި ރާނީއެއް؟" ހަމޫދު ފޯނު ބޭއްވި އިރަށް ވާސިފު އަހައިލިއެވެ.\n"ސަމުސަލަށް އެރީ." ހަމޫދު ހިނިތުންވެލިއެވެ.\n"ސަމުސަލަށް އަރާހާ އެއްޗެއް ކަމުދާން ވެސް ފެށީތަ؟" ވާސިފު ލާނެތް ރާގެއްގައި ބުނެލިއެވެ.\n"އެއީ ވާސިގެ ސްޓައިލެއްނު، އަހަރެންގެ ފަލްސަފާއެއް ނޫނެއްނު،" ހަމޫދު ހިނިތުންވެލިއެވެ. "ވާސިފެއްނު ބުނަނީ ސަމުސަލަށް އަރާނީ ރަހަބަލަން ޖެހޭ އެއްޗެއްސޭ. ސަމުސާ ކައިރީ އެނބުރޭނީ ސަމުސަލަށް އަރުވަން ޖެހޭ އެއްޗެއްސޭ. ބޭނުންވިޔަސް ނުވިޔަސް ސަމުސަލަށް އަރައިފިނަމަ ޖެހޭނީ ރަހަ ބަލާށޭ."\nވާސިފު ބަލައިލީ ސީދާ ހަމޫދުގެ މޫނަށެވެ.\n"އަހަރެން އޭރު ދެއްކި ވާހަކަތަކުގެ ހަގީގަތް އަދި ކިރިޔާ ހަމޫއަށް ތި ވިސްނުނީދޯ، މަ ދެއްކި ވާހަކައަކީ ކިހާ ބުރަދަނެއް ހުރި ވާހަކައެއްކަން ހަމޫއަށް މިހާރު ޔަގީންވާނެ." ވާސިފު ފަޚުރުވެރިވެލިއެވެ.\n"ކޮބައިތަ ހަމޫގެ ނަސީބު ނަންބަރަކީ؟" ވާސިފު އަހައިލިއެވެ. "ސުރުޚީ އެޅުނު ދުވަހު ފޮޅުވަތް ފުރެންދެން ލިޔަންވާނެއްނު."\n"ވާޖީ، ފަސް އަހަރުގެ ސޮރެއް ވެސް ހުންނާނެ. ދެން ހަނީމެންހާ ރީތި ނޫނަސް މަށަށް ފުއްދައިލެވޭ. އަހަންނަށް މުހިއްމީ ރީތިކަމަށްވުރެ ފައިސާ." ފޯނުގެ ސްކުރީނުން ފޮޓޯއެއް ދައްކައިލަމުން ވާސިފު ބުނެލިއެވެ.\n"ފުރިހަމަ ގުޅޭ. ވާސިފުގެ ޓޭސްޓު." ހަމޫދު ތަޢުރީފުކޮށްލީ ފޮޓޯއިން ފެނުނު ވާސިފުގެ އަންހެނުން ވާޖީދާ އަށެވެ.\n"ޓޭސްޓަކީ ބަދަލުވާ އެއްޗެއް. އެކަމަކު ބުނަންތަ ފުރަތަމަ ރަހަބެލޭ ކޮފީ ކޮންމެ މީހަކަށް ވެސް މީރުވާނެ. އެ ކޮފީގެ ރަހަބަލަން ބޭނުންވާނެ. އުމުރު ދުވަހަށް އެކަހަލަ ރަހައަކަށް އިންތިޒާރު ވެސް ކުރެވޭނެ. އަނެއްކާ އެ ރަހައިގެ އިހުސާސް އަރުތެރޭގައި އަބަދުމެ ހުންނާނެ. އަސްލު އެއަށް މި ކިޔަނީ ލޯތްބޭ. އަލަތު ލޯތްބޭ." ވާސިފު ދެ މާނަ އެކުލެވޭ ރާގުގައި ބުނެލިއެވެ.\n"އަހަންނަކަށް ތިހާ ފަށުވި ރީތި ބަސްމަގުން ވާހަކަ ބުނާކަށް ނޭނގޭނެ. އަހަންނަށް އެނގޭހާ ވެސް ކަމަކީ ފައިސާއަކީ އަދި ހުރިހާ އެއްޗެއް ނޫންކަން،" ހަމޫދު ފޯނަށް ބަލައިލަމުން ބުނެލިއެވެ. "އެބަޖެހޭ ކުޑަކަމެއްގެ ވަކިވެލަން."\n"އޯކޭ. ތޭންކްސް. އަދި ދިމާވެލަންވާނެ. އަހަންނަށް ތިގެއަށް ދައުވަތެއް ވެސް ނުދޭނަންތަ؟" ވާސިފު އަހައިލިއެވެ.\n"އާނ! ހިނގައިބަލަ ދެމީހުންގެ ފެމެލީ ދިމާކޮށްލަން. އަހަރެން އޮގަނައިޒްކޮށްލަންތަ؟ ސަފާރީ ވެސް މި ދުވަސްކޮޅު އޮތީ ހުޅުމާލޭގަ. ކޮވިޑަށް ގުރައުންޑް ކުރިގޮތަށް. ހިނގައިބަލަ ވީކެންޑަކަށް ސަފާރީއަށް ދާން. ހުރިހާ ޚަރަދެއް އަހަރެންދޭނަން." ވާސިފު ހިތުގައި ކުރެހެމުންދިޔަ ހީލަތްތެރިކަމުގެ މޭވާގައި ކުލަޖައްސަމުން ދިޔައީ އޯގާތެރިކަމުގެ ފިހިންނެވެ.\n"ތި ރަނގަޅު ކަމެއް. އެކަމަކު؟" ހަމޫދު ޚިޔާލު ބަދަލުވާން އުޅޭ ކަހަލައެވެ.\nވާސިފު ދެ ބުމަ ކައިރިކޮށްލިއެވެ. އޭނާ ސުވާލެއް ނުކުރި ނަމަވެސް މޫނުމަތިން ސުވާލެއް ކުރަހައިލިއެވެ.\n"ކޮވިޑްގެ ދުވަސްވަރެއްނު. އެހާ ސޭފެއް ނޫނެއްނު." ހަމޫދު ޖަވާބުދިނީ ހަމޫދުގެ މޫނުމަތީގައި ކުރެހެމުން ދިޔަ ސުވާލަށެވެ.\n"ސަފާރީއޭ. އެއްވެސް އިތުރު ބަޔަކު ނޫޅޭނެ. ތިބޭނީ ބަލަހައްޓާ ދެތިން މީހުން. ދެން ތިބޭނީ އަހަރުމެންނެއްނު. އަހަރެން ހަމޫ އެންޑް ހަނީ ބްރޭންޑަށް ސަފާރީގެ އެންމެ މަތީބައި، ދެން އަހަރެންގެ ފެމެލީއަށް މެދު. އެވަރު އޯކޭއެއްނު. ޕްރައިވަސީ އޮންނާނެ. ބޭނުން ގޮތަކަށް އުޅެންވީ."\nހަމޫދު ކޮޅަށް ތެދުވިއެވެ. އޭނާ ލުއި ގޮތަކަށް ހިނިތުންވެލަމުން ބޯ ޖަހައިލިއެވެ.\n"މާނައަކީ އޯކޭއޭތަ؟" ވާސިފު އަހައިލިއެވެ.\n"ވައިފާ ވާހަކަދައްކައިލާނަން. އޭނާގެ ޚިޔާލަށް ބަލައިފަ ގޮތެއް ނިންމައިފަ އަންގައިލާނަން." ހަމޫދު މާސްކު އަޅައިލަމުން ބޭރަށް ނުކުންނަށް ހިނގައިގަތެވެ.\nވާސިފު އިނީ އެ މަންޒަރު ބަލާށެވެ. އޭނާގެ ހިތުގައިވާ ރުޅިވެރިކަމުގެ ދިލަކަނިތައް ބޮޑުވެ އޭގައި ހުޅުހިފަމުންދިޔައެވެ. ބަދަލު ހިފުމުގެ ރޫހުގައި ސަފާރީ ދަތުރުގެ ހަރަކާތްތަކުގެ ތާވަލު ފުރަމުން ދިޔައެވެ.


Messi, PSG aai eku agreementeh hadhaifi\nޕީއެސްޖީއާއި އެކު މެސީ އެއްބަސްވުމެއް ހަދައިފި\nމެސީއާއި އެކު ޕީއެސްޖީން ހެދީ ދެއަހަރުގެ އެއްބަސްވުމެއް\nލައިނަލް މެސީ އާއި އެކު ޕެރިސް ސެއިންޓް ޖާމައިން (ޕީއެސްޖީ) އިން އެއްބަސްވުމެއް އެކުލަވާލައިފި އެވެ.\nދެ އަހަރު ދުވަހުގެ މުއްދަތަކަށް އެކުލަވާލި މި އެއްބަސްވުމުގައި އިތުރު އެއް އަހަރު ހިމެނުމުގެ ފުރުސަތު ދީފައިވާ ކަމަށް ރިޕޯޓުތައް ބުނެ އެވެ. ނަމަވެސް ޕީއެސްޖީ އަދި މެސީގެ ފަރާތުން ވެސް މިކަން އަދި ރަސްމީކޮށް ހާމަކޮށްފައެއް ނުވެ އެވެ.\nބެލެވޭ ގޮތުގައި އެއްބަސްވުމުގައި ސޮއި ކުރަން މިއަދުގެ ވަގުތެއްގައި މެސީ ޕެރިސްއަށް ދަތުރުކުރާނެ އެވެ.\nމެސީ ޕީއެސްޖީއަށް ބަދަލުވެއްޖެ ނަމަ އޭނާ ކުޅޭނީ ގާތް ރަހުމަތްތެރިޔާ ނޭމާ އާއި އާޖެންޓީނާގެ ޑިމާރިއާގެ އިތުރުން އެމްބާޕޭއާ ރާމޯސް އާއި އެކުގަ އެވެ.\nގިނަ ބަޔަކު ގަބޫލު ކުރާ ގޮތުގައި މެސީ، ނޭމާ، ޑިމާރިއާ އަދި އެމްބާޕޭގެ އެޓޭކިން ލައިން ވެގެން ދާނީ ދުނިޔޭގެ ފުޓްބޯޅަ ތާރީހުގައި އުފެދޭ އެންމެ ވަރުގަދަ އެޓޭކިން ލައިނަށެވެ.\nމިފެށޭ 2021-22 ސީޒަނުގައި މެސީ ޕީއެސްޖީއަށް ބަދަލުވެއްޖެ ނަމަ ލީގު މެޗުތަކުގައި ބާސެލޯނާ އާއި ބައްދަލުކުރާކަށް ނުޖެހޭނެ އެވެ. ނަމަވެސް ޗެމްޕިއަންސް ލީގުގެ ކޮންމެވެސް ހިސާބަކުން މި ދެ ޓީމު ބައްދަލުކުރަން ޖެހުން އެކަށީގެންވެ އެވެ.\nޕީއެސްޖީން މެސީ ގެންނަން މަސައްކަތް ކުރަމުން އަންނަ އިރު އެޓީމުން ވަނީ މި ޓްރާންސްފާގައި ސާޖިއޯ ރާމޯސް، ޑޮނަރޫމާ، އަޝްރަފް ހަކީމީ އަދި ވައިނާލްޑްމަން ގެނެސްފަ އެވެ.\nމިހާ ގިނަ ކުޅުންތެރިންތަކެއް މި ޓްރާންސްފާ މާކެޓުގައި އެޓީމަށް ގެނައުމުން ގިނަ ބަޔަކު ދަނީ ޕީއެސްޖީން ފައިނޭންޝަލް ފެއާ ޕްލޭ ގަވައިދަށް އަމަލުކުރާކަމާ މެދު ސުވާލު އުފައްދަމުންނެވެ.\nމި ޓްރާންސްފާ މާކެޓުގައި ރާމޯސް، ޑޮނަރޫމާގެ އިތުރުން ވައިނާލްޑްމަން ޕީއެސްޖީއަށް ގޮސްފައިވަނީ ފްރީ އެޖެންޓުންގެ ގޮތުގަ އެވެ. އަދި މެސީ ވެސް ޕީއެސްޖީއަށް ސޮއި ކުރާނަމަ ކުރާނީ ފްރީ އެޖެންޓެއްގެ ގޮތުގަ އެވެ.


ޑިމޮކްރަސީ ހަފްތާ 2017 ފާހަގަކުރުމުގެ ގޮތުން ބޭއްވުނު ޕްރެޒެންޓޭޝަން މުބާރާތުގެ ނަތީޖާފާޅުކުރުމުގެ ރަސްމިއްޔާތު ބާއްވައިފި\n05 މާޗް 2018, 12:00 ޚަބަރު\n2017 ވަނަ އަހަރުގެ ޑިމޮކްރަސީ ހަފްތާ ފާހަގަކުރުމުގެ ގޮތުން ޔުނިވަރސިޓީ/ކޮލެޖްތަކަށް އަމާޒުކޮށްގެން ހިންގުނު ޕްރެޒެންޓޭޝަން މުބާރާތުގެ ނަތީޖާ ފާޅުކުރުމުގެ ރަސްމިއްޔާތު މިއަދު، އިންތިޚާބީ މަޒުކަޒުގައި ވަނީ ބާއްވާފައެވެ.\nމި މުބާރާތަކީ 2017 ވަނަ އަހަރުގެ ޑިމޮކްރަސީ ހަފްތާ ފާހަގަކުރުމަށް ރާއްޖޭގައި ރަޖިސްޓަރީކޮށްގެން ހިންގާ ޔުނިވަރސިޓީ/ ކޮލެޖުތަކުގެ ދަރިވަރުންނަށް އަމާޒުކޮށްގެން މިދިޔަ އަހަރުގެ ސެޕްޓެމްބަރ 22 ން އޮކްޓޯބަރ 28 އަށް މާލޭގައި ކުރިއަށް ގެންދެވުނު މުބާރާތެކެވެ. މި މުބާރާތް ކުރިއަށް ގެންގޮސްފައިވަނީ ޕަބްލިކް ސަރވިސް މީޑިއާ އާއި ދިވެހިބަހުގެ އެކަޑަމީ އާއި ގުޅިގެންނެވެ. މި މުބާރާތުގައި ދެ ޔުނިވަރސިޓީންނާއި، އެއް ކޮލެޖުން ޖުމްލަ ފަސް ޓީމެއް ބައިވެރިވެފައިވެއެވެ. އެއީ ދިވެހިރާއްޖޭގެ އިސްލާމީ ޔުނިވަރސިޓީ ގެ ފަރާތުން ތިން ޓީމާއި، ދިވެހިރާއްޖޭގެ ޤައުމީ ޔުނިވަރސިޓީ ގެ ފަރާތުން އެއް ޓީމާއި އަދި މެޕްސް ކޮލެޖްގެ ފަރާތުން އެއް ޓީމެވެ.\nމި މުބާރާތުގެ މަޤުޞަދަކީ ޑިމޮކްރަސީ އާމެދު އާންމުން ހޭލުންތެރިކުރުވުމާއި، ވީހާވެސް ގިނަ ފަރާތްތަކަށް ޑިމޮކްރަސީ އާ ގުޅޭ ގޮތުން މައުލޫމާތު ފޯރުކޮށްދިނުމާއި ޔުނިވަރސިޓީ/ކޮލެޖު ދަރިވަރުންނަށް ޑިމޮކްރަސީ އާއި އިންތިޚާބުތަކާ ބެހޭ މައުލޫމާތު ފޯރުކޮށްދިނުމެވެ.\nމިމުބާރާތުގައި ޑިމޮކްރަސީ އާ ގުޅޭ ގޮތުން ތަފާތު މައުޟޫތަކަށް ޓީމްތަކުން ޕްރެޒެންޓޭޝަން ހުށަހަޅުއްވާފައިވާއިރު، އެއް ވަނަ އަށް ގޮސްފައިވާ ދިވެހިރާއްޖޭގެ އިސްލާމީ ޔުނިވަރސިޓީގެ ޓީމް "އެކަތަ" އަށް 25,000 ރުފިޔާ، ދެވަނަ އަށް ދިޔަ ދިވެހިރާއްޖޭގެ އިސްލާމީ ޔުނިވަރސިޓީގެ ޓީމް "ސަމުގާ" އަށް 15,000 ރުފިޔާ އަދި މުބާރާތުގެ ތިން ވަނައަށް ދިޔަ ދިވެހިރާއްޖޭގެ ޤައުމީ ޔުނިވަރސިޓީގެ ޓީމް "ދިމާކުރާތީ" އަށް 10,000 ރުފިޔާގެ ފައިސާގެ އިނާމެއް ވަނީ ދެއްވާފައެވެ.\nމި ރަސްމިއްޔާތުގައި ފީ.އެސް.އެމް ގެ އިސްވެރިންނާއި، ދިވެހިބަހުގެ އެކަޑަމީގެ މުވައްޒަފުންނާއި، އިލެކްޝަންސް ކޮމިޝަނުގެ މެންބަރުންނާއި މުވައްޒަފުންގެ އިތުރުން ޔުނިވަރސިޓީ/ކޮލެޖުގެ ދަރިވަރުން ބައިވެރިވެވަޑައިގެންނެވިއެވެ. މިޙަފްލާގެ ޝަރަފްވެރި މެހެމާނެއްގެ ގޮތުގައި ބައިވެރިވެވަޑައިގެންނެވީ ސިވިލްސަރވިސް ކޮމިޝަންގެ ރައީސް ޑރ. ޢަލީ ޝަމީމެވެ.


ހިޔާގެ ދެ ކުދިން ރިހެބަށް ގެންދިޔައީ އިންޓާންޝިޕަކަށް: ޖެންޑާ މިނިސްޓްރީ – Dhen.mv\nހިޔާގެ ދެ ކުދިން ރިހެބަށް ގެންދިޔައީ އިންޓާންޝިޕަކަށް: ޖެންޑާ މިނިސްޓްރީ\nދެން އެމްވީ February 11, 2020 - 2:59 pm\nކުޑަކުދިންގެ ހިޔާގައި އުޅޭ ދެ ކުއްޖަކު ހިންމަފުށީގައި ހުންނަ ޑްރަގް ރިހިބިލިޓޭޝަން ސެންޓަރަށް ގެންގޮސްފައިވަނީ އިންޓާންޝިޕް ޕްރޮގްރާމަކަށް ކަމަށް ޖެންޑާ މިނިސްޓްރީން ބުނެފި އެވެ.\nއެ މިނިސްޓްރީން މިހެން ބުނެފައިވަނީ ދައުލަތުގެ ބެލުމުގެ ދަށުގައި ދިރިއުޅޭ ދެ ކުއްޖަކު ކ. ހިންމަފުށި ޑްރަގް ޓްރީޓްމަންޓް އެންޑް ރިހެބިލިޓޭޝަން ސެންޓަރަށް ގެންދިޔަކަމަށް ބުނެ ފެތުރެމުންދާ ހަބަރާއި ގުޅޭގޮތުންނެވެ.\nހިޔާގައި ތިބި ދެ ކުއްޖަކު ޑްރަގް ރިހިބިލިޓޭޝަން ސެންޓަރަށް ގެންދިޔައީ ނޭޝަނަލް ޑްރަގް އެޖެންސީގެ ބޯޑުގެ ލަފައަކާ ނުލައި ކަމަށް ބުނެ ބައެއް ފަރާތްތަކުން ދަނީ ކަންބޮޑުުވުން ފާޅުކުރަމުންނެވެ.\nމިމައްސަލައިގައި ޖެންޑާ މިނިސްޓްރީން ބުނެފައިވަނީ، ދައުލަތުގެ ބެލުމުގެ ދަށުގައި ދިރިއުޅޭ 16 އަހަރުން މަތީގެ ކުދިން ވަޒީފާގެ މާޙައުލަށް އަހުލުވެރިކުރުމުގެ ގޮތުން އެކި އިދާރާތަކަށާއި ކުންފުނިތަކަށް އިންޓަރންޝިޕް ޕްރޮގްރާމް ފުރިހަމަކުރުމަށް ފުރުސަތު ދެވޭ ކަމަށެވެ.\nއަދި އެ ދެކުދިންވެސް މި މަހުގެ ހަތަރު ވަނަ ދުވަހުން ހަތްވަނަ ދުވަހުގެ ނިޔަލަށް، އެ މަރުކަޒުގެ އިދާރީ ބައިގައި އިންޓަރންޝިޕް ޕްރޮގްރާމް ފުރިހަމަކުރުމަށް ފުރުސަތު ދެވިފައިވާ ކަމަށް ޖެންޑާ މިނިސްޓްރީން މައުލޫމާތު ދީފައިވެއެވެ.


Geah Vannamun Hashigandu Disinfect Kuraa Spray Enmme Heyo Agugai New Edition In - Vaguthu\nމިއަދުގެ ކޮވިޑް-19 ހާލަތާއި ގުޅިގެން މަގުތަކަށް ނިކުމެ އުޅޭއިރު ވަރަށް ބަލަން ޖެހެއެވެ. އަދި ބޭރުގައި އުޅެފައި ގެއަށް ވަންނަމުން ހަށިގަނޑު ޑިސްއިންފެކްޓް ކުރުމަކީ އިންތިހާއަށް މުހިންމު ކަމެކެވެ. އަދި ހަށިގަނޑު ޑިސްއިންފެކްޓް ކުރާ ސްޕްރޭތަކަށް ބަލާލާއިރު ފާހަގަކޮށްލެވެނީ، ބާޒާރުގައި އެންމެ ހެޔޮގައުގައި ހަށިގަނޑު ޑިސްއިންފެކްޓް ސްޕްރޭ ލިބެންހުރީ ރާއްޖެއަށް ކޮލެޓީ ޕްރޮޑަކްޓްތައް ޑިސްޓްރިބިއުޓް ކުރަމުން އަންނަ ނިއު އެޑިޝަނުންނެވެ. އަދި ނިއު އެޑިޝަނުން ގްރީންވާރލްޑް ސްކިން ޑިސްއިންފެކްޓް ކުރާ ސްޕްރޭ ހެޔޮއަގުގައި ފޯރުކޮށްދިނުމުން، އެޕްރޮޑަކްޓަށް ބޮޑުތަރުހީބެއް ލިބެމުން އެބަދެއެވެ.\nހަށިގަނޑު ޑިސްއްފެކްޓް ކުރުމަށް ބޭނުންކުރާ ގްރީންވޯލްޑް ސިކިން ޑިސްއިންފެކްޓް ސްޕްރޭއަކީ ކޮންމެ ގެއަކަށްވެސް މިހާރު އެހާމެ މުހިންމު ޕްރޮޑަކްޓެކެވެ. ގިނަ ޢާއިލާތަކުގައި މިހާރު ކޮވިޑަށް ފައްސިފެވައިވާ ކޮންމެ މެމްބަރަކު ހުރެއެވެ، އަދި މިހެނުވުމާއެކު މަގުމައްޗަށް ނިކުމެ އުޅެފައި ގެއަށް ވަންނައިރު، އާއިލާގެ ރައްކާތެރިކަމަށްޓަކާ ތިމާގެ ހަށިގަނޑު ޑިސްއިންފެކްޓް ކުރުމަކީ އިންތިހާޔަށް މުހިންމު ކަމެކެވެ.\nމިސްޕްރޭ ހަށިގަނޑަށް އަދި ހެދމަށް ޖަހާލުމުން ޑިސްއިންފެކްޓް ކޮށްލެވެއެވެ؛ އަދި އެއްވެސް ގޭހެއް އަދި ވަހެއްވެސް ނުހުންނަ މިސްޕްރޭ ނާޒުކު ހަމަށްވެސް މިސްޕްރޭ ރައްކާތެރިވާނެއެވެ.\nމިސްޕްރޭ ގިނަދުވަހަށް ގެންގުޅެވޭއިރު، ފުޅީގެ އަގުވެސް ރަނގަޅެވެ.\n150 އެމްއެލް - 45ރ.\nހަށިގަނޑު ޑިސްއިންފެކްޓް ސްޕްރޭގެ އިތުރުން ނިއުއެޑިޝަންގައި ހެހޮއަގުގައި ސެނިޓައިޒާވެސް ލިބެން ހުރެއެވެ. ގްރީން ވޯލްޑް ސެނިޓައިޒަރ އަކީ ވަރަށް ކޮލިޓީ މޮޅު، ގުދުރަތީ މާއްދާތައް ހިމެނޭގޮތައް އުފައްދާފައިވާ ސެނިޓައިޒާއެކެވެ. އަދި ކޮވިޑް 19 އިން ރައްކާރެރިވުމަށް %75 އަލްކޮހޯލް ހިމަނައިގެން އުފައްދާފައިވާ މޮޅު ޕްރޮޑަކްޓެކެވެ.\nމިސެނިޓައިޒާގެ6ސައިޒެއްގެ ފުޅި ހުރެއެވެ. އަދި ގައުތައް އެހައިމެ ރަނގަޅެވެ.\n1ލީޓަރު ބޮޑު ފުޅި – 120ރ\n150 އެމްއެލް ސްޕްރޭ ފުޅި – 38ރ\n100އެމްއެލް ސްޕްރޭ ފުޅި – 30ރ\n50އެމްއެލް ޖީބައްލާ ކުޑަ ފުޅި – 20ރ\nނިއު އެޑިޝަނުން ޑިސްއިންފެކްޓް ކުރާ ސްޕްރޭ އޯޑަރު ކުރެއްވުމަށް ގުޅުއްވާނީ 9972727 ނޫނީ 7483120އަދި 9672727 އަށެވެ.\nނިއު އެޑިޝަންއިން ބުނެފައިވަނީ، ނިއު އެޑީޝަން ހޯލް ސެންޓަރުން ހަށިގަނޑު ޑިސްއިންފެކްޓް ސްޕްރޭ އަދި ސެނިޓައިޒާވެސް މިހާރު ހޯލްސޭލްކޮށް ގަންނަން ބޭނުން ފަރާތްތަކަށް ޙާއްސަ އަގުތަކެއްގައި އެފުރުސަތުވެސް ހުޅުވާލާފައެވެ އަދި ހޯލްސޭލް ކަސްޓަމަރުންނަށް ބޯޓަށް ހިލޭ ޑެލިވަރީ ކޮށްދެއެވެ\nތިޔައީ މިހަރު ވަރަށް މުހިންމު އެއްޗެއް


މެންބަރުންގެ ޚިޔާލު: ދިވެހިން ދެން އެމީހުންނަކަށް އެފުރުސަތެއް ނުދޭނެ! – Maldivian Democratic Party\nމެންބަރުންގެ ޚިޔާލު: ދިވެހިން ދެން އެމީހުންނަކަށް އެފުރުސަތެއް ނުދޭނެ!\nމާޟީގައި ދިވެހީން ދެކިފައިވަނީ އިންތިހާއީ އަނިޔާވެރި ވެރިކަމެވެ. އެއްވެސް ހައްގުން ކަމަކާނުލައި ދިވެހި އެތަކެއް ރައްޔިތުން އެމީހުންގެ އަމިއްލަ ވަޒަނުން ބޭރުކުރެވި ދިރިއުޅުން ނަގާލާފައިވަނީ މަދެއްކޮށް ނޫނެވެ. ޖަލުތަކުގައާއި ، ހުރަގެތަކުގައި ދީފައިވަނީ އިންސާނުންގެ ހިތަށް އަރުވާލަންވެސް ނުކެރޭފަދަ ވޭންދެނިވި އަނިޔާތަކެވެ. ޅަދަރީންނާއި އަނބީން އެދުވަހު އެއުފުލި ހިތްދަތިކަމުގެ އަސަރުތައް މިއަދުވެސް އެތަކެއް މޫނުތަކުން އެހެރީ ފެންނާށެވެ. އެތަކެއް ދޫތަކުން މިއަދުވެސް އެގެންދަނީ އެވާހަކަތައް އަސަރާއެކު ކިޔައި ދެމުންނެވެ.\nޚުދުމުޚުތާރު ވެރިކަމުގެ ނިޒާމާ އިދިކޮޅަށް އެމްޑީޕީގެ ފިކުރު އިސްކޮށް ރައްޔިތުން އަޑުއުފުލަންފެށީ ދެން ކެތްނުވެގެންނެވެ. ހަދާނެ އެހެން ގޮތެއް ނެތިގެންނެވެ. އިންސާފެއް އަމުދުން ނުލިބުމާއި ، ފެންނާންވެސް ނެތުމުންނެވެ. އެކަކު އަނެކަކުގެ ކިބައިން ހިއްވަރު ލިބިގަނެ އަނިޔާވެރި ވެރިކަމުގެ ނިޒާމާ އިދިކޮޅަށް ނުކުތް ކޮންމެ ބަޔަކަށް ކިތަންމެ އަނިޔާތަކެއް ދިންކަމުގައި ވިޔަސް ހެޔޮކަމުގައި ދެކި ބިރުފަހަނައަޅައި ގޮސް ހިއްވަރާއި ، ވިސްނުންތެރި ކަމާއި، ހިކުމަތްތެރި ކަމާއެކު ކުރި މަސައްކަތުގެ ސަބަބުން އަނިޔާވެރީން އިނދަޖެހި ފުނޑުފުނޑުވެދިޔަ ވެރިކަމުގެ އަސަރު މިގައުމުން އަދިވެސް ފިލައިގެން ނުދެއެވެ.\nއެއެއްޗަކަށް ގޯނާއެއް ކުރެވުމުން އައިސް މީހުންގެ ގަޔަށް ކަށިޖަހައި ގަންނަ ކުޅަނދުރު ހަތައެއްގެ ކުޅަނދުރުތަކެއްގެ މިސާލުގައި މިގައުމަށް ވެރިވެގެން އެތިބި އަނިޔާވެރީން ހަދައިގެންތިބި ހަތާގަނޑު ބުޑުން ވަކިކޮށްލުމުން މިއަދު އެއުޅެނީ ވައިކުޅަނދުރު ތަކެއްގެ މިސާލުގައެވެ. އަނެއްކާވެސް ، ރާޅުފޮނު ބޮއެގެން ހަތައެއް ހަދައި ވަޒަންވެރިވުމުގެ ފުރުސަތު ލިބިއްޖެނަމަ ، ކުރިއެކޭ އެއްގޮތަށް ކިރިޔާވެސް އެވެރީންނަށް ވައިއެޅިލައިފި ނަމަ އުދުހި އައިސް ލޮލަށް ، ބޮލަށް ކަށިޖަހާނެކަން ގައިމެވެ. ތާއަބަދު ދިވެހީންގެ ކަންފަތްތަކުގައި މިއިވެނީ އެއަޑު ތަކެވެ.\nއަނިޔާވެރި ވެރިކަމުގެ ގަސްތައް ބުރިކޮށް އުކާލިއެއް ކަމަކު ބުޑުތައް ނަގައި ސާފުނުކުރެވުމުން މިއަދުވެސް ހަމަ ފެންފޮދެއް އެޅިލާއިރަށް ކުރިއަރައި ހެދިގަންނަން ފަށާނެކަން ޔަގީނެވެ. ނަމަވެސް މިއަދުގެ ދިވެހީންދުށީ ތިމާވެށީގެ ދިރުންތައް ނައްތާނުލައި ކުރިއަށް ދިއުމަށެވެ. ކިތަންމެ ކަށިގިނަޔަސް އެގަހަކީވެސް އެހެނިހެން ގަސްގަހާގެއްސަށް ލިބިގެންވާ ހައްގު ލިބިގެންވާ ގަހެއްކަމުގައި މެނުވީ މިއަދުގެ ދިވެހީން ނުބަލައެވެ. އެހެންނަމަވެސް އެފަދަ ގަހެއް އަލުން އޮފިލައި ހެދި ، ފުޅާވެ ފެތުރުމުގެ ފުރުސަތު ދޭން ވެއްޖެނަމަ ނުނިކުމެ ނުދާނެ ހުރިހައި ނަތީޖާއެއް ހަމަ ނުކުންނާނެއެވެ. މިކަން އެބަދަންނަން ޖެހެއެވެ. އޭގެ ކޮޅުމަތި މިއަދު މިދަނީ މިގައުމުން ފެންނަމުންނެވެ.\nދިވެހީން އެވެރިކަމެއް ބޭނުންނުވެގެން ނޫނެކޭ ބުނި ވެރިކަމުގައި ލޮބާޑިލައިގެން އުޅުނު އެންމެންހެން މިއަދު އެއުޅެނީ އަނެއްކާވެސް އެކުވެގެން އަލުންއަނބުރައި ދިވެހި ސިންގާސަނާއަށް ވެރިވެ ގަންނާށެވެ. ކޮންމެ ގޮތަކުން ނަމަވެސް އެމީހުން ބޭނުންވަނީ އެމީހުންގެ އަތުން ގެއްލިދިޔަ ވެރިކަމެވެ. ރައްޔިތުންނަށް އެދުވަހު އެމީހުންކުޅަ އަނިޔާތަކުގެ ވާހަކަ މިއަދުވެސް ހަރުއަޑުން ގޮވައި ނަގާއިރުވެސް އެއިންކަމަކާ ވިސްނާލުމެއްނެތި އެމީހުންގެ ފަހަތުގައި ކޮންމެވެސް ބަޔަކު އަލުންއަނބުރައި އެއަނިޔާވެރިކަން މިގައުމުގައި ފެތުރުވުމަށް އެދަނީ ވާގިވެރި ވަމުންނެވެ. މުޅިގައުމު މަސްތުވާ ތަކެތީގައި ޖެއްސުވީ ކޮންބަޔަކުކަމާ ، ގައުމުގެ އެންމެހައި ރައްޔިތުންގެ ހައްގުކަމުގައިވާ މިގައުމުގެ އެންމެހައި ތަނަވަސްކަމެއް ޖީބުތަކަށް ކަހާލީ ކޮންބައެއްކަން ދިވެހީންނަކަށް ނޯޅެއެވެ. ނަމަވެސް ހިތާމަޔަކީ އެފަދަ އަނިޔާވެރި މައްލޫނުންނަށް ވާގިވެރިވެ އަލުން އެވެރީން މިގައުމުގައި ވެރިކުރާން އުޅޭ ބަޔަކުވެސް އުޅޭކަމެވެ. އެމީހުންނަށްވެސް މިކިޔަން ޖެހެނީ އެވެސްހަމަ ދިވެހީންނޭ ކަމުގައި ވާކަމެވެ.\nއިދިކޮޅު ފަރާތްތަކުގެ ދޫތަކުން މިއަދުއިވޭ އަޑުތަކަށް ވިސްނާ އަހާލުމުން ހުރިހައި ދުލަކުންވެސް އެއިވެނީ ހަމަ އެއްއަޑެކެވެ. އެމީހުން ރުޅިއަރާ މީހެއްނަމަ އެމީހުން އެދެކެނީ އެބަޔަކީ ކޮންމެވެސް ބިރުވެރި ބައްޔެއް ޖެހިފައިވާ ބައެއްގެ ގޮތުގައެވެ. އެމީހުންނަށް އަލުން އަބުރައި ވެރިކަން ލިބިއްޖެނަމަ އެބުނަނީ އެމީހުން އެބުނާ ” ރީނދޫ ހުން ” ޖެހިފައިތިބި ބަޔަކު ބައިތިއްބާނީ ކުރީން ޖުޒާމް ބައްޔާއި ކެއްސުންބަލި ޖެހުނު މީހުން ބޭތިއްބިހެން މުޖުތަމައުން އެއްކިބާ ކޮށްފައި ކަމުގައެވެ. ތާއަބަދު އެގޮވައި ނަގަނީ އެމީހުންގެ ބާރުހިނގާ ދުވަހަކުން މިގައުމު އެމީހުންގެ އަނިޔާވެރިކަމުން ސަލާމަތްކޮށް ޚުދު އެމީހުންނަށްވެސް ކިޔާނެ އެއްޗެއް ކިޔައިގެން މިނިވަންކަމާއެކު މިގައުމުގައި އުޅުމުގެ ފުރުސަތު ފަހިކޮށްދިން އަޅުގަނޑުމެން އެމްޑީޕީގެ އެންމެން ހިފައި ހައްޔަރުކޮށް ކުރިއެކޭ އެއްގޮތަށް ވޭންދެނިވި އަޒާބު ދައްކާނެ ވާހަކައެވެ.\nމިއިރު މިއަދު އެމްޑީޕީއަކީ މިގައުމުގެ ދެބައިކުޅަ އެއްބައިގެ އާބާދީއެއް ހިއްސާކުރަމުން ގެންދާ ބައެއްކަން އެމީހުންގެ ވިސްނުން ކޮށިކަމުން ނުވަތަ ވެރިކަންމެނުވީ އެހެން ކަމެއް ހަނދާންނެތިވެފައި ތިބިޔަތީވެ އެތިބީ ނޭނގިފައެވެ. ފަންސާސްހާސް އެމްޑީޕީ މެންބަރުން ހިއްސާ އެކުރަނީ މުޅިގައުމުގެ އާބާދީގެ ދެބައިކުޅަ އެއްބައިކަން އެމީހުންނަށް ނޭނގޭކަމީ އަޖައިބުވާންޖެހޭ ކަމެއް ނަމަވެސް ވެރިކަމުގެ ދަހިވެތިކަމުގެ އެދުން އެމީހުންގައި މާބޮޑުކަމާ އެނޫންކަމެއް އެއަނިޔާވެރީންގެ ވިސްނުމުގައި ނެއްކަން އެނގުމުން ހައިރާން ވާކަށް ނުޖެހެއެވެ. ނަމަވެސް އެމީހުން އެއެދޭ އެދުމަށް ، އެގޮވާ ގޮވުމަށް މިއަދުދެން ދިވެހީގެ ގިނަބަޔަކު ގައުމުވެސް އިޖާބަދޭކަށް ބޭނުމެއް ނުވާނެއެވެ. ތިމަންނާމެން ވެރިކަމަށްއައިސް ” ރީނދޫހުން ޖެހިފައިވާ ” ކޮންމެ މީހަކު ހިފައި ތަޅައި މަރާނަމޭ ، މިހާރު ވެރިކަމުގައި މިތިބަ އެންމެން އުލުބައިންދާނަމޭ ، ބޮނޑިބަތް ދޮލަނގާއި ، ތެޔޮހާނާ ކަލޭގެއާއި ، އޮޑި ފައްތާ ކަލޭގެވެސް އެތިބަގެން އެކިތަންތަނަށް އަރައިތިބެ ގޮވައި ނަގަނީއެވެ. ރައްޔިތުންގެ ކިބައިން ބަދަލުހިފައި ތަޅާމަރާން ގޮވާ ބަޔަކަށް ސަލާމަތް ބުއްދިއެއް ހުރެ ވެރިކަން ހަވާލުކުރާނެ ބަޔަކު އެއްވެސް މުޖުތަމައެއްގައި ނުތިބޭނެކަން އެނގޭއިރުވެސް އެމީހުންގެ ހިތުގައިއެވާ ފަސާދައާއި ، ބަދަލުހިފުމުގެ ހުޅުގަނޑު އެހެރަދަނީ އެނގިފާޅުވެ އުތުރިއަރަމުންނެވެ.\nއެމީހުން އެ ގޮވެލިތައް މިގޮތަށް ގޮވަމުން ކިތަންމެ ވަރަކަށް ދުވެނެގިޔަސް އަދި ، އެމީހުން ކުރީން ދައްކައިގެން އުޅުނު ތިއްތިކަމާ ، ވަލީވެރިކަން ކިތަންމެ ވަރަކަށް ދިވެހީންނަށް ދައްކާން އުޅުނުކަމުގައި ވީނަމަވެސް ދިވެހީންނަކަށް އެމީހުންނެއް ނޯޅެއެވެ. ވެރިކަމުގެ އާރާ ބާރު ދެއްވާފައި އޮތްއިރު، ދިވެހި ރައްޔިތުންނަށް އެކިގޮތްގޮތުން ކުރިހައި އަނިޔާތައް އެހެރީ ފެންނާށެވެ. އެޒަޚަމްތަށް ހިތްތަކުގައި މިއަދުވެސް އެހެރީ ތާޒާކޮށެވެ. އިންތިހާއަށް ވޭންއަޅައެވެ. މުޅިގައުމު ލާދީނީކޮށް މަސްތުވާ އެއްޗެތީގެ ވަބާގައި ޖައްސައި މުޅިޖީލުއޮތީ ހަނާކޮށް އޮޔާލާފައެވެ. އެމީހުންގެ އަނިޔާވެރި ވަކިތަކުން މިގައުމު ސަލާމަތްކުރާންއުޅުނު އެތައް ސަތޭކަ މީހުނެއްވަނީ މަރާހުސްކޮށްފައެވެ. މިދިވެހި ރައްޔިތުންނަށް އެމީހުން ނުކުރާ އަނިޔާއެއް ހިތަށް ގެނެސްބަލާށެވެ. މިއަދު ވެރިކަމުން ބާލައި އެއްލާލުމުންވެސް އެގޮވައި ނަގަނީ ” ތިމަންނާމެންނަށް ވެރިކަން ލިބިއްޖިއްޔާ މިއަދު މިގައުމުގައި ވެރިކަން ކުރަމުން މިގެންދާ ވެރީންނާއި އެމީހުންނަށް ތާއީދުކުރާހާ ބަޔަކަށް އެކިއެކި ބޮޑެތި އަނިޔާތައްދީގެން ތަޅާ ރޯނާގަންނުވައި އެންގަލަށްނަގައި މަރާ ހުސްކުރާނެ ވާހަކައެވެ. ވީއިރު އަނިޔާވެރިކަމުގައި ހައްދުފަހަނަޅާފައިވާ މިވަރުގެ ބަޔަކަށް ދިވެހީން ހޭހުރެ ވެރިކަން ހަވާލުކުރާނެ ހެއްޔެވެ؟ ޖަވާބު ވަރަށް ސާފެވެ. ދިވެހީންދެން އެމީހުންނަކަށް އެފުރުސަތެއް ނުދޭނެއެވެ.


Youtube gai emme gina views Baby Shark ah | Mihaaru\nބޭބީ ޝާކަށް 7.04 ބިލިއަން ވިއުސް؛ ޔޫޓިއުބްގެ އެއް ވަނަ\nމިހާތަނަށް ޔޫޓިއުބްގައި އެންމެ ގިނަ ވިއުސް ލިބުނު ވީޑިއޯގެ މަގާމު ކުޑަކުދިންނަށް ހާއްސަ ލަވަ "ބޭބީ ޝާކް" އަށް ލިބިއްޖެ އެވެ.\nދެކުނު ކޮރެއާގެ ފަންނާނެ ކަމަށްވާ ޕިންކްފޮންގްގެ މި އުފެއްދުމަށް މިހާތަނަށް 7.042 ބިލިއަން ވިއުސް ލިބިފައިވެ އެވެ. އެހެންވެ، މި ވީޑިއޯގެ ބެލި ވަގުތުގެ ދިގުމިން 30،187 އަހަރާ އެއްވަރެވެ. ޕޮޕް ޖޯންރާގެ އެ ލަވަ ނެރުނީ 2016 ގަ އެވެ. ލަވައިން މިހާތަނަށް ޕިންކްފޮންގަށް އާމްދަނީގެ ގޮތުގައި 5.2 މިލިއަން ޑޮލަރު ލިބިފައިވެ އެވެ.\nކުރިން އެންމެ ގިނަ ވިއުސްގެ ރެކޯޑް އޮތް ޔޫޓިއުބް ވީޑިއޯ އަކީ ލެޓިން އެމެރިކާގެ ފަންނާނު ލުއިޒް ފޮންސީގެ މަޝްހޫރު ލަވަ "ޑެސްޕަސީތޯ" އެވެ. މީގެ ތިން އަހަރު ކުރިން 2017 ގައި ނެރުނު ލަވައިގެ ވިއުސް އުޅެނީ 7.038 ބިލިއަންގަ އެވެ.\nއެންމެ ގިނަ މީހުން ބޭނުންކުރާ ވީޑިއޯ ސްޓްރީމިން ހިދުމަތް ކަމަށްވާ ޔޫޓިއުބްގައި މިހާތަނަށް އެންމެ ގިނަ ވިއުސް ލިބުނު 10 އުފެއްދުމަށް ބަލާއިރު ތިން ވަނަ މަގާމުގައި އޮތީ އިނގިރޭސި ލަވަކިޔުންތެރިޔާ އެޑް ޝީރަންގެ "ޝޭޕް އޮފް ޔޫ" އެވެ. އެއީ 5.05 ބިލިއަން ވިއުސްއާ އެކީގަ އެވެ.\nލިސްޓްގައި ދެން ހިމެނެނީ އެމެރިކާގެ ރެޕާ ވިޒް ހަލީފާގެ ލަވަ ސީ ޔޫ އެގެއިން (4.79 ބިލިއަން ވިއުސް)، ގެޓް މޫވީޒްގެ މާޝާ އެންޑް ދަ ބެއާ (4.36 ބިލިއަން ވިއުސް)، ލޫލޫ ކިޑްސް ޖޯނީ ޖޯނީ ޔެސް ޕާޕާ (4.14 ބިލިއަން ވިއުސް)، މާކް ރޮންސަން/ބްރޫނާ މާސްގެ އަޕްޓައުން ފަންކް (3.99 ބިލިއަން ވިއުސް)، ދެކުނު ކޮރެއާގެ ފަންނާނު ސައިގެ ގަންގްނަމް ސްޓައިލް (3.84 ބިލިއަން ވިއުސް)، މިރޯޝްކާ ޓީވީގެ ލާނިން ކަލާޒް (3.65 ބިލިއަން ވިއުސް) އަދި ޖަސްޓިން ބީބާގެ ސޮރީ (3.36 ބިލިއަން ވިއުސް) އެވެ.\nކުޑަކުދިން ސައުތު ކޮރެއާ


Keerithi Quran Aa Ekee Vaguthu Heydha Kurumakee Ves Zikuru Kurumreh: Mufthi Menk | Dhiislam\nކީރިތި ޤުރްއާނާއެކު ވަގުތު ހޭދަކުރުމަކީވެސް ޛިކުރުކުރުމެއް: މުފްތީ މެންކް\nއައިޝަތު ރަފާހް އަލީ ޖުލައި 18, 2020\nކީރިތި ޤުރްއާނާއެކު ވަގުތު ހޭދަކުރުމަކީ ވެސް ޛިކުރުމެއްކަމަށް މުފްތީ މެންކް ވިދާޅުވެއްޖެއެވެ.\nމުފްތީ މެންކް އިތުރަށް ވާހަކަފުޅު ދައްކަވަމުން ވިދާޅުވީ ކީރިތި ޤުރްއާން އާއެކީ ވަގުތު ހޭދަކުރުމުގެ މާނައަކީ ކީރިތި ޤުރްއާން ބަލައިގެން އާޔަތްތައް ކިޔަވާ، މާނަ ދަސްކޮށް، ތަފްސީރު ކިޔާ ދަސްކޮށް، ކީރިތި ޤުރްއާނުގެ އާޔަތްތަކާމެދު ވިސްނާ ފިކުރު ކުރުން ކަމުގައެވެ.\nމީގެ އިތުރުން ރަސޫލާ ޞައްލަ ﷲ ޢަލައިހި ވަސައްލަމަ ޙަދީޘް ކުރައްވާފައިވާ ހަދީޘް ބަސްފުޅެއްގެ މާނައިގައި ވެއެވެ. ޤުރްއާނުގެ ސަބަބުން ﷲ ތަޢާލާ އެއްބަޔަކު ނިކަމެތިކުރައްވަވާނެ ކަމަށާއި އަނެއް ބަޔަކު މަތިވެރި ކުރައްވަވާނެ ކަމަށެވެ. އެ މަތިވެރި ކުރައްވަވަނީ ޤުރްއާން ކިޔަވައި ޢަމަލުކުރި މީހުންކަމަށާއި ނިކަމެތިކުރައްވަނީ ޤުރްއާން ކިޔެވިނަމަވެސް ޢަމަލުނުކުރާ މީހުންނެވެ.\nއަދި ހަމަ އެހެންމެ ޤުރްއާން ކިޔަވައި އެއިގެ މާނަ ދަސްކޮށް އެއަށް ޢަމަަލުކޮށް އަދި އެހެން މީހުންނަށް އުނގަންނައިދީ ފާފަ ފުއްސަވާ ދެއްވެވުމަށް އެދޭ މީހާގެ ދަރަޖަ ﷲ ތަޢާލާ މަތިވެރިކުރައްވަވާނެ ކަމާއި އޭނާގެ ދަރަޖަ އުފުލެމުން ދާނެކަމެވެ. ނަމަވެސް ޤުރްއާނުގައި އޮތް އެއްޗެއް އެނގި އެއަށް އަމަލުނުކޮށް އަދި އެހެން މީހުންނަށް އަންގައިވެސް ނުދޭ މީހާއަށް ޤިޔާމަތް ދުވަހުން ސަލާމަތް ނުވެވޭނެ ކަމަށް ވެސް ޝެއިޚް ވަނީ ވިދާޅުވެފައެވެ.\nވާހަކަފުޅު ނިންމަވާލައްވަމުން ޝެއިޚް ވިދާޅުވެފައި ވަނީ ކީރިތި ޤުރުއާނާއެކު ހޭދަކުރާ ކޮންމެ ވަގުތަކީ ޛިކުރު ކުރެވޭ ވަގުތަކަށް ހެދުމަށް މަސައްކަތްކޮށް ދުނިޔޭގަ ހުރެގެން ސުވަރުގޭގެ އެންމެ މަތީ ދަރަޖަައަށް ވާސިލު ވުމަށްޓަކައި މަސައްކަތްކުރުމަށެވެ. އެއީ ކީރިތި ޤުރުއާނަކީ މިކަމަށް އޮތް އެންމެ ފަސޭހަ މަގު ކަމަށް ވާތީއެވެ.


Fenjehi massla: Aniyaa libunu meehaa hoadhaidhinumah fuluhun edhefi - vNews.mv\nފެންޖެހި މައްސަލަ: އަނިޔާ ލިބުނު މީހާ ހޯދަދިނުމަށް ފުލުހުން އެދެފި\nއާމިނަތު އަމީނާ (އަނާ) 07 October 2019, 12:04\nސައިކަލެއްގެ މަތީގައި އިންދައި ބިދޭސީއެއްގެ ގަޔަށް ފެންޖެހި މައްސަލަ ބެލުމަށް، އެ ސައިކަލްގައި އިށީންދެ އިން ބިދޭސީ މީހާގެ މައުލޫމާތު ހޯދަދިނުމަށް އާއްމުންގެ ކިބައިން ފުލުހުން އެދެފިއެވެ.\nފުލުހުންގެ އިދާރާއިން މިއަދު ބުނީ، ސޯޝަލް މީޑިއާގައި ވައިރަލްވި އެ ވީޑިއޯގެ މައްސަލަ ބަލަމުންދާ ކަމަށެވެ. އެގޮތުން އެ މައްސަލައިގެ ތަހުގީގެ ބޭނުމަށް އަނިޔާ ލިބުނު މީހާ ދެނެގަތުމަށް ފުލުހުން މަސައްކަތް ކުރަމުންދާ ކަމަށެވެ.\nއެހެންކަމުން އެ މީހާ އައިޑެންޓިފައި ކޮށްދިނުމަށް އާއްމުންގެ ފަރާތުން ފުލުހުން ވަނީ މިއަދު އެހީއަށް އެދިފައެވެ. އަދި އޭނާ އާއި ގުޅޭ އެއްވެސް މައުލޫމާތެއް ލިބިފައިވާނަމަ 9631696 މި ނަންބަރު ފޯނަށް ގުޅުއްވައި މައުލޫމާތު ހިއްސާކުރެއްވުމަށް އެދޭކަމަށެވެ.\nޕާކް ކޮށްފައި ހުރި ސައިކަލެއްގެ މަތީގައި އިށީނދެގެން އިން ބިދޭސީއެއްގެ ގަޔަށް މީހަކު ފެންޖެހި މައްސައެއް ސޯޝަލްމީޑިއާގައި ވަނީ ވަރަށްބޮޑަށް ވައިރަލްވެފައެވެ. އަދި އެ އަމަލު ކުއްވެރިކޮށް، އެ އަމަލު ހިންގި ދިވެހި މީހާ ހޯދައި ފޮޓޯ އާއްމުކޮށް އެ މައްސަލަ ބެލުމަށް ގޮވާލާފައެވެ.\nސޯޝަލް މީޑިޔާގައި ދައުރުވި އެ ވީޑިޔޯ އިން ފެންނަނީ ބިދޭސީންތަކެއް ވާހަކަ ދައްކަން ތިއްބައި، ސައިކަލެއްގެ މަތީގައި އިށީނދެ އިން ބިދޭސީއެއްގެ ގަޔަށް މީހަކުގޮސް ކުއްލިއަކަށް ފެންބާލިދީއެއް ޖަހައި އޭނާ ތެދުކުރާ މަންޒަރެވެ.


ފެނަކަ އިން ވެސް ޖޫން މަހުގެ ބިލުން 40 އިންސައްތަ ޑިސްކައުންޓް ދެނީ | Sandhaanu\nފެނަކަ އިން ވެސް ޖޫން މަހުގެ ބިލުން 40 އިންސައްތަ ޑިސްކައުންޓް ދެނީ\nޖޫން މަހުގެ ކަރަންޓު ބިލުން 40 އިންސައްތަ ޑިސްކައުންޓް ދޭން ފެނަކަ ކޯޕަރޭޝަނުންވެސް ނިންމައިފިއެވެ.\nފެނަކަ އިން ބުނީ، އެ ކުންފުނިން ޖޫން މަހުގެ ރީޑިން ނަގާފައިވާނީ ގޭގެއަށް ގޮސްގެން ކަމަށެވެ. އަދި ބިލު ބޮޑުވެގެން ލިބުނީ އެންމެ ޝަކުވާއެއް ކަމަށާއި، އެކަމާ ގުޅިގެން ބެލި ބެލުމުން ފާއިތުވި ތިން މަހުގެ ތެރެއިން އެންމެ ކަރަންޓު ޔޫސޭޖު ކުޑައީ ޖޫން މަހު ނަމަވެސް، ސަބްސިޑީ ނުހިމަނާ ފޮނުވާފައިވާ ބިލަކަށްވާތީ، ބިލުގެ އެމައުންޓު ބޮޑު ކަމަށް ދައްކާ ކަމަށެވެ.\nއެ ކުންފުނިން ޑިސްކައުންޓް ދޭން ނިންމިއިރު ޖޫން މަހުގެ ބިލުންވެސް 40 އިންސައްތަ ކަނޑާލަން ސްޓެލްކޯއިންވެސް މިހާރު ވަނީ ނިންމައިފައެވެ.\nސްޓެލްކޯގެ ބިލްތަކުން ޑިސްކައުންޓް ދޭން ނިންމިއިރު މިދިޔަ މަހުގެ ބިލްތައް އާދަޔާ ހިލާފަށް ބޮޑުކަމަށްބުނެ އާންމުންގެ ޝަކުވާތައް ވަނީ ފުނިޖެހިފައެވެ.\nކޮވިޑާ ގުޅިގެން ސްޓެލްކޯއެކޭ އެއްގޮތަށް ފެނަކައިންވެސް ކަރަންޓު މީޓަރުގެ ރީޑިން ނަގައިފައިވަނީ ކަސްޓަމަރުން ފޮނުވި ފޮޓޯތަކުގެ މައްޗަށް ބަލައިގެންނެވެ. ރީޑިންގެ ފޮޓޯ ނުލިބޭ ތަންތަނުގެ ބިލު ހެދީ އެވްރެޖު ބިލެއް ކަމަށާއި އެގޮތުން އޭގެ ކުރީ ތިންމަހުގެ އެވްރެޖު ބަލައި، ބިލު ހެދި ކަމަށް ސްޓެލްކޯއިން ވަނީ ބުނެފައެވެ.


ރިލްވާންގެ ތަހުގީގާމެދު ގިނަ ސުވާލުތަކެއް ކުރިމަތިކޮށް، ހިނގާލުމެއް ބާއްވައިފި | Help Find Ahmed Rilwan (@moyameehaa)\nރިލްވާންގެ ތަހުގީގާމެދު ގިނަ ސުވާލުތަކެއް ކުރިމަތިކޮށް، ހިނގާލުމެއް ބާއްވައިފި\nމިނިވަން ނިއުސްގެ ނޫސްވެރިޔާ އަހުމަދު ރިލްވާން ހޯދުމަށް ފުލުހުން ހިންގާ ތަހުގީގާ މެދު ގިނަ ސުވާލުތަކެއް ކުރިމަތިކޮށް، މިއަދު މާލޭގައި ހިނގާލުމެއް ބާއްވައިފި އެވެ.\n“ސުވާލު މާޗު” ގެ ނަމުގައި ބޭއްވި އެ ހިނގާލުމުގައި ބޭނުން ކުރި ބޯޑުތަކުގައި ހުރީ ހުސް ސުވާލުތަކެވެ. “ރިލްވާން އަށް ވީ ކީއް؟”، “މަންޒަރު ދުށް މީހުންގެ ބަޔާން ނެގީ ކޮން އިރަކު؟،” “ވެއްޓުނު ވަޅި ކޮބާ؟”، “ކާރަށް އެރުވި މީހާ ކޮބައި؟”، އަދި “ހުޅުމާލެއާ ދުރަށް ތަހުގީގު ގެންދަނީ ކޯއްޗެއް ފޮރުވަން؟” ފަދަ ސުވާލުތައް އެ ބޯޑުތަކުގައި ފާހަގަކޮށްފައިވެ އެވެ.\nގަޑިއިރެއްހާއިރުގެ އެ ހިނގާލުމުގައި، ރިލްވާން ގެއްލުނު މައްސަލައިގެ ތަހުގީގު ކުރިއަށް ގެންދާ ގޮތުން ކަންބޮޑުވުން ފާޅުކުރި އެވެ. އެ ގޮތުން ތަހުގީގުގެ ބޭނުމަށް މާލޭގެ އެކި ތަންތަން ބަލައި ފާސްކުރީ ކޮންއިރަކު ކަމާއި ހުޅުމާލެ ބަލަން ތިން ހަފުތާގެ މުއްދަތު ނަގާނެތޯ އާއި ރިލްވާން ގެއްލުނު ރޭ ކާރަށް ފިރިހެނަކު އެރުވި ކަމަށް ބުނާއިރު އެއީ އަންހެނެއް ކަމަށް ފުލުހުން ބުނީ ކީއްވެތޯ އާއި އެރޭ ހުޅުމާލޭގައި ތިބި ފުލުހުން ކޮބައިތޯ ވެސް ހިނގާލުމުގައި ސުވާލުކޮށްފައިވެ އެވެ. އަދި އެ މައްސަލަ އަށް ސަރުކާރުން ވެސް އެކަށީގެންވާ ސަމާލު ކަމެއް ނުދޭ ކަމަށް ބުނެ އަޑު އުފުލި އެވެ.\nގެއްލިގެން ހޯދަމުން އަންނަ ރިލްވާންގެ ތަހުގީގާ މެދު ސުވާލުތައް ކުރިމަތިކޮށް މިއަދު ބޭއްވި ހިނގާލުން.—ހަވީރު ފޮޓޯ: ނިޝާން އަލީ\n“ރިލްވާން ފެންނަން ދެން އަޅުގަނޑުމެން މި ސުވާލުތައް ކުރިމަތި ކުރާނަން. އަޅުގަނޑުމެންގެ މަގްސަދަކީ ސަރުކާރު ޒިންމާދާރު ކުރުވުން،” އެ ހިނގާލުމުގައި ގޮވައިލި އެވެ.\nކުރީގެ ރައީސް މުހައްމަދު ނަޝީދާއި ރައްޔިތުންގެ މަޖިލީހުގެ އެމްޑީޕީގެ ބައެއް މެމްބަރުން ވެސް ބައިވެރިވެ ވަޑައިގެން އެ ހިނގާލުން ނިންމާލީ ހާއްސަ ދުއާއަކުންނެވެ. މި ހިނގާލުމުގައި ރިލްވާންގެ އާއިލާގެ އިތުރުން ހެޔޮ އެދޭ މީހުން ބައިވެރިވި އެވެ.


Cigarette fosheegai biruveri manzaruthah, natheejaa kihineh? | Mihaaru\nސިނގިރޭޓް ފޮށީގައި ބިރުވެރި މަންޒަރުތައް، ނަތީޖާ ކިހިނެއް؟\n12 ނޮވެމްބަރ 2019 - 10:49 47 comments\nދުންފަތުގެ ބާވަތްތައް ޕެކެޓްކޮށް ލޭބަލް ޖެހުމާ ބެހޭ ގަވާއިދުގައިވާ ގޮތުން އަންނަ މަހުން ފެށިގެން ރާއްޖޭގައި ސިނގިރޭޓް ވިއްކޭނީ އިންޒާރުގެ މަންޒަރުތައް ޖަހައިގެންނެވެ. އަދި މިދިޔަ އޮގަސްޓުން ފެށިގެން ދުންފަތުގެ އެއްވެސް ބާވަތެއް ރާއްޖެ އަށް އެތެރެކުރެވޭނީ އިންޒާރުގެ މަންޒަރުތައް ޖަހައިގެންނެވެ. އޭގެ ފަހުން އެތެރެކޮށްފައިވާ ސިނގިރޭޓްތައް މިހާރު ވިއްކަމުން ދަނީ އިންޒާރުގެ ފޮޓޯއާއެކު އެވެ.\nއެ ގަވައިދު ތަންފީޒު ކުރުމުގެ ކުރިން ވަކި ސިނގިރޭޓް ވިއްކުން ވަނީ ރާއްޖޭގައި މަނާކޮށްފަ އެވެ. އެހެންވެ އެންމެ މަދުން ވެސް ސިނގިރޭޓް ގަނެވޭނީ ފޮއްޓެއް ގަނެގެންނެވެ.\nInzaaru ge manzaru nujahai dhunfathuge baavaiythah ethere kurun manaa koffi\nއިންޒާރުގެ މަންޒަރު ނުޖަހާ ދުންފަތް އެތެރެކުރުން މަނާކުރުން--\nއެހެން ބައެއް ގައުމުތަކެކޭ އެއްގޮތަށް ރާއްޖޭގައި ވެސް ވިއްކާ ސިނގިރޭޓް ފޮށިތަކުގެ ބޭރުގައި ބޮޑުކޮށް އިންޒާރުގެ ފޮޓޯ ޖަހާފައި ހުރެ އެވެ. ކުރިން ހުންނަނީ އިންޒާރުގެ ލިޔުން އެކަންޏެވެ. އެގޮތުން ސިނގިރޭޓް ބުއިމުގެ ސަބަބުން މަރުވެފައިވާ މީހެއްގެ ފުއްޕާމޭގެ ފޮޓޯތަކެއް ބައެއް ފޮށިތަކުން ފެންނައިރު އަނެއް ބައި ފޮށިތަކުން ފެންނަނީ އަނގައިގެ ކެންސަރު ޖެހިފައިވާ މީހެއްގެ ފޮޓޯ އެވެ.\nމިހާރު ވެސް ނަތީޖާ ފެނޭ: އެޗްޕީއޭ\nހެލްތު ޕްރޮޓެކްޝަން އޭޖެންސީ (އެޗްޕީއޭ)ގެ ޑެޕިއުޓީ ޑިރެކްޓަރު އަދި ޓޮބޭކޯ ކޮންޓްރޯލް ބޯޑުގެ ތަރުޖަމާނު ހަސަން މުހައްމަދު މިއަދު ވިދާޅުވީ އެފަދަ ފޮށިތައް ވިއްކަން ފެށުމާއެކު ސިނގިރޭޓް ގަންނަ މީހުން ކުރިއާބަލާއިރު މަދުވާކަން ފާހަގަކުރެވިފައިވާ ކަމަށެވެ.\nނަމަވެސް އެކަމުގެ ތަފްސީލީ ޖަވާބެއް ލިބޭނީ އެކަމާ ގުޅޭގޮތުން އަންނަ އަހަރު ހަދާ ދިރާސާއަކަށް ފަހުގައި ކަމަށް އޭނާ ވިދާޅުވި އެވެ.\n"އިންޒާރު ފޮޓޯ އިންނާތީ ގިނަ މީހުން އެ ހިފައިގެން އުޅެން ބޭނުމެއް ނުވޭ. ކޮފީ މޭޒުތައް މަތީ ބާއްވައިގެން ދައްކަން ބޭނުމެއް ނުވޭ. އެކަހަލަ އަސަރުތަކެއް އެބަ ކުރޭ މިހާރު ވެސް،" ހަސަން ވިދާޅުވި އެވެ.\n"ފިހާރަ، ކެފޭތަކުގައި ވެސް ޑިސްޕްލޭ ކުރަން މިހާރު ވަރަށް ބޭނުން ނުވޭ އެ ފޮޓޯގެ ސަބަބުން. އަދި އެ ފޮޓޯ ފެންނާނީ އެހެން މީހުން ވެސް ސިނގިރޭޓް ބޯ މީހުން ކައިރީ ބުނަން ފަށައިފި އެކަން ނުކުރަން."\nމިހާރު ވެސް ސިނގިރޭޓް ބުއިން ހުއްޓާލަން ބޭނުން ވެގެން ގިނަ ބަޔަކު އެދެމުން އަންނަ ކަމަށާއި އުސޫލުތައް ތަންފީޒު ކުރާތާ ދުވަސްކޮޅެއް ފަހުން އޭގެ ހެޔޮ ނަތީޖާ ފެންނާނެ ކަމަށް އޭނާ ވިދާޅުވި އެވެ.\nފޮޓޯއިން ކުރާނީ ކޮން އަސަރެއް؟\nދުންފަތް ކޮންޓްރޯލްކުރުމާ ބެހޭ ބޯޑުގެ ވައިސް ޗެއާޕާސަން ޑރ. އާމިނަތު އަރޫނާ ވިދާޅުވިގޮތުގައި ގަވާއިދުގެ ދަށުން ހުރިހާ އުމުރުފުރައަކަށް ވެސް ތަންފީޒުވެގެންދާ އެންމެ މުހިއްމު ފިޔަވަޅަކީ ސިނގިރޭޓު ފޮށީގެ ބޭރުގައި ގްރެފިކް ހެލްތު ވޯނިން ޖެހުމެވެ. އެއީ، ދުންފަތުގެ އިސްތިއުމާލުކުރާ މީހުންނާއި ނުކުރާ މީހުންނަށް ފައިދާވާ ކަމެއް ކަން އޭނާ ފާހަގަކުރެއްވި އެވެ.\nއެޗްޕީއޭ އިން އާއްމުކޮށްފައިވާ ހިސާބުތަކުން ދައްކާ ގޮތުގައި ރާއްޖޭގައި އަހަރަކު ގާތްގަނޑަކަށް 84 ޕަސެންޓް މީހުން މަރުވަނީ ގައިންގަޔަށް ނާރާ ބަލިތަކުގަ އެވެ. އާސަންދައިގެ ތަފާސްހިސާބުތަކަށް ބަލާއިރު ވެސް އެންމެ ގިނައިން ހަރަދުކޮށްފައިވާ ހަތް ބައްޔަކީ ދުންފަތުގެ އިސްތިއުމާލުކުރުމާ ގުޅުން ހުރި ބަލިތަކެކެވެ. އޭގެ ތެރޭގައި ފުއްޕާމޭގެ ބަލިތަކާއި ކެންސަރު ހިމެނެ އެވެ\nހިސާބުތަކުން ދައްކާ ގޮތުގައި ރާއްޖެ އަށް އެވްރެޖްކޮށް އަހަރަކު 462 މިލިއަން ސިނގިރޭޓް އެތެރެކުރެ އެވެ. އަންނަ އަހަރުން ފެށިގެން ސިނގިރޭޓުން ނަގާ ޓެކްސް އަނެއްކާވެސް ބޮޑުކުރަން ސަރުކާރުން ވަނީ މަޖިލީހަށް ހުށަހަޅާފަ އެވެ.\nއިތުރު ލިޔުންތައް ދުންފަތުގެ އިސްތިއުމާލުކުރުން ސިއްހަތު ސިނގިރޭޓް ހެލްތު ޕްރޮޓެކްޝަން އެޖެންސީ


Dhiraagu Maldives AeroPress Champion akah Rahma!\nރަސްރަނި ބަގީޗާ، 14 ސެޕްޓެމްބަރު 2018 - ދިރާގު މޯލްޑިވްސް އޭރޯޕްރެސް ޗެމްޕިއަންޝިޕްގެ މި އަހަރުގެ މުބާރާތުން އެއް ވަނަ ހޯދި ރަހްމާ މަހްމޫދު -- އަހްމަދު ނާއިމް | އަވަސް\nކޮފީ ތައްޔާރުކުރުމުގެ ހުނަރު ދައްކާލުމަށް ދިވެހި ޒުވާނުންނަށް އަމާޒުކޮށްގެން ބާއްވަމުން އަންނަ، ދިރާގު މޯލްޑިވްސް އޭރޯޕްރެސް ޗެމްޕިއަންޝިޕްގެ މި އަހަރުގެ މުބާރާތުން އެއް ވަނަ ރަހްމާ މަހްމޫދުއަށް ލިބިއްޖެ އެވެ. ރަހްމާއަކީ މިދިޔަ އަހަރުގެވެސް މި މުބާރާތުގެ ޗެމްޕިއަން އެވެ.\nކޮފީ ލެބް ރޯސްޓާސްއިން އިންތިޒާމުކޮށްގެން ބާއްވަމުން އަންނަ މި މުބާރާތް، ހާއްސަ ހަރަކާތްތަކަކާއެކު އިއްޔެ ކުރިއަށް ގެންދިޔައީ ރަސްރަނި ބަގީޗާގެ ހިތްގައިމު މާހައުލުގަ އެވެ. މިއީ ރާއްޖޭގައި މި މުބާރާތް ބޭއްވި ދެ ވަނަ އަހަރެވެ.\nމުބާރާތުން އެއް ވަނަ ލިބުމާއެކު ރަހްމާއަށް ވަނީ ޓްރޮޕީއާއެކު އޮސްޓްރޭލިއާގެ ސިޑްނީގައި ބާއްވާ، ވޯލްޑް އޭރޯޕްރެސް ޗެމްޕިއަންޝިޕް 2018 ގައި ރާއްޖެ ތަމްސީލުކުރުމަށް ފުރުސަތު ލިބިފަ އެވެ. ސިޑްނީ ދަތުރުގެ ހުރިހާ ހަރަދެއް ކޮށްދެނީ ރާއްޖޭގެ މި މުބާރާތުގެ މައި ސްޕޮންސަރު، ދިރާގުންނެވެ.\nދިރާގުން މި މުބާރާތުގައި ބައިވެރިވުމުގެ މައިގަނޑު އެއް ސަބަބަކީ އެ ކުންފުނީގެ އިޖުތިމާއީ ޒިންމާގެ ކުޑައިގެ ދަށުގައި ހިމެނޭ ޒުވާނުން ބާރުވެރިކޮށް، ފުރުސަތުތައް ތަނަވަސްކޮށްދޭން މަސައްކަތްކުރުމެވެ.\nރަހްމާ މި މުބާރާތުން އެއް ވަނަ ހޯދީ ސެމީ ފައިނަލްގައި އިތުރު ދެ ބައިވެރިންނާއި ވާދަކޮށްގެންނެވެ. އެ ބައިވެރިންނަކީ، މުބާރާތުން ދެ ވަނަ ހޯދި ހައްވާ ޝަހާ އަދި ތިން ވަނަ ހޯދި އަބްދުލް މުމީތު އެވެ.\nމި އިވެންޓުގައި މިއުޒިކީ ގިނަ ހަރަކާތްތަކެއް ވެސް ކުރިއަށް ގެންދިޔަ އެވެ. އެގޮތުން ނިޝް އާއި މޫޝަން އަދި ޑީޖޭބީ އާއި މަންދީރާ ބޮޑުބެރު ގްރޫޕުގެ ފޯރިގަދަ ހަރަކާތްތަކެއް ފެނިގެންދިޔަ އެވެ. މީގެ އިތުރުން ކޮފީ ބޭނުންކޮށްގެން ކުރެހުމުގެ، ލައިވް އާޓް ހަރަކާތްތަކެއްވެސް ކުރިއަށް ގެންދިޔަ އެވެ.\nރަސްރަނި ބަގީޗާ، 14 ސެޕްޓެމްބަރު 2018 - ދިރާގު މޯލްޑިވްސް އޭރޯޕްރެސް ޗެމްޕިއަންޝިޕް 2018 ކުރިއަށް ގެންދިޔައިރު، ކޮފީ ބޭނުންކޮށްގެން ކުރިއަށް ގެންދިޔަ ކުރެހުމުގެ ހަރަކާތުގެ ތެރެއިން -- އަހްމަދު ނާއިމް | އަވަސް\nމި އިވެންޓުގައި ކޮފީ ތައްޔާރުކުރުމުގެ ދާއިރާގައި ހަރަކާތްތެރިވާ ހުރިހާ ކެފޭތަކަކުން ބައިވެރިވި އެވެ. މި އަހަރުގެ އިވެންޓުގައި މެރާކީ އާއި އަލްފް އަދި މޮޑުސް އޮޕަރެންޑީފަދަ ކޮފީ ހައުސްތަކުން ބައިވެރިވި އެވެ.\nރަސްރަނި ބަގީޗާ، 14 ސެޕްޓެމްބަރު 2018 - ދިރާގު މޯލްޑިވްސް އޭރޯޕްރެސް ޗެމްޕިއަންޝިޕް 2018 ގައި ކުރިއަށް ގެންދިޔަ މުނިފޫހިފިލުވުމުގެ ހަރަކާތްތަކުގެ ތެރެއިން -- އަހްމަދު ނާއިމް | އަވަސް\nކޮފީ ތައްޔާރުކުރުމުގެ ހުނަރު ދައްކާލުމަށް ބައިނަލްއަގުވާމީ ފެންވަރުގައި، ވޯލްޑް އޭރޯޕްރެސް ޗެމްޕިއަންޝިޕް އެންމެ ފުރަތަމަ ބޭއްވީ 2010 ވަނަ އަހަރު ލަންޑަންގަ އެވެ. އޭގެފަހުން ކޮންމެ އަހަރަކު ތަފާތު ގައުމެއްގެ ތަފާތު ސިޓީއެއްގައި އަންނަނީ ބާއްވަމުންނެވެ. މި އަހަރު ސިޑްނީގައި ބާއްވާ މުބާރާތުގައި ތަފާތު 50 ގައުމެއްގެ ޗެމްޕިއަނުން ވާދަކުރާނެ އެވެ.


Dhe Korea Ge Mashvaraathah Mi Hafthaa Gai Fashanee - Vaguthu\nސިޔާސީ މުވައްޒަފުން އެޗްޕީއޭގެ އުސޫލަށް ތަބާވުމެއް ނެތް! - 33 މިނެޓް ކުރިން\nދެކޮރެއާގެ މަޝްވަރާތައް މިހަފްތާގައި ފަށަނީ\nސުލްހަައިގެ އުއްމީދު އާވެފައިވާ ދެކޮރެއާގެ މައްސަލަ އަށް އިތުރު ހަމަޖެހުން ގެނުވާނެ ކަމަށް ބެލެވޭ ދެކޮރެއާގެ މަޝްވަރާތައް މިހަފްތާގައި ފަށަން ތައްޔާރުވެފައިވާ ކަމަށް މީޑިއާ ރިޕޯޓްތައް ބުނެފިއެވެ.\nއުތުރު ކޮރެއާ އާއި ދެކުނު ކޮރެއާގެ މަޝްވަރާތައް އޮންނާނީ ދެގައުމު ގުޅޭ ސަރަހައްދީ އިމުގައި އޮންނަ ޕަންމުންޖޮން ގައެވެ.\nމާޗް މަހުގެ 29 ވަނަ ދުވަހު ބާއްވާ މިމަޝްވަރާތަކަށް ދައުވަތު ދީފައި ވަނީ އުތުރު ކޮރެއާ އިންނެވެ. މަޝްވަރާތަކުގައި ކޮންމެ ގައުމަކުން ވެސް އިސް ތިން މަންދޫބަކު ބައިވެރިވާނެއެވެ.\nމަޝްވަރާތައް ބޭއްވުމަށް ހަމަޖެހިފައިވާ ޕަންމުންޖޮން ސަރަހައްދަކީ ދެކޮރެއާގެ މެދުގައި 1953 ވަނަ އަހަރު ކުރެވުނު ކޮރެއާ ހަނގުރާމަ ނިމުމަކަށް ގެންނަން މަޝްވަރާތައް ވެސް ކުރި ސަރަހައްދެވެ. އެހަނގުރާމަ އަށް ފަހު ޕަންމުންޖޮން އޮންނަނީ އެއްވެސް ގައުމެއްގެ ސަރުކާރު ބާރު ނުހިނގާ ގޮތަށެވެ. ޕަންމުންޖޮން އޮންނަނީ މިހާރު އދ.ގެ ބާރުގެ ދަށުގައެވެ.\nމިހަފްތާގައި ދެކޮރެއާގެ ދެމެދުގައި ބާއްވާ މަޝްވަރާތަކުގެ އެންމެ ބޮޑު މަޤުޞަދަކީ އޭޕްރިލް މަހު ދެކޮރެއާގެ ދެމެދުގައި މަޝްވަރާ ކުރުމަށް ހާއްސަ ސަމިޓެއް ބޭއްވުމަށް އެއްބަސްވުމަކަށް އައުމެވެ. އޭޕްރިލް މަހު ދެކޮރެއާގެ ދެމެދުގައި ސަމިޓެއް ބޭއްވިޖެއްނަމަ އެކަން ވެގެން ދާނީ 2000 ވަނަ އަހަރަށް ފަހު ބާއްވާ މިފަދަ ތިން ވަނަ ސަމިޓަށެވެ.\nދެކޮރެއާގެ ދެމެދުގައި އުފެދިފައިވާ މައްސަލަތައް ހައްލު ކުރަން 2000 ވަނަ އަހަރު ވެސް އަދި 2007 ވަނަ އަހަރު ވެސް ސަމިޓެއް ބޭއްވިއެވެ. ނަމަވެސް މާއެދެވޭ ނަތީޖާތަކެއް އެސަމިޓްތަކުން ނެރެވިފައެއް ނުވެއެވެ.\nދެންމެ ދެންމެ ދެކޮރެއާގެ ދެމެދުގައި ހަނގުރާމައެއް ފެށިގެން ހިނގައިދާނެހެން ހީވެފައި ވަނިކޮށް ފެބްރުއަރީ މަހު ބޭއްވި ވިންޓާ އޮލިމްޕިކްސް އަށް ފަހު ދެކޮރެއާގެ މަސްރަހު ވަނީ ވަރަށް ބޮޑަށް ފިނިވެފައެވެ. ދެކުނު ކޮރެއާގައި އޮތް ވިންޓާ އޮލިމްޕިކްސް އަށް އުތުރު ކޮރެއާގެ ލީޑަރު ކިމް ޖޮން އުންގެ ދައްތަ ކިމް ޔޯ ޖޮން ވެސް ވަޑައިގެންނެވިއެވެ.\nއުތުރު ކޮރެއާގެ ލީޑަރު ކިމް ޖޮން އުން އާއި އެމެރިކާގެ ރައީސް ޑޮނަލްޑް ޓްރަމްޕް ވެސް ބައްދަލުކުރައްވަން މިހާރު ވަނީ ހަމަޖެހިފައެވެ.


Aniyaavi Raihaange Sikundiah Vanee Vai Elhifai, Bodu Operation Eh Kuran Jehidhaane - Vaguthu\nމ.މުލީގައި ޕިކަޕަކާއި ދޮރުކަންޏަކާއި ދެމެދު ތާށިވެ ސީރިއަސް އަނިޔާތަކެއް ލިބުނު އުމުރުން 28 އަހަރުގެ އަހުމަދު ރައިހާންގެ ސިކުނޑި އަށް އަދިވެސް ހުރީ ވައި އެޅިފައި ކަމަށާއި، ބޮޑު އޮޕަރޭޝަނެއް ކުރަން ޖެހުމަކީ އެކަށީގެންވާ ކަމެއް ކަމަށް އޭނާގެ އާއިލާއިން ބުނެފިއެވެ.\nރައިހާންގެ އާއިލާގެ މެމްބަރެއް ކަމަށްވާ ޝިޔާމް އަހުމަދު "ވަގުތު" އަށް މައުލޫމާތު ދެއްވަމުން ބުނީ ރައިހާންގެ ހާލަތު މިހާރު ކުރިއަށް ވުރެ ރަނގަޅު ކަމަށެވެ. އެހެންނަމަވެސް އަދިވެސް ސިކުނޑި އަށް ވައި އެޅިފައި ހުރުމުން، އެކަން އަމިއްލަ އަށް ރަނގަޅު ނުވެއްޖެ ނަމަ އޮޕަރޭޝަން ކުރަން ޖެހޭކަން ޑޮކްޓަރުން އަންގާފައިވާ ކަމަށް އޭނާ ފާހަގަކުރިއެވެ. ރައިހާންގެ އެއް ލޮލުގެ ފެނުން ފުސްކަމަށާއި، ލޮލުގެ ފެނުން އިއާދަވާނެ ކަމުގެ ޔަގީންކަން ޑޮކްޓަރުން ނުދެއްވާ ކަމަށް އޭނާ ބުންޏެވެ.\n"ސިކުނޑި އަށް ވައި އެޅުން އަމިއްލަ އަށް ވެސް ރަނގަޅުވާ ކަމަށް ޑޮކްޓަރު ބުނީ. ނުވެއްޖެއްޔާ ކުރަން ޖެހެނީ ބޮޑު އޮޕަރޭޝަނެއް. ދެން ފަހުން ވެސް ލޮލުގެ ފެނުން އެއްކޮށް ރަނގަޅުވާނެ ކަމުގެ ޔަގީންކަމެއް ޑޮކްޓަރު ނުދޭ. ކަންފަތުގެ އަޑު އިވުމަށް ވެސް އަސަރުކޮށްފައި ވަނީ." އޭނާ ބުންޏެވެ.\nރައިހާން އަށް ލިބުނު އަނިޔާތަކުން އަރައިގަތުމަށް އެހީވުމަށް މުލީ ކައުންސިލުން މިހާރު ވަނީ ފަންޑް ފޮށްޓެއް ވެސް މުލީ ކައުންސިލުން ވަނީ ހުޅުވާފައެވެ. މުލީ ކައުންސިލްގެ ނައިބު ރައީސް އަހުމަދު ސާކިފް "ވަގުތު" އަށް ވިދާޅުވީ އެ ހާދިސާ ހިނގާފައި ވަނީ މި މަހުގެ 26 ވަނަ ދުވަހުގެ މެންދުރުގެ ވަގުތެއްގައި ކަމަށެވެ. އެ ހާދިސާ ހިނގީ ޕިކަޕެއް ގުދަނަށް ވައްދަން އުޅުމުގެ ތެރޭގައެވެ.\nއެ ހާދިސާ ހިނގީ 26 ވަނަ ދުވަހުގެ މެންދުރު 11 ޖަހާކަށް ހާއިރުއެވެ. އޭނާ އިތުރު ފަރުވާ އަށް މާލެ ގެނެސް އޭޑީކޭގައި ފަރުވާ ދޭން ފެށީ އެ ދުވަހުގެ ހަވީރުގެ ވަގުއްގައި ކަމަށް ކައުންސިލުން ވިދާޅުވިއެވެ. ފައިސާ ޓްރާންސްފަރ ކުރަން ބޭނުންވާ ފަރާތްތަކަށް 7709469908101 އަށް ފައިސާ ޖަމާކުރެއްވުމުގެ ފުރުސަތު އެބައޮތެވެ. ޓްރާންސްފަރ ސްލިޕް ޖަމާކުރާނީ 9774475 އަށެވެ.\nކާރެއް ކޮންޓްރޯލް ނުވެ ގޮސް މޫދަށް ނުވެއްޓުނީ ކިރިޔާ!\nސައިކަލަކުން ޖެހި އިހްސާން ސްޕޮޓް ފިހާރައިގެ ބިއްލޫރިގަނޑު ތަޅައިގެން ގޮސްފި\nޖޫން 30, 2021 13:00\nﷲ އަށް ދުޢާ ދަންނަވާށެވެ! ރަ އިހާނަށް ފުރިހަމަ ޝިފާ އެއއ އް މިންވަރު ކޮށްދެ އްވުމަށް އެދި ﷲގެ ޚަޟްރަތަށް ދުޢާ ކުރުމަށް، ރަ އިހާންގެ ޢާ އިލާ އަށާ އި، ހެޔޮ އެދޭ ފަރާތްތަކަށް އިލްތިމާސް ކުރަމެވެ!\nޖޫން 30, 2021 13:29\nރައިހާނަށް އަވަސް ޝިފާއެއް މިންވަރު ކުރައްވާށި\nޖޫން 30, 2021 14:59\nއަވަސް ޝިފާއެއް މިންވަރުކުރައްވާށި.އާމިން


Kurendhoo Zuvaanun Elhi Footboalha Dhandah Bainalaguvaamy Samaalukan! - Vaguthu\nކުރެންދޫ ޒުވާނުން އެޅި ފުޓްބޯޅަ ދަނޑަށް ބައިނަލްއަގްވާމީ ސަމާލުކަން!\nމިއަދު މަތިންދާބޯޓަކުން ޅ. ކުރެންދޫގެ މަތިން ދަތުރު ކޮށްފި ނަމަ ފެނިގެންދާނީ ހިތްގައިމު މަންޒަރެކެވެ. އެރަށުގެ ކުދި ބޮޑު ރައްޔިތުން އެއްބައިވަންތަކަމާއެކު ކުރި ބުރަ މަސައްކަތުގެ ފޮނި ނަތީޖާއެވެ. އެއީ އެރަށުގެ ޒުވާނުން އިސްނަގައިގެން އެރަށުގައި ޒަމާނީ ފެންވަރަށް ތަރައްގީކޮށްފައިވާ ޓާފް ބޯޅަ ދަނޑުގެ ހިތްގައިމު މަންޒަރެެވެ.\nކޮފީ މޭޒެއްގެ ދޮށުގައި ތިބި އެކުވެރިންތަކެއްގެ ބޮލަށް އައި ހިޔާލެއް ރަށުގެ ހުރިހާ ޒުވާނުންގެ ފައިދާއަށްޓަކައި ހަގީގަތަކަށް ހެދުމުގެ މަސައްކަތް ފެށުނީ އެކަމަށް ކޮމިޓީއެއް އެކުލަވާލި ހިސާބުންނެވެ. ކުރެންދޫގައި ހަރަކާތްތެރިވާާ ފުޓުބޯޅަ ކްލަބްތަކުގެ އިސް ފަރާތްތަކާއެކު އުފެއްދި "ޓާފް ކޮމިޓީ" އާއެކު ދެން ފެށީ ފައިސާ އެއްކުރުމުގެ މަސައްކަތެވެ.\n"ޓާފް ކޮމިޓީ"ގެ ރައީސް އިބްރާހިިމް އާތިފް "ވަގުތު" އަށް މައުލޫމާތު ދެއްވަމުން ވިިދާޅުވީ ކުރެންދޫ ބޯޅަ ދަނޑުގައި ޓާާފް އެޅުމަށް ފަންޑު ހޯދުމަށް ހުޅުވާލުމުން އެ ފަންޑަށް ފައިސާ ދީފައި ވަނީ މުޅިންވެސް އެރަށުގެ ރައްޔިތުން ކަމަށެވެ. އެގޮތުން މިހާތަނަށް 1.9 މިލިއަން ރުފިޔާ އެ ފަންޑަށް ލިިބިފައިވާ ކަމަށް އޭނާ ވިދާޅުވިއެވެ.\nއާތިފް ވިދާޅުވީ ފަންޑަށް ލިބުނު ފައިސާގެ ތެރެއިން މިހާތަނަށް ހަރަދު ކޮށްފައި ވަނީ 1.6 މިލިއަން ރުފިޔާ ކަމަށެވެ. އަދި އެއީ ފޭސް އެކެއްގެ މަސައްކަތަށް ވީއިރު އެ ފޭސްގައި ދަނޑުގައި ޓާފް އަޅާ ވަނީ ނިންމާލާފައެވެ. ނަމަވެސް އަދިވެސް ދަނޑުގެ މަސައްކަތްތައް އެއްކޮށް ނިމިފައި ނުވެއެވެ.\nއެގޮތުން މިހާރު ކުރިއަށް އޮތް މަސައްކަތްތަކީ ދަނޑުގެ ލައިޓިން ހަރުކުރުމުގެ މަސައްކަތާއި، ދަނޑުގެ ވަށައިގެން ސިޑިބަރި ޖެހުމާއި ރޮސްޓްރަމް ހެދުމުގެ މަސައްކަތެވެ. މިއީ ފޭސް ދޭއްގެ މަސައްކަތްތަކެވެ.\nއާތިފް ވިދާޅުވީ ދަނޑުގެ މަސައްކަތްތައް އެއްކޮށް ނިމޭ އިރު ގާތްގަނޑަކަށް 2.5-3 މިލިއަން ރުފިޔާ ހަރަދުވާނެ ކަމަށެވެ. އެހެެން ކަމުން ދަނޑުގެ މަސައްކަތްތައް ނިންމުމަށް އަދިވެސް އެހީތެރިކަން ބޭނުންވާ ކަމަށާއި، ފަންޑަށް އިތުރަށް ފައިސާ ހޯދުމަށް މަސައްކަތް ކުރަމުންދާ ކަމަށް އޭނާ ވިދާޅުވިއެވެ.\nކުރެންދޫ ބޯޅަ ދަނޑުގައި މިހާރު ޓާފް އަޅާ ވަނީ ނިމިފައެވެ. އެ ދަނޑުގެ ހިތްގައިމު މަންޒަރުތައް މިހާރު މީސް މީޑިއާގައި ދައުރުވަމުންދާއިރު އެ ދަނޑަށް ބައިނަލްއަގްވާާމީ ސަމާލުކަންވެސް މިވަނީ ލިބިފައެވެ. އެގޮތުން ކުޅިވަރާއި އެހެނިހެން މުނިފޫހިފިލުމުގެ ހަބަރުތައް ގެނެސްދޭ މަގުބޫލު "ޔުނިލެޑް" ވެބްސައިޓުގައި ވަނީ އެ ދަނޑުގެ ރީތިކަމާމެދު ޝުއޫރުފާޅުކޮށް ފޮޓޯ ހިއްސާ ކޮށްފައެވެ.\nކުރެންދޫ ރައްޔިތުންގެ މަސައްކަތާ މެދު މިއަދު މުޅި ދިވެހި ރާއްޖެވެސް ފަހުރުވެރިވެއެވެ. ދަނޑުގައި ޓާފް އެޅުމަށް ފައިސާ ހޯދުމަށް މަސައްކަތް ކުރީ ކުރެންދޫ ރައްޔިތުންނެވެ. ދަނޑު ހަދަން ފައިސާ ދިނީ ވެސް ކުރެންދޫ ރައްޔިތުންނެވެ. ކުރިން ދަނޑުގައި ހުރި ވިނަތަކާއި ގާތައް ސާފު ކުރީވެސް ކުރެންދޫ ރައްޔިތުންނެވެ. ދަނޑުގައި ޓާފް އެޅުމުގެ މަސައްކަތް އަމަލީ ގޮތުން ކުރީވެސް ހަމަ ކުރެންދޫ ރައްޔިތުންނެވެ.\nތަރައްގީ ހޯދުމުގައި ރައްޔިތުންގެ ބައިވެރިވުންވެސް އޮންނަން ޖެހޭނެއެވެ. ކުރެންދޫ ރައްޔިތުން ބޭނުންވި އެ ތަރައްގީ ހޯދާފައި މިވަނީ އަމިއްލައަށް ނިކުމެ ކުރި ބުރަ މަސައްކަތުންނެވެ. އެރަށުގެ ރައްޔިތުން ދައްކާފައި މިވަނީ ރައްޔިތުންގެ ބާރުން އުމްރާނީ ތަރައްގީ ހޯދުމުގެ ލާމަސީލު މިސާލެކެވެ. އެރަށުގެ ރައްޔިތުން ވެގެން ގޮސްފައި މިވަނީ އެހެން ރަށްތަކުގެ މީހުންނަށް ނަމޫނާއަކަށެވެ.\nކުރެންދޫގައި އެކަނި9ފުޓުބޯޅަ ކްލަބް ރެޖިސްޓްރީ ކޮށްގެން ހިންގައެވެ. އެ ކްލަބުތަކުގެ މެދުގައި އެކި އެކި މުުބާރާތްތައްވެސް ބާއްވައެވެ. ޒުވާން ކުޅުންތެރިން މިހާރުވެސް އެރަށުގެ ކްލަބުތަކަށް ކުޅެމުންދާއިރު މި ދަނޑާއެކު އެ ރަށުގެ ފުޓުބޯޅަ އާ އުސްމިންތަކަށް އަރާނެ ކަމަށް ވަނީ ބެލެވިފައެވެ.\nނޯޓް: ކުރެންދޫ ބޯޅަ ދަނޑުގެ މަސައްކަތް ނިންމުމަށް މާލީ އެހީތެރިކަން ފޯރުކޮށްދޭން ބޭނުންވާ ފަރާތްތަކުން ކުރެންދޫ ކައުންސިލްގެ އިދާރާގެ އެކައުންޓު ނަމްބަރު 7705700333004 އަށް ފައިސާ ޖަމާ ކޮށްދިނުމުން އެހީތެރިކަން ފޯރުކޮށްދެވޭނެއެެވެ.\nއޭޕްރީލް 10, 2018 19:05\nއޭޕްރީލް 10, 2018 19:25\nކޮބާ ތަމެން ރަންރީނދޫ ޓްވިޓަރޭ މެންނަށް ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. މަމެން ޕިންކީންގެ ވެރިކަމުގައި ދަ ރާއްޖެތެރޭގެ ކުދި ކުދި އާބާދީ ހިމެނޭ ރަށްރަށު މީހުން ވެސް އެމެންގެ ރަށް ތައް ތަރައްގީ ކުރުމަށް ޓަަކައި ކުރާ މަސައްކަތް ދުނިޔޭގެ ރިކޯރޑް ފޮތަށް އެރީއޭ އިޓްސް ޖަސްޓް އެނަދަރ ލަކީ ޓުވިސްޑޭ އޭ ތަމެން ދެން މަހަށް ދޭބަލަ މަހަށް މަހަށް މަހަށް މަހަށް ދޭބަލަ. ޖަސްޓް މަހަށް ދޭ ޖަސްޓް މަހަށް ދޭ ޖަސްޓް މަހަށް ދޭ..\nއޭޕްރީލް 10, 2018 19:52\nކްރެޑިޓްކާނެ ކަމެއް ނެތް... ރައްޔިތުންގެ ބުރަ މަސައްކަތް\nއޭޕްރީލް 10, 2018 21:17\nމަމެން މަހަށް ގޮސްގެން ހޯދި ރުފިޔާ ވެސް ވާނެ ހަދިޔާ ކޮއްފަ. ޖަސްޓް އަށް ހީވަނީތަ މަހަށް ގޮސްގެން މާގިން ރުފިޔާ ލިބޭ. ހަމަ ދާނީ މަހަށް މަހަށް ގޮސް ގޮސްސަ ޓްވީޓް ކުރާނީ.\nކޮބާ ރަންރީނދޫ ޓްވިޓަރޭ ތަމެންނަށް ފެނޭތޭ މަމެންގެ ވެރިކަމުގައި ދުނިޔޭގެ ފެންވަރުގައު ޓާރފް ދަނޑު ތައް ދަ ރާއްޖެތެރޭގައި އަޅާ އަދި ދަ ރާއްޖެތެރޭގައި ތިބި މީހުން ސެންސްލެސް ކަން ކުރާތީވެ އެފަދަ ސެންސްލެސް ކަންކަމުން އެމެން ދުރުކޮށް ދުނިޔެ ބިނާ ކުރުމުގެ ކަންކަމުގައި އެމެން އުޅޭ ގޮތް ހަދަނީ އެއީ މަމެން ޕިންކީންގެ ވެރިކަމުގައި އެކަނިއޭ ދޯ. ޑޯންޓް ގޯ ލުކް އެޓް މީ ވިދް ދެޓް ލުކް އިން ޔުއަރ އައިޒް ޔޫ ރިއަލީ ކާންޓް ވިން ފްރޮމް އަސް އައި ޓޯލްޑް ޔޫ ވަން ޓޫ ތްރީ ފޯރ ފައިވް ތައުޒަންް ޓައިމްސް ޔޫއާރ އަ ފެއިލިއަރ، ހެވެންޓް އައި މޭޑް އިޓް އޮބްވިއަޒް ހެވެންޓް އައި މޭޑް އިޓް ކްލިއަރ ހެވެންޓް އައި މޭޑް އިޓް ކްލިއަރ ހެވެންޓް އައި މޭޑް އިޓް އޮބްވިއަޒް ޔޫ ވޮނާ މީ ޓު ސޭ ޔޫއާރ އަ ފެއިލިޔަރ ޔޫ ލުކިންގް އިންސޭން ލުކިންގް އެޓް މީ. ހެވެންޓް އައި މޭޑް އިޓް ކްލިއަރ ހެވެންޓް އައި މޭޑް އިޓް އޮބްވިއަޒް ދެޓް ޔޫ އާރ އަ ފެއިލިއަރ އެން ގޮނާ ބީ އަ ފެއިލިއަރ ފެއިލިއަރ ފެއިލިއަރ ޔޭއް ޔޭއް ޔޭއް ހަހަހާހާހާ ހަހަހަހާހާ ޑާންސް ޑާންސް ޑާންސް ޑާންސް ޑާންސް ޑާންސް...\nއޭޕްރީލް 10, 2018 20:50\nދެން ތިރަށުގެ ޖޯލިފަތި ތައް ކައިރި ކުނިކަހާ ސާފުކުރުމަށާއި އަލށް ހެދި ބީޗު ރީތިކޮށް ރަށުތެރެއާއި ބީޗުތައް ކުނިބުނިން ސަލާމަތް ކުރެވޭތޯ ބަލާ..އެއިރުން ކަމެއްވީ ކަމަށް ވާނީ..\nހެހެހެ ހީވަނީ މިސްކިތު ދޫލައެއްހެން.....!!!?\nއޭޕްރީލް 11, 2018 11:21\nޖޭވީ ދޯ؟ ތިހެން ވެސް ވާނެ. ހަޖަމް ޕްލީޒް?\nއޭޕްރީލް 10, 2018 21:01\nއެތައް ބައެއް މިރާއްޖޭގައި ވަގުތު ނިއުސް މެދުވެރިކޮށް ބަލިތަކައް ފަރުވާ ނުކުރެވިގެން އެހީއައް އެދެމުން ދާއިރު އެހީނުދި ކުޅީވަރައް ބަލާބަލަ އެހީވާވަރު\nއޭޕްރީލް 10, 2018 21:37\nކުރެންދޫ ޒުވާނުން އެޅި ފުޓްބޯޅަ ދަނޑަށް ބައިނަލްއަގްވާމީ ސަމާލުކަން އެލިބުނީ އެއީ މަމެން ޕިންކީންގެ ވެރިކަމުގައި ސަރުކާރުން ކުރެންދޫ ރައްޔިތުންނަށް ވެ ދިން ދީލަތި އެހީގެ ސަބަބުން ކަން އެއީ ކަށަވަރުވެ ޔަގީން ވާ ކަމެކޭ. ރައްޔިތުން ނަށް ލާބަ އާއި މަންފާ ހުރި ކަންކަމުގަިއ ރައްޔިތުން މަސައްކަތް ކުރާނަމަ މަމެން ޕިންކީންގެ ސަރުކާރުން ނޯ ލިމިޓް އިން ދަ އެސިސްޓެންސް ނޯ ލިމިޓް އޮން އިޓް. ވެން އިޓް ކަމްސް ޓު ޔޫ ޑޯންޓް ބީ ބްލައިންޑް ވެން އިޓް ކަމްސް ޓު ޔޫ ޔޫ ވިލް ބީ ދަ ވަންސް ބީ އިން ދަ ވަންސް އޯޕަން އަޕް ޔުއަރ މައިންޑް އެން ގިވް ޔުއަރ ހޭންޑް ޓު ޕިންކީސް. ވެން އިޓް ކަމްސް ޓު ޔޫ ދެއަރ އިޒް ނޯ ރިޖެކްޝަންސް ވޮންޓް ޔޫ ޓްރައި އިޓް ވޮންޓް ޔޫ ވޮންޓް ޔޫ ވޮންޓް ޔޫ ޓްރައި އިޓް ޑާންސް ޑާންސް ޑާންސް ޑާންސް ޑާންސް ވޮންޓް ޔޫ ޓްރައި އެން ސޭ ހައި ވެން އިޓް ކަމްސް ޓު ޔޫ ކަމްސް ޓު ޔޫ ކަމްސް ޓު ޔޫ ޑާންސް ޑާންސް ޑާންސް..\nއޭޕްރީލް 10, 2018 21:57\nކޮބާ ރަންރީނދޫ ޓްވިޓަރޭ ތަމެންނަށް ފެނޭތޭ މަމެން ޕިންކީންގެ ސަރުކާރުން ބޮޑު ކޮންޓްރިބިއުޝަނެއް ދީގެންނޭ ޅ. ކުރެންދޫގައި ދުނިޔޭގެ ފެންވަރުގެ ޓާރފް ދަނޑެއް އެއޮތީ އަޅާ ނިންމާފައި ދޯ. ތަމެން ގެ ވެރިކަމުގައި ނުވި ދޯ މިކަމެއް މަމެންގެ ވެރިކަމުގައި ނޯ ލިމިޓް އިން ގިވްއިން ފޯރ ކަންޓްރީ ބެނެފިޓެޑް ފެސިލިޓީސް. ބަޓް ވެން އިޓް ކަމްސް ޓު ޔޫ ޑީބީ އާއި ލަބިއްޓެ ގްރޫޕް ވެގެން ދައުލަތުގެ ޚަޒާނާ ދަވާލީ ދޯ. އޯޕަން އަޕް ޔުއަރ މައިންޑް ލަބިއްޓެ ގްރޫޕް އަދި ޑީބީ މެން އެއީ ފަސްމާމުލު ފަސް ވަގުންނޭ ވެން އިޓް ކަމްސްޓު ޔޫ ޑޯންބީ ބްލައިންޑް ވެން އިޓް ކަމްސް ޓު ޔޫ ކަސް ޓު ޔޫ ވޮންޓް ޔޫ ނޯ އިޓް ވޮންޓް ޔޫ ނޯ އިޓް ވޮންޓް ޔޫ ނޯ އިޓް ޖަމްޕް ޖަމްޕް ޖަމްޕް އެން ޑާންސް ޑާންސް ޑާންސް ޑާންސް ޑާންސް ވެން އިޓް ކަމްސް ޓު ޔޫ ވޮންޓް ޔޫ ނޯ އިޓް ޑާންސް ވެން އިޓް ކަމްސް ޓު ޔޫ ދެއަރ އިޒް ނޯ ބްލެސިންގް ޑޯން ބީ ބްލައިންޑް ވެން އިޓް ކަމްސް ޓު ޔޫ ކަމްސް ޓު ޔޫ..\nއޭޕްރީލް 12, 2018 15:36\nތަމެން ސަރުކާރުން 1 ރުފިޔާ ނުދިންނަމަވެސް އެ ދަނޑު އެޅީސް!\nއޭޕްރީލް 10, 2018 22:02\nތީ ބިޑަށްލައިގެން ކުރިކަމެއްނަމަ 20 މިލިޔަންގެ މިކޮޅަކުން ނުކަތާނެ.\nއަތުގަ ހުރި ހުރިހާ ފައިސާއެއް ޓެކްސްއަށް މާލެއަށް ޖެހިގެން ހުންނަ ރަށްރަށް ވިއްކާފަލިބޭހާއެއްޗަކާއި ރައްޔިތުންގެނަމުގަ ނަގާހާ ލޯޮނެއް މާލެއަށްދީފަ އަމިއްލަ ހަރަދުގަ ދަނޑުހެދީމަ އެއީ ހަމަ ހައިރާންވާންޖެހޭނެކަމެއް.\nއޭޕްރީލް 10, 2018 22:08\nމީހުރިހާރައްޔިޔުންގެ މަސައްކަތް ޕާޓީ ނުވައްދާ\nއޭޕްރީލް 11, 2018 09:06\nމިކަމަށް ސިޔާސީ ނުވައްދާ އެއީ ބައެއްގެ ބުރަމަސައްކަތް\nއޭޕްރީލް 10, 2018 23:29\nމޫދުގައި ބޯޅަ ހޮވާ ކުދިން ބޭނުންވާނެ ދެއްތޯ.\nއޭޕްރީލް 11, 2018 00:22\nހިއެއްނުވޭ ފެންސް ޖެހީމަ އެހާ ގިނައިން މޫދަށް ބޯޅަ ދާނެހެން\nއޭޕްރީލް 11, 2018 07:28\nކުރީގެ ރަސްފަންނު މާޒިޔާ ދަނޑުގަ އޮންނަ ކަހަލަ ދަގަނޑު ފެންސެއް ލީމަ ރަނގަޅުވާނެއެވެ.\nއޭޕްރީލް 16, 2018 09:22\nބޭނުމެއްނުވާނެ.. ކަލޭ އަންނަންވީނު ބޯޅަ ހޮވައިދޭން. ބޭނުންވެއްޖިއްޔާ އަންގާލާނަން\nއޭޕްރީލް 11, 2018 01:29\nމީ ރައްޔިތުން ކީއްކުރަން ކުރި ކަމެއްބާ. ސަރުކާރުން ކޮއްދޭންޖެހޭ ކަންކަން ރައްޔިތުން ކުރުމުގެ ޘަޤާފަތް އަނެއްކާ އަށަގަންނަނީބާ. ތިޔަ ފަންޑަށް ފައިސަދިން ގޮތްތައްވެސް ބަލަން ބޭނުން. މިއަކީ ބަޔަލު ކުރާނެ ޒާތުގެ ކަމެއްނޫން .\nހަޖަމު ނުވަާ ބަޔަކަށް ހަޖަމު ނުވިޔަސް "ތިޔައީ ހުވަފެނެކޭ، ތިޔަކަމެއް ނުވާނެޔޭ" ބުންޏަސް،ކުރެންދޫގެ ލޮބުވެތި ރައްޔިތުންގެ ބުރަ މަސައްކަތުން މާތްﷲ ގެ އިރާދަފުޅު ކުރެއްވީތީ އެއޮތީ އެކަން ވެފަ ދެއްތޯ.....! މާޝާﷲ..........!!!!!!\nއޭޕްރީލް 11, 2018 08:04\nރަނގަޅު.. އެބައެއްގެ ރަށުގައި ބޭނުންވާ ކަންކަން ކުރަންޖެހޭނީ އަމިއްލައަށް ، މަސައްކަތް ކުރީމަ ވާނެ\nއޭޕްރީލް 11, 2018 08:52\nކޮބާ ރަންރީނދޫ ޓްވިޓަރޭ ތަމެންނަށް ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. މަމެން ޕިންކީންގެ ވެރިކަމުގައި ރާއްޖެ ލިޓިލް ސިންގަޕޯރ އަށް ބަދަލު ކޮށްލަނީ ކުރެންދޫ ކުދިންނަށް ސަރުކާރުން އެތައް މިލިއަން ރުފިޔާ އެއް ދީގެން އެޅި ޓާރފް ދަނޑުން ނޭ މިހާރު އެއޮތީ ދުނިޔޭގެ ރިކޯރޑް ފޮތަށް އަރާފައޭ ތަމެން ދެން ކުރެންދޫ އިން ވޯޓެއް ހޯދަން އުޅުން ހަނދާން ނައްތާލާ ސީލާން އުޅުނިއްޔާ މާތާހިރު ވާނެ އެއް ނޫންތޭ ދޯ ސީލަ ބަލަ ދެން ރަންރީނދޫ ޓްވިޓަރޭ މެން ސީލާ ސީލާ ސީލާ ދަ ސީލާ ދޯ. އައި ޑޯން ވަޓް ޓު ސޭ އައި ހޭވް ޓު ސޭ އިޓް އެނީވޭ މިލިބުނު އުފަލެއްގެ ބޮޑު ކަމުން ދޯ މަމެން ޕިންކީސް އާރ ދަ ތިންގްސް ހުރިހާ ކުދިން ގޮޓް ޓު ރިމެމްބަރ ސްޓާރޓިންގް ޓު ގިވް އިން ލާރޖް ކޮށް ޓާރފް ދަނޑު އަޅާނެ ފައިސާ އަވަހަށް ހުރިހާ ކުދިން ވެސް މަމެން ޕިންކީން އަތުހިފަންވީއޭ އިނގޭތޭ ކުދިންނޭ ހިފާ މަމެން އަތުގައި ހިފާ ހިފާ ހިފާ ޓޭކްއޮންމީ ޓޭކްއޮންމީ ޓޭކްއޮންމީ ޓޭކްމީއޮން ޓޭކްމީ އޮން އައި ވިލްބީ ދަ ވަން ވިދް ޔޫ ފޯރ އެވަރ.\nއޭޕްރީލް 11, 2018 08:53\nހަމަ ތިހާ ނަލަ ރީތި ޓާފް ދަނޑެއް ހަމަ ތިއަތޮޅު ނައިފަރުގައި ވެސް ވަނީ އަޅާފައި.\nއޭޕްރީލް 11, 2018 14:06\nމިކަހަލަ އެކުވެރި މަންޒަރު ފެންނަ ކޮންމެ ފަހަރަކު ވަރަށް އުފާވޭ. އެކަމު ކީއްކުރާނީ، ފާޑެއްގެ ޕާޓީ ސިސްޓަމެއް މިތަނަކަށް ގެނައިފަހުން މި ޤައުމު މިއޮތީ ދުވަހަކުވެސް ބައި ބައި ނުވާ ވަރަށް މިއަދު ބައިވެފަ. ?\nއޭޕްރީލް 16, 2018 08:19\nކުރެންދޫގެ ދަނޑު އަދި ވަނީ ހަމައެކަނި ޓާފް ފަތުރާފައި. އެތަނަށް އަދި ވެލި ، ރަބަރު ވެސް އަޅަންޖެހޭ. އެހެން ރަށްރަށުގައިވެސް ދަނޑުތައް އަޅާ އެބަ. މިހާ ފޯރި އަރުވާތަނެއް ނުފެނޭ. އެހެންތާ ވާނީ ، އާ ކުކުޅަކަށް ގާބިހެއް އެޅޭތީ. އަދި މިއުޅެނީ ބިސް ރަނގަޅަށް ބޭރުނުވެ.\nއޭޕްރީލް 22, 2018 09:06\nތަމެން ނޭ މަމެންނޭ ކިޔާނެކަމެން ނެތް. މިވެސް ރަނގަލުކަމެެއް. ކޮންމެބަޔަކު އިސްނަގައިގެންކުރިނަމަވެސް. ތަމެން ތަޅާނީ ހުސްއަނގަ، ދެންބަޔަކަށް ކޮންކުރީޓް ތރައްގީގެ ލާރިގަނޑެއްދީފަ ފުއްޕާފަތިބޭ. ރާއްޖޭގެތަރައްގީއޭ ނުކިޔާ، މާލެގެކޮންކުރިޓޭ ކިޔާ.\nމެއި 5, 2018 18:58\nކުރެންދޫ މީހުން ނޫނަސް ލާރި ދިން އެވާހަކަ މައުލޫމާތައް ޓަކާ ބުނެލީ


ސުންގަޑި: 17 މާރިޗު 2019 1000\nމި ފެކަލްޓީއަށް ޕާޓްޓައިމް ލެކްޗަރަރއިން ހޯދުމަށް ކޮށްފައިވާ އިޢުލާން ނަންބަރު 153-FHTS-2019-06 އަށް އެދެވޭވަރަށް މީހުން ކުރިމަތިލާފައި ނުވާތީ އަލުން އެއިޢުލާން ކުރަމެވެ. ވީމާ، މިފެކަލްޓީގެ ކޯސްތަކުގެ ތެރެއިން ތިރީގައިވާ މާއްދާތައް 2019 ވަނަ އަހަރު ކިޔަވައިދެއްވާނެ ޕާޓްޓައިމް ލެކްޗަރަރއިން ބޭނުންވެއްޖެއެވެ.\nInternational Transport and Tourism\nFinance and Accounting for Hospitality and Tourism\nBachelor of International Tourism Management;\nމި އިޢުލާނަށް ކުރިމަތި ލައްވާ ފަރާތްތަކުގެ ތެރެއިން ޕާޓްޓައިމް ލެކްޗަރަރއިންގެ ގޮތުގައި ހޮވޭފަރާތްތަކަށް ފުރަތަމަ ކޮންޓްރެކްޓް ހެދޭނީ 2019 ޓަރމް 1 ގައި ކިޔަވައި ދިނުމަށެވެ. އަދި 2019 ޓަރމް2ގައި މީގެތެރެއިން މާއްދާއެއް އޮފަރ ކުރާނަމަ، އެ ޕާޓްޓައިމް ލެކްޗަރަރއެއްގެ ކޮންޓްރެކްޓް2ވަނަ ޓަރމަށް އައު ކުރެވޭނެއެވެ. އެ ޕާޓްޓައިމް ލެކްޗަރަރއަށް ޓަރމް2ގައި ކިޔަވައި ދެވެންނެތްނަމަ، މި އިޢުލާނަށް ކުރިމަތިލެއްވި ފަރާތްތަކަށް އަލުން އެ މާއްދާ ހުޅުވާލެވޭނެއެވެ. އަދި މި އިޢުލާނަށް ކުރިމަތިލެއްވި ފަރާތްތަކުގެތެރެއިން ޓަރމް2ގެ މާއްދާއެއް ކިޔަވާދެވޭނެ ފަރާތެއް ނުލިބިއްޖެނަމަ އަލުން މާއްދާތައް އިޢުލާން ކުރެވޭނެއެވެ.\n- ބެޗްލަރސް ޑިގްރީ ލެވެލް ކޯހުގެ މާއްދާއެއް ނަމަ، މާއްދާގެ ރޮނގުން ދަށްވެގެން މޯލްޑިވްސް ކޮލިފިކޭޝަން އޮތޯރިޓީ ގަބޫލުކުރާ ފެންވަރުގެ ލެވެލް7ގެ ސަނަދެއް ޙާޞިލުކޮށްފައިވުން.\n- ކުރިމަތިލައްވާ ފަރާތްތަކާ އިންޓަރވިއުއެއް ކުރެވިދާނެވާހަކަވެސް ދަންނަވަމެވެ.\n- ލެވެލް 200 ގެ މާއްދާތަކަށް 60 މިނިޓްގެ ކޮންމެ ގަޑިއަކަށް -/225 ދިވެހިރުފިޔާ\n- ލެވެލް 300 އަދި 400 ގެ މާއްދާތަކަށް 60 މިނިޓްގެ ކޮންމެ ގަޑިއަކަށް -/275 ދިވެހިރުފިޔާ\n- ލެވެލް 500 ނުވަތަ އެއަށްވުރެ މަތީގެ މާއްދާތަކަށް 60 މިނިޓްގެ ކޮންމެ ގަޑިއަކަށް -/500 ދިވެހިރުފިޔާ\nއެޕްލިކޭޝަން ސިޓީ ނުވަތަ އީ-މެއިލް އާއިއެކު ހުށަހަޅުއްވަންޖެހޭ ލިޔުންތައް:\n- ދިވެހި ރައްޔިތެއްކަން އަންގައިދޭ ކާޑުގެ ކޮޕީ ނުވަތަ ޕާސް ޕޯޓުގެ ކޮޕީ\n- ސިޓީ ނުވަތަ އީ-މެއިލް ލިޔުއްވާއިރު ކިޔަވައިދިނުމަށް ބޭނުންވެލައްވާ މާއްދާ ނުވަތަ މާއްދާތައް ޖައްސަވަންވާނެއެވެ.\n- އިތުރު މަޢުލޫމާތު ހޯއްދެވުމަށް 3345251 ނުވަތަ 3345252 ނަންބަރާ ގުޅުއްވުން އެދެމެވެ.\n- މިކަމަށް އެދިލައްވާ ފަރާތްތަކުން 17 މާރޗް 2019 ވަނަ ދުވަހުގެ 10:00 ގެ ކުރިން މި ފެކަލްޓީގެ ތިން ވަނަ ފަންގިފިލާގައި ހުންނަ އެޑްމިނިސްޓްރޭޓިވް އޮފީހަށް ސިޓީ ފޮނުއްވުން އެދެމެވެ. އަދި އީ-މެއިލް މެދުވެރިކޮށް ސިޓީ ފޮނުއްވާނީ fhts@mnu.edu.mv އަށެވެ.


ޖީ6ޕީޑީ އެންޒައިމް މަދުވުން - ވިކިޕީޑިއާ\nޖީ6ޕީޑީ އެންޒައިމް މަދުވުން\nޖީ6ޕީޑީ އެންޒައިމް ހަށިގަނޑުގައި މަދުވުން(އިނގިރޭސި ބަހުން: Glucose-6-phosphate dehydrogenase deficiency) އަކީ ބައްޔެއް ނޫނެވެ. އެކަމަކު މިއީ ވާރުތަވާ ކަމެކެވެ. ޖީ6ޕީޑީ އަކީ ގުލްކޯޒް-6- ފޮސްފޭޓް ޑިހައިޑްރޯޖިނޭޒް އެންޒައިމް އެވެ. މިއީ ލޭގެ ރަތް ސެލް ގައި ހުންނަ މުހިއްމު އެންޒައިމެކެވެ. ޖީ6ޕީޑީ އެންޒައިމް ހަށިގަނޑުގައި މަދުވުން ކުރިމަތިވެފައިވާ މީހުން ބައެއް ކަހަލަ ބޭސް ބޭނުންކުރުމުން، ނުވަތަ ބައެއް ކަހަލަ ކާނާ ބޭނުން ކުރުމުގެ ސަބަބުން ލޭގައި ހުންނަ ރަތް ސެލްތައް ހަލާކުވާގޮތް މެދުވެރިވެއެވެ. މިހެންވުމުން ލޭމަދުވުން ކުރިމަތިވެ، މީހާ ބަލިވާގޮތްވެއެވެ.\n1 ޖީ6ޕީޑީ އެންޒައިމް ހަށިގަނޑުގައި މަދުވުން ވާރުތަކުރާގޮތް\n2 ޖީ6ޕީޑީ މަދުމީހުންނަށް ދިމާވާ މައްސަލަތައް\n3 ޖީ6ޕީޑީ މަދުމީހުންގެ ލެޔަށް މައްސަލައެއް ދިމާވުމުން ފެނިދާނެ އަލާމާތްތައް\n4 ޖީ6ޕީޑީ މަދުކަން ދެނެގަތުން\n5 ޖީ6ޕީޑީ ގެ ފަރުވާ\nޖީ6ޕީޑީ އެންޒައިމް ހަށިގަނޑުގައި މަދުވުން ވާރުތަކުރާގޮތް[އުނިއިތުރު ގެންނަވާ]\nޖީ6ޕީޑީ އެންޒައިމް ހަށިގަނޑުގައި މަދުވުން ވާރުތަކުރާގޮތް\nޖީ6ޕީޑީ އެންޒައިމް ހަށިގަނޑުގައި މަދުވުމަކީ ވާރުތާވާ ކަމެކެވެ. ޖީ6ޕީޑީ އުފެދެން މެދުވެރިވާ ޖީން އަކީ X ކްރޮމޮޒޯމް ގައި ހުންނަ ޖީން އެކެވެ. މިބަލި ވާރުތަކުރާނީ X ކްރޮމޮޒޯމް މެދުވެރިވެގެން ވާރުތަވާ ކަމެއްގެ ގޮތުގައެވެ. ކޮންމެ ފިރިހެނެއްގެ ވެސް X ކްރޮމޮޒޯމް އަކާއި Y ކްރޮމޮޒޯމް އެއް ހުރެއެވެ. އަންހެނެއްގެ ހުންނާނީ2X ކްރޮމޮޒޯމް އެވެ. މާނައަކީ X X އެވެ. ޖީ6ޕީޑީ އަށަގެންފައިވަނީ X ކްރޮމޮޒޯމް ގައެވެ. ވީމާ އަންހެނެއްގެ އެއް X ކްރޮމޮޒޯމް ގައި ޖީ6ޕީޑީ ހުރި ނަމަވެސް ރަގަޅު އަނެއް X ކްރޮމޮޒޯމް ހުންނާތީ އަންހެނުންނަށް ގިނަފަހަރަށް ޖީ6ޕީޑީ މަދުވުމުން ފެންނަ އަލާމާތްތައް ވަރަށް ކުޑައެވެ. ފިރިހެނުންގެ އެންމެ X ކްރޮމޮޒޯމް އެއް ހުންނާތީ އެ X ކްރޮމޮޒޯމް ޖީ6ޕީޑީ މަދުވާގޮތަށް ހުރިނަމަ، (އެހެން X ކްރޮމޮޒޯމް އެއްނެތި ) ޖީ6ޕީޑީ މަދުވުމުން ދިމާވާ އަލާމާތްތައް ފެންނަލެއް ބޮޑުވާނެއެވެ.\nޖީ6ޕީޑީ މަދުމީހުންނަށް ދިމާވާ މައްސަލަތައް[އުނިއިތުރު ގެންނަވާ]\nޖީ6ޕީޑީ މަދުމީހުންނަށް ޖެހޭ މައްސަލަތައް އެންޒައިމް ހަށިގަނޑުގައި މަދުވެފައިވާ މިންވަރަކަށް ބިނާކޮށް ކުޑަބޮޑުވެއެވެ. ޖީ6ޕީޑީ މަދުވުމުން ގިނަ ފަހަރު މައްސަލަ ޖެހޭނީ ފިރިހެނުންނަށެވެ. އަންހެނުންނަށް ފިރިހެނުންނަށް އަޅާ ބަލާއިރު ދިމާވާ މައްސަލަތައް މަދެވެ.\nކެވޭ ބޭހެއްގެ ސަބަބުން ލޭހަލާކުވުން : ބައެއް ބޭސްތަކަކީ ޖީ6ޕީޑީ މަދުމީހުންނަށް އޭގެ ސަބަބުން ލޭގަނޑުވެ، ހަލާކުވާން މެދުވެރިވާ ބޭސް ބޭހެވެ.\nކާނާގެ ސަބަބުން ލޭގެ މައްސަލައެއް ޖެހުން: ބައެއް ވައްތަރުގެ ކާނާ ކައިގެން ލޭހަލާކުވާން ދިމާވެއެވެ. މިހެންވުމުން ބައެއް ފަހަރު ވަރަށް ގެއްލުންވާ ދަރަޖައަށްވެސް ދެއެވެ. މިފަދަ ކާނާގެ ބާވަތްތަކުގެ ތެރޭގައި ފާވާ ބީންސް، އަދި ބްރޯޑް ބީންސް ފަދަ ތޮޅީގެ ބާވަތްތައް ހިމެނެއެވެ. މީގެ އިތުރުން ވެސް ބައެއް ކާނާ ހިމެނެއެވެ.\nއިންފެކްޝަނެއްގެ ސަބަބުން ލޭހަލާކުވުން : ޖަރާސީމްގެ ސަބަބުން ޖެހޭ ބަލިބަލީގެ ސަބަބުން ލޭގައި އިންފެކްޝަން އުފެދި ލޭހަލާކުވެއެވެ. އޭގެތެރޭގައި ޓައިފޮއިޑް ހުން، ނިއުމޯނިޔާ ފަދަ ބަލިތައް ފާހަގަކުރެވެއެވެ. އަދި އެހެނިހެން އާދައިގެ އިންފެކްޝަން އިންެވެސް ލެޔަށް ގެއްލުންވާގޮތް ވެއެވެ.\nގޭގައި ގެންގުޅޭ އެއްޗެތީގެ ސަބަބުން : ކަރުބޮލަކް އަކީ ވަރަށް ގިނައިން ގޭގައި ގެންގުޅޭ އެއްޗެކެވެ. ޖީ6ޕީޑީ މަދު މީހުންނަށް ކަރުބޮލަކުގެ އަސަރު ކުރުމުން ވަރަށް ބޮޑަށް ރީނދޫވުން މެދުވެރިވެއެވެ.\nތުއްތު ދަރިފުޅު ރީނދޫވުން : ތުއްތު ދަރިފުޅު ރީނދޫވާން މެދުވެރިވާ ސަބަބުތަކުގެ ތެރޭގައިވެސް ޖީ6ޕީޑީ މަދުވުން ހިމެނެއެވެ. ވިހެއުމާއެކު ދަރިފުޅަކީ ޖީ6ޕީޑީ މަދުކުއްޖެއްތޯ ޚާއްޞަކޮށް ފިރިހެންކުދިންނަށް ވަރަށް މުހިއްމެވެ. ޖީ6ޕީޑީ މަދުނަމަ މައިންބަފައިން މިކަމަށް ސަމާލުކަން ދިނުން ވަރަށް މުހިއްމެވެ.\nޖީ6ޕީޑީ މަދުމީހުންގެ ލެޔަށް މައްސަލައެއް ދިމާވުމުން ފެނިދާނެ އަލާމާތްތައް[އުނިއިތުރު ގެންނަވާ]\nހުންއައުން އަދި އާދަޔާ ޚިލާފަށް ވަރުބަލިވުން\nކުޑަކަމުދާ ތަކެތި ގެ ކުލަ ގަދަވެ، ރީނދޫ އަދި މުށިކުލައަށް ބަދަލުވެފައި ހުރުން\nލޮލުގެ އަދި ހަމުގެ ކުލަ ރީނދޫވާގޮތްވުން\nމޫނުމަތީގެ ކުލަވަރު ފަނޑުވުން\nހިތުގެ ވިންދު އަވަސްވުން ނުވަތަ މޭތެޅުން\nހުންކޮށި ދުޅަވުން، އަދި ޗިސްމޭ ދުޅަވުން\nޖީ6ޕީޑީ މަދުކަން ދެނެގަތުން[އުނިއިތުރު ގެންނަވާ]\nޖީ6ޕީޑީ މަދުކަން ދެނެގަނެވޭނީ ލޭގެ ޚާއްޞަ ޓެސްޓެއް ހަދައިގެންނެވެ. މިއީ ކޮންމެ އުމުރެއްގައިވެސް ކުރެވިދާނެ ޓެސްޓެކެވެ. މިޓެސްޓް ދެގޮތަކަށް ކުރެވެއެވެ.\nޖީ6ޕީޑީ ސްކްރީން ޓެސްޓް\nޖީ6ޕީޑީ އެންޒައިމް ހަށިގަނޑުގައި ހުރިވަރު ދެނެގަތުމަށްކުރާ ޓެސްޓް\nޖީ6ޕީޑީ ގެ ފަރުވާ[އުނިއިތުރު ގެންނަވާ]\nޖީ6ޕީޑީ މަދުވުމުން ދެވޭ އެންމެ މުހިއްމު ފަރުވާ އަކީ ބަލި ދެނެގަތުމާއެކު ބަލި އިތުރަށް ބޮޑުވެދާނެ ކަންތައްތަކުން ދުރުހެލިވުމެވެ. ބޭހެއްގެ ސަބަބުން ވެސް ނުވަތަ އެހެން ގޮތަކުންވެސް ލޭހަލާކުވާކަމުގެ އަސަރު ފެންނަ ނަމަ އަވަހަށް ޑޮކްޓަރެއްގެ ލަފާހޯދުމަކީ މުހިއްމު ކަމެކެވެ. ސަމާލުކަން ދޭންވީ ނުކުތާތައް\nޑޮކްޓަރަށް ދައްކާ ކޮންމެ ފަހަރަކު ތިމާއަކީ ޖީ6ޕީޑީ މަދުމީހެއްކަން ޑޮކްޓަރުގައި ގާތުގައި ބުނުން\nނުގުޅޭ ބޭސްތަކާއި، ކާނާތައް ދެނެގަނެ، އެތަކެތި ބޭނުންނުކުރުން\nނުގުޅޭ ބޭހެއް ނުވަތަ ކާނާއެއް ބޭނުންކޮށްގެން މިބަލީގެ އަސަރު ފެނިއްޖެނަމަ އަވަހަށް ޑޮކްޓަރަށް ދެއްކުން


Airport cluster aa gulhigen China ge ethah million bayaku covid ah test kuran fashaifi - vNews.mv\nއެއަރޕޯޓް ކްލަސްޓަރއާ ގުޅިގެން ޗައިނާއިން އެތައްމިލިއަން ބަޔަކު ޓެސްޓްކުރަން ފަށައިފި\nސައިފް އަޒްހަރު 01 August 2021, 13:50\nކޮވިޑް އައު ކޭސްތައް އިތުރުވާން ފެށުމުން ޗައިނާއިން އެތައް މިލިއަން ބަޔަކު ކޮވިޑަށް ޓެސްޓްކުރަން ފަށައިފިއެވެ.\nޓެސްޓުތައް ހެދުމުގެ އިތުރުން، ދަތުރުފަތުރު ކުރުމުގައި ހަރުކަށި ފިޔަވަޅުތައްވެސް ބައެއް ސިޓީތަކުން އަޅަން ފަށާފައިވެއެވެ.\nޗައިނާއިން މިއަދު އެކަނިވެސް 75 މީހަކު އަލަށް ޕޮޒިޓިވް ވެފައިވާއިރު، މީގެތެރެއިން 53 މީހުންނަކީ ޗައިނާގެ އެތެރެއިން ބަލިޖެހުނު މީހުންނެވެ.\nމިމީހުން ނިސްބަތްވަނީ ޗައިނާގެ އެއަރޕޯޓަކުން ފެނުނު ކްލަސްޓަރއަކާއެވެ.\nޗައިނާގެ އިރުމަތީ ޖިއާންސޫ ޕްރޮވިންސްގެ ނަންޖިންގ އެއަރޕޯޓުން ޖުލައިމަހު ފެނުނު ޑެލްޓާ ވޭރިއެންޓުގެ ކްލަސްޓަރ ޗައިނާގެ 20 ސިޓީއަކާއި، އެތައް ޕްރޮވިންސަކަށް މިހާރު ފެތުރިފައިވާ ކަމަށް ކަމާބެހޭ ފަރާތްތަކުން ބުނެއެވެ.\nމިއީ، ޗައިނާއިން ކޮވިޑް ކޮންޓްރޯލްކުރި ފަހުން އެގައުމުން މިހާތަނަށް ފެނުނު އެންމެ ބޮޑު ކްލަސްޓަރ ކަމަށްވެސް ރިޕޯޓްކުރެއެވެ.\nޗައިނާ ސަރުކާރުން މިހާރުވަނީ ތިން ބުރެއްގެމަތިން ވެރިރަށް ބެއިންޖިންގެ އެތައް މިލިއަން ބަޔަކު ކޮވިޑަށް ޓެސްޓްކޮށްފައެވެ. އަދި އެތައްހާސްބަޔަކު މިހާރުތިބީ ލޮކްޑައުންކޮށްފައެވެ. މިއީ، ބެއިޖިންގައި ބަލި ފެތުރުން ހުއްޓުވުމަށް އަޅަމުންދާ ފިޔަވަޅުތަކެވެ.\nސަރުކާރުން މިހާރުދަނީ، ނަންޖިންގައި، ޝަންޖިއާންޖީއަށް މިފަހުން ދަތުރުކޮށްފައިވާ މީހުން ހޯދުމުގެ މަސައްކަތް ފަށާފައެވެ.\nނަންޖިންގ އެއަޕޯޓުން ފެނުނު ކްލަސްޓަރއާ ގުޅިގެން 1.5 މިލިއަން މީހުން މިހާރު ލޮކްޑައުންގައި ތިބިއިރު، އެ ސިޓީގެ ފަތުރުވެރިކަމުގެ ހުރިހާ މަންޒިލްތަކެއް ސަރުކާރުން މިހާރުވަނީ ބަންދުކޮށްފައެވެ.\nކޮވިޑް އައު ކޭސްތައް މިއަދު ފެނުނު ރަށްތަކުގެ ތެރޭގައި ހައިނާން އައިލެންޑާއި، ނިންގްޝިއާ، އަދި ޝެންޑޮންގް ޕްރޮވިންސް ހިމެނޭ ކަމަށް އޮފިޝަލުން ހާމަކޮށްފައިވެއެވެ. މިއީވެސް، ޗައިނާގެ ފަތުރުވެރިންގެ މެދުގައި މަގްބޫލް ސަރަހައްދުތަކެކެވެ.